**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Οκτωβρίου 2024, ημέρα Δευτέρα και ώρα 13.10΄ στην Αίθουσα «Προέδρου Αθανασίου Κωνστ. Τσαλδάρη» τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συζήτηση επί του προσχεδίου του Κρατικού Προϋπολογισμού 2025» (1η συνεδρίαση).

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης , ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Λοβέρδος Ιωάννης – Μιχαήλ (Γιάννης), Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης και Χαλκιάς Αθανάσιος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

 Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συζήτηση επί του προσχεδίου του Κρατικού Προϋπολογισμού 2025.

Το προσχέδιο του Κρατικού Προϋπολογισμού για το οικονομικό έτος 2025 κατατέθηκε στη Διαρκή Επιτροπή Οικονομικών Υποθέσεων τη Δευτέρα, 7 Οκτωβρίου 2024, σύμφωνα με τα οριζόμενα στο Σύνταγμα (άρθρο 79) και τον Κανονισμό της Βουλής (άρθρο 121).

Γνώμη επί του προσχεδίου διατύπωσε το Γραφείο Προϋπολογισμού του Κράτους στη Βουλή, κατά τα οριζόμενα στο Β΄ Μέρος του Κανονισμού της Βουλής, η οποία και σας κοινοποιήθηκε στις 10 Οκτωβρίου 2024.

Η συζήτηση θα διεξαχθεί σε τρεις συνεδριάσεις, η πρώτη σήμερα, Δευτέρα 14 Οκτωβρίου και οι επόμενες δύο, αύριο, Τρίτη 15 Οκτωβρίου και ώρες 13.00΄και 16.00΄. Όλες οι συνεδριάσεις θα διεξαχθούν στην αίθουσα «223». Μετά το πέρας της συζήτησης, τα πρακτικά των συνεδριάσεων θα διαβιβαστούν στον Υπουργό Εθνικής Οικονομίας και Οικονομικών, ο οποίος λαμβάνοντας υπόψιν τις παρατηρήσεις της Επιτροπής, θα εισαγάγει τον Προϋπολογισμό στη Βουλή, σαράντα (40) τουλάχιστον ημέρες πριν αρχίσει το οικονομικό έτος, όπως προβλέπει το άρθρο 121, παράγραφος 5 του Κανονισμού της Βουλής.

Όσον αφορά τώρα στην οργάνωση της συζήτησης, δεδομένου ότι δεν υπάρχει ειδικότερη πρόβλεψη στο σχετικό άρθρο του Κανονισμού, ακολουθώντας την κοινοβουλευτική πρακτική, προτείνω να τοποθετηθούν σήμερα, οι Γενικοί Εισηγητές και αύριο, στη δεύτερη συνεδρίαση, οι Ειδικοί Εισηγητές. Οι βουλευτές που θα εγγραφούν στον κατάλογο των ομιλητών θα τοποθετηθούν στην τρίτη συνεδρίαση. Μεταξύ των ομιλητών, μπορούν να τοποθετηθούν όποτε ζητήσουν τον λόγο και εφόσον το επιθυμούν, ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Αναπληρωτής Υπουργός, κ. Νικόλαος Παπαθανάσης και οι Υφυπουργοί, κ.κ. Χρίστος Δήμας και Αθανάσιος Πετραλιάς και ο Συντονιστής του Γραφείου Προϋπολογισμού του Κράτους στη Βουλή, κ. Ιωάννης Τσουκαλάς.

 Οι προτεινόμενοι χρόνοι ομιλίας είναι για τους Γενικούς Εισηγητές τα δεκαπέντε (15) λεπτά και για τους Ειδικούς Εισηγητές τα δέκα (10) λεπτά και για τους εγγεγραμμένους ομιλητές τα έξι (6) λεπτά και πάντα με ανοχή του χρόνου.

Αν η Επιτροπή συμφωνεί με την πρότασή μου, μπορούμε να προχωρήσουμε.

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Στην Επιτροπή παρίστανται ο Υπουργός Εθνικής Οικονομίας και Οικονομικών, κ. Κωστής Χατζηδάκης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς και η Γενική Γραμματέας του Υπουργείου, κυρία Καρασιώτου Παυλίνα.

Περνάμε στον κατάλογο των Γενικών Εισηγητών, με πρώτο τον Γενικό Εισηγητή της Πλειοψηφίας, τον κ. Παναγιώτη Μηταράκη.

**ΠΑΝΑΓΙΩΤΗΣ(ΝΟΤΗΣ) ΜΗΤΑΡΑΚΗΣ (Γενικός Εισηγητής της** **Κ.Ο.** «**ΝΕΑ ΔΗΜΟΚΡΑΤΙΑ»):** Ευχαριστώ πολύ, κύριε Πρόεδρε.

 Κυρίες και κύριοι συνάδελφοι, με ιδιαίτερη χαρά, εισηγούμαι το προσχέδιο του Προϋπολογισμού του 2025, του Προϋπολογισμού που κατέθεσε ο Υπουργός Εθνικής Οικονομίας και Οικονομικών, κ. Κωστής Χατζηδάκης, με τον οποίο είχα τη χαρά να υπηρετήσω ως Υφυπουργός την περίοδο 2012-2014 στο Υπουργείο Ανάπτυξης.

Την προηγούμενη εβδομάδα βρέθηκα, εκπροσωπώντας τη Βουλή των Ελλήνων, στη Διακοινοβουλευτική Συνέλευση των Ευρωπαϊκών Κοινοβουλίων στη Βουδαπέστη, όπου συζητήσαμε θέματα δημοσιονομικού ενδιαφέροντος και καθώς οι ομιλητές παρουσίαζαν τις χώρες, οι οποίες βρίσκονται σήμερα σε επιτήρηση και δεν είναι πλέον η Ελλάδα, δεν μπορούμε να μην αναλογιστούμε, να μη θυμηθούμε τα πολύ δύσκολα χρόνια που βιώσαμε. Τις μεγάλες θυσίες του Ελληνικού λαού, ένα κατόρθωμα ακόμα μεγαλύτερο, αν λάβουμε υπόψιν ότι η παγκόσμια Οικονομία, τα τελευταία χρόνια, αντιμετώπισε πολλαπλές κρίσεις, αλλά παρά τις κρίσεις, η χώρα μας ανέκτησε την επενδυτική βαθμίδα. Μεγέθυνε την Οικονομία της σε ρυθμό πολλαπλάσιο της Ευρωζώνης, αυξάνοντας τα φορολογικά έσοδα, με ταυτόχρονη μείωση των φορολογικών συντελεστών. Μείωσε το Δημόσιο Χρέος.

 Συζητάμε σήμερα, κυρίες και κύριοι συνάδελφοι, ένα Προϋπολογισμό, στα πλαίσια του νέου Ευρωπαϊκού Μεσοπρόθεσμου, στα πλαίσια νέων βελτιωμένων κανόνων που επιτρέπουν την εφαρμογή «αντικυκλικής πολιτικής», με προβλέψιμο πλέον ρυθμό αύξησης των δημοσίων δαπανών.

Το μεσοπρόθεσμο που κατέθεσε η χώρα μας προβλέπει ρυθμό ανάπτυξης σταθερά από τους υψηλότερους στην Ευρωπαϊκή Ένωση. Το δημόσιο χρέος θα μειωθεί δραστικά από 153% το 2024 σε 133% του ΑΕΠ ως το 2028. Η μείωση αυτή έρχεται σε συνέχεια της δραστικής αποκλιμάκωσης του δείκτη χρέους προς ΑΕΠ από 207% το 2020 σε 162% το 2023, δηλαδή, ήδη κατά 45 ποσοστιαίες μονάδες σε διάστημα τριών ετών. Το 2028 η χώρα μας δεν θα είναι πλέον η χώρα με το υψηλότερο ποσοστό χρέους στην Ευρωπαϊκή Ένωση. Η ανεργία θα μειωθεί περαιτέρω στο 8,5% το 2028 από 17,9% το 2019 και 9,5% που διαμορφώθηκε ήδη τον Αύγουστο του 2024.

Οι μισθοί τόσο ο κατώτατος όσο και ο μέσος μισθός θα αυξηθούν περαιτέρω. Ο κατώτατος μισθός από 650 ευρώ το 2019 και 830 ευρώ που είναι σήμερα προβλέπεται να διαμορφωθεί στα 950 ευρώ το 2027. Αντίστοιχα ο μέσος μισθός από 1046 ευρώ το 2019 και 1258 ευρώ το τέλος του 2023 προβλέπεται να φτάσει το 2027 στα 1500 ευρώ. Το μεσοπρόθεσμο ενσωματώνει την υλοποίηση όλων των προεκλογικών δεσμεύσεων της κυβέρνησης το 2023 και πιστοποιεί ότι η Κυβέρνηση τιμά την εντολή και την εμπιστοσύνη των Ελλήνων πολιτών. Ο στόχος για το πρωτογενές πλεόνασμα σε όλη την περίοδο ως το 2028 είναι 2,4% του ΑΕΠ όσο είναι το πρωτογενές πλεόνασμα που θα επιτύχει φέτος η ελληνική οικονομία σύμφωνα με τις προβλέψεις. Άρα, δεν χρειαζόμαστε επιπλέον μέτρα τα επόμενα χρόνια. Βλέπουμε πλέον από απόσταση την περιπέτεια 2015 – 2019, το αχρείαστο τρίτο μνημόνιο, τις δημοσιονομικές περιπέτειες που ζήσαμε, τα διαρκή τότε νέα μέτρα.

Κυρίες και κύριοι συνάδελφοι ο Προϋπολογισμός του 2025 σύμφωνα με το προσχέδιο προβλέπει ρυθμό ανάπτυξης οικονομίας 2,3% σε σχέση με 1,4% που εκτιμάται για την Ευρωζώνη. Φέτος ο ρυθμός αύξησης αναμένεται να είναι 2,2% στην Ελλάδα και 0,8% στην Ευρωζώνη. Οι επενδύσεις αυξάνονται 8,4% το 2025 και 6,7% φέτος. Οι επενδυτικές δαπάνες θα ανέλθουν σε 14,3 δισεκατομμύρια ευρώ το 2025 από 13,1 δισεκατομμύρια ευρώ φέτος πλέον των πόρων του δανειακού σκέλους του Ταμείου Ανάκαμψης και Ανθεκτικότητας. Το ποσοστό ανεργίας θα μειωθεί σε 9,7% το 2025 από 10,3% φέτος. Την ίδια στιγμή αναμένουμε αποκλιμάκωση του δείκτη τιμών καταναλωτή σε 2,1% το 2025 από 2,7% φέτος.

Το προσχέδιο περιλαμβάνει το σύνολο των μέτρων που ανακοίνωσε ο Πρωθυπουργός Κυριάκος Μητσοτάκης στη Διεθνή Έκθεση Θεσσαλονίκης, μέτρα ύψους 1,1 δισεκατομμύρια ευρώ για το 2025. Το πρωτογενές αποτέλεσμα της Γενικής Κυβέρνησης αναμένεται να διαμορφωθεί σε 2,5% το 2025 και μείον 0,6% το συνολικό αποτέλεσμα. Αντίστοιχα για το 2024 το πρωτογενές πλεόνασμα θα είναι 2,4% αντί του στόχου του 2,1% και συνολικά μείον 1 αντί μείον 1,1. Θυμίζω το 2023 το πρωτογενές αποτέλεσμα διαμορφώθηκε στο 1,9% του ΑΕΠ. Ο Προϋπολογισμός προβλέπει καθαρά έσοδα 70,8 δισεκατομμύρια ευρώ, αύξηση 3,5% σε σχέση με τους στόχους του 2024.

Τα καθαρά φορολογικά έσοδα θα αυξηθούν 5,2%, αλλά προσέξτε, αυτό είναι το σημαντικό χωρίς νέα φορολογικά μέτρα, αντίθετα με θετικές δράσεις μείωσης των φορολογικών βαρών μειώνοντας 12 φόρους συνολικού ποσού 757 εκατομμύρια ευρώ.

Η φορολογία στην ακίνητη περιουσία αναμένεται να μειωθεί. Αυτή η αύξηση των εσόδων είναι αποτέλεσμα της υγιούς μεγέθυνσης της ελληνικής οικονομίας. Για παράδειγμα η φορολογία εισοδήματος αναμένεται να αυξηθεί 10,3% σε σχέση με τους στόχους του 2024 από την αύξηση των αποδοχών καθώς και της αποτελεσματικής καταπολέμησης της φοροδιαφυγής.

Ο Προϋπολογισμός περιλαμβάνει μόνιμες δημοσιονομικές παρεμβάσεις 2,9 δισεκατομμύρια ευρώ το 2025 με μείωση εσόδων 628 εκατομμύρια και 2,3 δισεκατομμύρια αύξηση δαπανών σε συνέχεια παρεμβάσεων 1,8 δισεκατομμύρια ευρώ το 2024. Οι δαπάνες του 2025 περιλαμβάνουν 22 δισεκατομμύρια μεταβιβάσεις προς οργανισμούς κοινωνικής ασφάλισης. Οι συνολικές κοινωνικές δαπάνες προβλέπονται στο ύψος των 50 δισεκατομμυρίων ευρώ, εκ των οποίων 27 θα εισπραχθούν από εισφορές, 1,5 δισεκατομμύριο από απόδοση περιουσίας και όπως ανέφερα 22 δισεκατομμύρια ευρώ από τη συμβολή των φορολογικών εσόδων του Κρατικού Προϋπολογισμού.

Θα καταβληθούν 14,9 δισεκατομμύρια ευρώ για τη μισθοδοσία του δημοσίου δαπάνες αυξημένες κατά 90 εκατομμύρια ευρώ λόγω της πρόσληψης 10.000 μόνιμων εκπαιδευτικών και την ενσωμάτωση υλοποιημένων διορισμών στα Υπουργεία Εθνικής Αμύνης, Υγείας και Κλιματικής Κρίσης και Πολιτικής Προστασίας. Οι τόκοι θα ανέλθουν σε 7,5 δισεκατομμύρια ευρώ ήδη το 3,1 του ΑΕΠ.

Πέραν όμως τούτων χρήζω αναφοράς μερικά κύρια μέτρα στήριξης των πολιτών και της ελληνικής οικονομίας ύψους σχεδόν 3 δισεκατομμυρίων ευρώ, όπως η μείωση ασφαλιστικών εισφορών κατά 440 εκατομμύρια, η κατάργηση του τέλους επιτηδεύματος στους ελεύθερους επαγγελματίες κατά 238 εκατομμύρια, η αύξηση των συντάξεων κατά 401 εκατομμύρια.

Επιπλέον ο Προϋπολογισμός περιλαμβάνει εξειδικευμένα μέτρα για την αντιμετώπιση του δημογραφικού προβλήματος ύψους άνω των 400 εκατομμυρίων ευρώ, όπως την αύξηση του επιδόματος γέννησης, την αύξηση του επιδόματος μητρότητας σε ελεύθερους επαγγελματίες και αγρότες, την αύξηση του αφορολογήτου και την αύξηση του οικογενειακού επιδόματος. Αντίστοιχες παρεμβάσεις προβλέπονται και για την αντιμετώπιση του στεγαστικού προβλήματος ύψους άνω των 2 δισεκατομμυρίων ευρώ και με μέτρα διαρθρωτικού χαρακτήρα, όπως το νέο πρόγραμμα «ΣΠΙΤΙ ΜΟΥ 2», την αύξηση του τέλους ανθεκτικότητας στην κλιματική κρίση για τις βραχυχρόνιες μισθώσεις, το διπλασιασμό της επιδότησης του προγράμματος «ΑΝΑΚΑΙΝΙΖΩ – ΝΟΙΚΙΑΖΩ», την αύξηση του επιδόματος στέγασης και άλλα σημαντικά μέτρα.

Τρίτη κατηγορία εξειδικευμένων παρεμβάσεων είναι τα ειδικά μέτρα για την αντιμετώπιση των φυσικών καταστροφών, με παρεμβάσεις όπως η περαιτέρω μείωση του ένφια για τις ασφαλισμένες κατοικίες, τη συνέχιση της συμβασιοποίησης του συνόλου των έργων που «ΑΙΓΙΣ», τις καταβολές αποζημιώσεων μέσω κρατικής αρωγής και ΕΛΓΑ σε περιπτώσεις φυσικών καταστροφών.

Κυρίες και κύριοι συνάδελφοι, σε αυτό το θετικό πλαίσιο ένα από τα βασικά αφηγήματα της αντιπολίτευσης είναι η σύγκριση με άλλες ευρωπαϊκές χώρες, παραγνωρίζοντας το γεγονός ότι η χώρα μας βρέθηκε σε μια σχεδόν δεκαετή κρίση, αλλά από το 2019 η σύγκριση γίνεται πράξη. Σήμερα η χώρα μας ανεβαίνει, βρίσκεται πλέον στην 21η θέση μεταξύ 27 ως προς το διαθέσιμο εισόδημα και την αγοραστική δύναμη των καταναλωτών, ενώ την ίδια στιγμή έχει τον 11ο καλύτερο κατώτατο μισθό στην Ευρωπαϊκή Ένωση, έχοντας πλέον μια οικονομία που αναπτύσσεται με υγιείς βάσεις, στηριζόμενη στην παραγωγή, στην καινοτομία και την εξωστρέφεια. Ζητούμενο για την ελληνική οικονομία είναι να βελτιώσει περαιτέρω και το ισοζύγιο τρεχουσών συναλλαγών, όπου ήδη το έλλειμμα του βελτιώθηκε σημαντικά. Το 2023 διαμορφώθηκε σε 6,3% του ΑΕΠ έναντι 10,3% το 2022 και οι εκτιμήσεις για το 2025 προβλέπουν ότι θα βελτιωθεί περαιτέρω κάτω από το 5% του ΑΕΠ. Σε αυτή την εξέλιξη αναμένεται να συμβάλουν οι επενδύσεις με αύξηση κατά 8,4%, η ιδιωτική κατανάλωση με αύξηση 1,6%, οι εξαγωγές αγαθών και υπηρεσιών με αύξηση 4%.

Κυρίες και κύριοι συνάδελφοι, ο Προϋπολογισμός του 2025 έχει πέντε βασικά χαρακτηριστικά. Πρώτον, κάνει καλό στην τσέπη των πολιτών καθώς έχει 12 αυξήσεις αποδοχών και 12 μειώσεις φόρων με αποτέλεσμα να κλείνουμε την «ψαλίδα» με τα ευρωπαϊκά εισοδήματα. Δεύτερον, νοικοκυρεύει το δημόσιο χρέος καθώς αυτό μειώνεται κατά 5 ποσοστιαίες μονάδες, με αποτέλεσμα να αυξάνεται έτι περαιτέρω η αξιοπιστία της χώρας μας και να ελαφρύνουμε, ιδιαίτερα σημαντικό, τα βάρη τα οποία έχουμε μεταφέρει στις επόμενες γενιές. Πλέον την καθιστά πιο ισχυρή και ανθεκτική την ελληνική οικονομία καθώς αυξάνονται οι εξαγωγές ελληνικών προϊόντων και ταυτόχρονα μειώνονται οι εισαγωγές. Τέταρτον, κλείνει το επενδυτικό κενό που μας άφησε η δημοσιονομική κρίση καθώς υπερ διπλασιάζει τις δημόσιες επενδύσεις σε σχέση με το 2019 στην παιδεία, στην υγεία, στην ασφάλεια, στην κοινωνική προστασία. Πέμπτον, φέρνει δημοσιονομική σταθερότητα και υπευθυνότητα, όταν σήμερα σε άλλες ισχυρές ευρωπαϊκές οικονομίες βλέπουμε είτε ύφεση είτε υπερβολικά ελλείμματα.

Κυρίες και κύριοι συνάδελφοι, η Ελλάδα δεν έχει απλώς αποκαταστήσει την αξιοπιστία της στις αγορές και στην ΕΕ. Την ενισχύει διαρκώς αυξάνοντας τη γεωπολιτική ισχύ της. Δυναμώνουμε διεθνώς. Μπορούμε από καλύτερη θέση να στηρίξουμε την ανάπτυξη της ελληνικής οικονομίας, η οποία με τη σειρά της σημαίνει μεγαλύτερο κοινωνικό μέρισμα προς τους πολίτες. Σημαίνει υψηλότερο διαθέσιμο εισόδημα, σημαίνει μεγαλύτερη ευημερία.

Είναι αποτέλεσμα ρεαλισμού, σκληρής δουλειάς, μεθοδικότητας, σχεδίου και κυρίως σοβαρότητας και αποτελεσματικότητας. Γι’ αυτό και σήμερα είναι φανερό ότι δεν υπάρχει εναλλακτική πρόταση διακυβέρνησης. Δεν υπάρχει όχι μόνο λόγω των διαλυτικών φαινομένων στο ΣΥΡΙΖΑ ή στην αμήχανη στασιμότητα που επικρατεί στο ΠΑΣΟΚ. Δεν υπάρχει πρώτα απ’ όλα γιατί η πολιτική της Κυβέρνησης έχει οδηγήσει στο ισχυρότερο κοινωνικό κράτος των τελευταίων δεκαετιών. Η πολιτική της Κυβέρνησης έχει αφαιρέσει το «πολιτικό οξυγόνο» από τα κόμματα της αντιπολίτευσης. Υπάρχει ένα κόμμα, μία Κυβέρνηση και ένας Πρωθυπουργός, ο Κυριάκος Μητσοτάκης, που εξασφαλίζουν τη σταθερότητα στη χώρα.

Αυτό δεν σημαίνει ότι δεν μπορούμε και δεν πρέπει να βελτιώσουμε αρκετά. Το αντίθετο σημαίνει. Και το αποδεικνύει ο Προϋπολογισμός που καταθέσαμε, κοιτώντας μόνο μπροστά, μόνο τον πολίτη, μόνο την κοινωνία, την υγιή επιχειρηματικότητα. Χτίζουμε το πιο ισχυρό κοινωνικό κράτος της Μεταπολίτευσης, πιστοί στις αξίες του κοινωνικού φιλελευθερισμού που πρεσβεύει διαχρονικά η Νέα Δημοκρατία. Η Ελλάδα προχωρά μπροστά, χωρίς όμως να αφήνει κανέναν πίσω, κυρίως τους πιο ευάλωτους, αλλά και τη μεσαία τάξη, η οποία παραμένει η «ραχοκοκαλιά» της κοινωνίας και της οικονομίας. Και αυτό το κάνουμε πιο γρήγορα, πιο δίκαια και πιο αποτελεσματικά.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κ. συνάδελφε.

Και συνεχίζουμε με τον Γενικό Εισηγητή της Μειοψηφίας, τον κ. Χαράλαμπο Μαμουλάκη. Ορίστε, κ. συνάδελφε, έχετε το λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Γενικός Εισηγητής της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ, κ. Πρόεδρε.

Ακούγοντας τον συνάδελφο της συμπολίτευσης και ειδικά το κατακλείδιο σκέλος της τοποθέτησής του, οφείλω να πω ότι διέπεται από μία επίπλαστη προσέγγιση καθ’ ολοκληρίαν. Και γιατί το λέω αυτό; Διότι τη στιγμή που συζητάμε, κυρίες και κύριοι συνάδελφοι, κύριε Υπουργέ, τα στοιχεία που η ίδια η Eurostat ανέδειξε για το 2023 κατατάσσουν τη χώρα μας και ουσιαστικά σηματοδοτούν τη μεγαλύτερη αύξηση των κοινωνικών ανισοτήτων και τη μεγαλύτερη αύξηση των περιφερειακών ανισοτήτων. Αλλά προσέξτε και άλλη μια παράμετρο που για πρώτη φορά «μας χτυπάει την πόρτα», έχουμε τη μεγαλύτερη αύξηση των ενδοπεριφερειακών ανισοτήτων στις 13 περιφέρειες της πατρίδας μας. Και το λέω αυτό και θα εξηγήσω και με τα στοιχεία, τα οποία θα παραθέσω του λόγου το αληθές.

Πράγματι, συζητάμε το προσχέδιο του Προϋπολογισμού της Γενικής Κυβέρνησης για το οικονομικό έτος 2025, το οποίο ακολουθεί τους νέους κανόνες πλαισίου της οικονομικής και δημοσιονομικής διακυβέρνησης της ΕΕ, που εγκρίθηκαν από το Συμβούλιο της Ε.Ε. και που τέθηκαν εν ισχύ στις 30 Απριλίου του 2024.

Συνοπτικά, με το νέο ευρωπαϊκό πλαίσιο τίθεται ένα όριο δαπανών, σύμφωνα με το οποίο ο δείκτης δαπανών δεν θα πρέπει να αυξάνεται ταχύτερα από ένα συγκεκριμένο ρυθμό μεταβολής, ο οποίος θα προσδιορίζεται μέσω της αναλυτικής βιωσιμότητας του χρέους.

Ως προς το πρώτο, η βιωσιμότητα του χρέους, ο λόγος του χρέους προς το ΑΕΠ θα πρέπει να μειώνεται κατά ελάχιστο ετήσιο μέσο όρο της τάξης του 1% του ΑΕΠ, εφόσον ο λόγος του χρέους του κράτους μέλους υπερβαίνει το 90%.

Δεύτερον, είναι η διαχείριση ανθεκτικότητας. Το διαρθρωτικό δημοσιονομικό έλλειμμα δεν θα πρέπει να υπερβαίνει ετησίως το 1,5% του ΑΕΠ.

Και τρίτον, τιμή αναφοράς του ελλείμματος. Τα δημοσιονομικά ελλείμματα δεν πρέπει να υπερβαίνουν το 3% του ΑΕΠ.

Τώρα, επιτρέψτε μου να κάνω μία κριτική στοχευμένη σε θεματικές ενότητες που αναφέρθηκαν προηγουμένως, αλλά και σε άλλες που εμείς θεωρούμε πολύ σημαντικές προς ανάδειξη. Θα ξεκινήσω πιο στοχευμένα λέγοντας τα εξής: Διαπιστώνουμε επί του κατατεθέντος προσχεδίου Προϋπολογισμού για το 2025 επτά συν δύο σημεία.

Πρώτον, υπερφορολόγηση. Έχει ειπωθεί πλείστες φορές και στο παρελθόν όλο το έτος ότι οι φόροι έχουν αυξηθεί κατά 42,5%, 20 δισεκατομμύρια ετησίως από το 2021. Η Κυβέρνηση του κυρίου Μητσοτάκη «κλείνει τα μάτια» στην αύξηση των φόρων, με τους φορολογικούς συντελεστές διατηρημένους σε πάρα πολύ υψηλά επίπεδα. Η Νέα Δημοκρατία έχει πετύχει τη μεγαλύτερη αύξηση έμμεσων φόρων στην πενταετία, 15,8% το 2024, 5,7% το 2023, το 2022 14,3% και το 2021 9,8%.

Όσον αφορά στο Ακαθάριστο Εθνικό Προϊόν, στο ΑΕΠ, η αύξηση του προγραμματικού ΑΕΠ από το 2021 είναι μόλις 7,6% από τα 180 δισεκατομμύρια στα 194 δισεκατομμύρια.

Εξαγωγές και ισοζύγιο. Άκουσα τον κύριο συνάδελφο να αναφέρεται στην προσπάθεια ενίσχυσης του εξαγωγικού προφίλ της χώρας, που προφανώς είναι κάτι το οποίο πρέπει να συνδράμουν άπαντες και πολλώ δε μάλλον η κυβέρνηση. Δυστυχώς, όμως έχουμε μια πρωτοφανή ετήσια πτώση των εξαγωγών από αγαθά και υπηρεσίες στην πενταετία. Το 2024 μείον 0,88%, το 2023 4,7%, το 2022 14,2, το 2021 15,7% και το μεγαλύτερο εμπορικό έλλειμμα στην πενταετία ήταν το 2024 μείον 19,74% ενώ ήταν 11,3% το 2023, 14% το 2022, μείον 16% το 2021. Αυξάνεται λοιπόν. Δυστυχώς δεν γίνεται πιο ανθεκτική η οικονομία μας με τα ελλειμματικά εμπορικά ισοζύγια της Νέας Δημοκρατίας, αρκεί να αναφερθεί ότι σύμφωνα με τα στοιχεία της Τράπεζας της Ελλάδος το 2023 το κυβερνητικό επιτελείο πέτυχε ρεκόρ ελλείμματος 33.000.000.000 δις που ανέρχεται στα αντίστοιχα επίπεδα του 2009. Στο δε, Μεσοπρόθεσμο Δημοσιονομικό Διαρθρωτικό Σχέδιο 2025-2028, ο ρυθμός ανάπτυξης του εξωτερικού ισοζυγίου αγαθών και υπηρεσιών είναι μηδενικός για τα έτη 2024 και 2025.

 Όσον αφορά επί του ισοζυγίου τρεχουσών συναλλαγών, σύμφωνα με τα στοιχεία της Τράπεζας της Ελλάδος το 2019 ανερχόταν σε μείον 2,7 δις και το 2023 σε μείον 13,9 δις. Η Νέα Δημοκρατία δηλαδή κατά την κυβερνητική της θητεία έχει αυξήσει το έλλειμμα κατά 411,13%. Σε ποια ανάπτυξη αναφέρεται, λοιπόν, η Νέα Δημοκρατία, σε ποια αύξηση της παραγωγικότητας και ανταγωνιστικότητας της χώρας;

Μια αύξηση του δημοσίου χρέους κατά 25 δις το 2024 σε σχέση με το 2019 που ανερχόταν σε 331 δισεκατομμύρια ευρώ, το 2025 θα αυξηθεί κατά 4,9 δις σε σχέση με το 2024. Οι δημόσιες επενδύσεις, που ακούμε πολλά για αυτό το ζήτημα, σε βασικούς τομείς, όπως η υγεία, που έχουμε μεγαλύτερη ιδιωτική κάλυψη υπηρεσιών υγείας στην Ευρωπαϊκή Ένωση, ο Έλληνας δίνει τα περισσότερα χρήματα από την τσέπη του για υπηρεσίες υγείας. Στην πολιτική προστασία; Μεγάλες καθυστερήσεις, απελπιστικά μεγάλες καθυστερήσεις κύριε Υπουργέ στο πρόγραμμα «ΑΙΓΙΣ», δεν είναι ευθύνη σας αλλά είναι συμβολικό και ουσιαστικό ζήτημα που πρέπει να το θέσουμε επί τάπητος, αλλά και για τις αποκαταστάσεις στη Θεσσαλία, οι οποίες κινούνται με βραδύτατους ρυθμούς. Στην παιδεία; Έχουμε δομικό έλλειμμα φοιτητικής στέγης, που παρόλο τον χρηματοδοτικό χώρο που δημιουργεί το RRF, το Ταμείο Ανθεκτικότητας και Ανάκαμψης, η Κυβέρνηση καθυστερεί, αβελτηρεί χαρακτηριστικά στην υλοποίηση επενδύσεων προς όφελος των πολιτών. Όσο για τις ιδιωτικές επενδύσεις αυτές είναι κυρίως αγοραπωλησίες μετοχών και ακινήτων κατά κύριο λόγο και όχι νέες παραγωγικές επενδύσεις. Διατηρούμε, δηλαδή μια μονοκαλλιέργεια, μια ετεροβαρύτητα στον τρόπο που επενδύουμε, τα οποία δεν προσδίδουν και επιπρόσθετη αξία στην ίδια κοινωνία και στο οικονομικό γίγνεσθαι.

Το πλαίσιο δημοσιονομικής σταθερότητας και υπευθυνότητας με δημιουργία υπέρ πλεονασμάτων πολλών δις απευθείας από τους πολίτες αλλά όχι για τους πολίτες τα τελευταία 3 έτη, με ανελαστική οριζόντια αφαίμαξη μέσω έμμεσων φόρων κυρίως και τα φυσικά πρόσωπα να πληρώνουν τη μερίδα του λέοντος στα έσοδα από τη φορολογία εισοδήματος. Έτσι, λοιπόν, η Νέα Δημοκρατία ακολουθεί την ίδια επικοινωνιακή τακτική της επιτυχίας, της σταθερότητας, της ανάπτυξης, δυστυχώς οι πολίτες δεν έχουν την ίδια αίσθηση. Η Νέα Δημοκρατία παρουσιάζει με τον ίδιο τρόπο το προσχέδιο Προϋπολογισμού με πρωτογενή πλεονάσματα και μείωση του ελλείμματος στο 1% του ΑΕΠ. Η Κυβέρνηση της Νέας Δημοκρατίας ως είθισται εντοπίζει τα αίτια των δυσμενών, οικονομικών εξελίξεων σε εξωγενείς διεθνείς συνθήκες, έτσι και στο προσχέδιο εξετάζονται μόνο οι γεωπολιτικοί κίνδυνοι και όχι το ενδεχόμενο να αποτύχουν οι πολιτικές της κυβέρνησης στο πλαίσιο του δόγματος, προφανώς, γνωστό τοις πάσι, Πισσαρίδη. Η πιθανότητα δε, διατήρησης του πληθωρισμού συνδέεται με τη διατήρηση των υψηλών επιτοκίων της Ευρωπαϊκής Κεντρικής Τράπεζας, ενώ πιθανή μείωση των εξαγωγών μπορεί να οφείλεται μόνο στην έλλειψη διεθνούς ζήτησης και όχι στη μειωμένη ανταγωνιστικότητα των ελληνικών αγαθών και την ισχνή βιομηχανική ανάπτυξη.

**Βλέπετε ότι προσκρούουμε συνεχώς, στο ζήτημα της προβληματικής ανάπτυξης του εξαγωγικού προφίλ της χώρας μας και αυτό φαίνεται ξεκάθαρα και από το δομικό έλλειμμα ανταγωνισμού, το οποίο είναι γνωστό και νομίζω ότι είναι πραγματικά ο ελέφαντας στο δωμάτιο, για την ελληνική οικονομία και όσο περνούν τα χρόνια θα το βρίσκουμε μπροστά μας.**

 **Από την άλλη, θεωρείται δεδομένη η άμεση βελτίωση της ανταγωνιστικότητας των επιχειρήσεων μέσω της επίδρασης του Ταμείου Ανθεκτικότητας και Ανάπτυξης του γνωστού RRF και των μεταρρυθμίσεων, κάτι που στην πραγματικότητα αποτελεί μακροχρόνια διαδικασία, ακόμη κι αν η απορρόφηση των πόρων του RRF ήταν ταχύτατη, κάτι που φυσικά δεν ισχύει. Αντίστοιχα, τα ευνοϊκότερα έσοδα, τα αναμενόμενα στον τουρισμό, δεν μπορούν να αναμένονται, καθώς εμφανίζουν ήδη σημάδια κορεσμού και δημιουργούνται ήδη σημαντικές κοινωνικές αναταραχές στις τοπικές κοινωνίες.**

**Συνολικά, το προσχέδιο Προϋπολογισμού, δεν δίνει λύσεις και απαντήσεις στους κινδύνους και τις προκλήσεις της ελληνικής κοινωνίας και των πολιτών. Η Ελλάδα, ζει πέραν της καμπύλης των παραγωγικών της δυνατοτήτων χρησιμοποιώντας εξωτερικό χρέος για την χρηματοδότηση του επιπέδου διαβίωσης των πολιτών της και της ανάπτυξης της οικονομίας της. Το επενδυτικό κοινό, παρουσιάζει σημαντική απόκλιση από τον ευρωπαϊκό μέσο όρο και η Νέα Δημοκρατία αξιοποίησε μονομερώς και ετεροβαρώς θα έλεγα τους πόρους Ταμείου Ανθεκτικότητας και Ανάκαμψης. Ο πληθυσμός, γηράσκει γρήγορα με δυσμενείς πολλαπλές συνέπειες, μεταξύ άλλων στον τομέα της δημόσιας ασφάλισης. Η κλιματική αλλαγή, είναι εδώ και δεν αστειεύεται, τα κοινωνικά δικαιώματα, οι δείκτες βιώσιμης ανάπτυξης που ομοίως υποληπτόμαστε του ευρωπαϊκού μέσου όρου σε θέματα της πρόσβασης σε οικονομικά προσιτή και πράσινη ενέργεια. Προσιτή στέγη, ανεργία ανισότητες και φτώχεια.**

 **Όπως καταλαβαίνετε, η κριτική μας είναι ευρύτερη, αλλά οφείλω και να μιλήσω και με κάποιους συγκεκριμένους δείκτες που θα αποδείξουν και του λόγου το αληθές. Ο πληθωρισμός όπως γνωρίζουμε στο 2,7 φέτος και υποχώρηση στο 2,1 το 2025 . Ο πληθωρισμός όμως μόλις του Σεπτεμβρίου κινήθηκε στο 3% . Η κυβέρνηση ισχυρίζεται ότι θα πέσει στο 2,7 μέχρι το τέλος του χρόνου . Αξίζει όμως να σημειώσουμε ότι το Σεπτέμβριο του 23 ο πληθωρισμός στη χώρα ήταν 2,4% και αυξήθηκε κατά τους μήνες του χειμώνα.**

**Αντίθετα στη Γερμανία ο πληθωρισμός έπεσε ταχύτατα από το 5 στο 1,8% δίνοντας σήμα στις αγορές κεφαλαίου ότι η Ευρωπαϊκή Κεντρική Τράπεζα θα μειώσει με ταχύτερο ρυθμό τα επιτόκια δανεισμού. Αυτό σημαίνει ότι θα προκληθούν δομικές πληθωριστικές πιέσεις για να επιτευχθεί ο κεντρικός στόχος για ευρωπαϊκό μέσο όρο κοντά στο 2%.**

 **Για την Ελλάδα αυτό σημαίνει ότι υπάρχει κίνδυνος να υπάρξει νέο άλμα πληθωρισμού εκτός αν η κυβέρνηση προκαταβάλει και νέα αποτυχημένη πιστωτική επέκταση για το 2025 με τις τράπεζες να κρατούν τα επιτόκια χορηγήσεων σε υψηλά επίπεδα και τη δανειακή ρευστότητα, σε απελπιστικά χαμηλά επίπεδα.**

 **Όσον αφορά τους δείκτες του οικονομικού κλίματος, νομίζω ότι η Κυβέρνηση αγνοεί τη ραγδαία πτώση του Σεπτεμβρίου και ασχολείται τεχνηέντως με τον Ιούλιο, τον προηγούμενο Ιούλιο. Καταναλωτική εμπιστοσύνη; Ο δείκτης καταναλωτικής εμπιστοσύνης, έκανε βουτιά το Σεπτέμβριο και διαμορφώθηκε στις μείον 45 μονάδες από μείον 28 μονάδες τον Ιούλιο τροφοδοτώντας και την πτώση του οικονομικού κλίματος, στις 108 μονάδες αντί 111 μονάδες τον Ιούλιο.**

**Υποχώρηση στην πρόθεση για μείζονες αγορές. Η πρόθεση των καταναλωτών για σημαντικές αγορές τους προσεχείς 12 μήνες δηλαδή, επίπλων ηλεκτρικών συσκευών κλπ. υποχώρησε με το σχετικό δείκτη, να διαμορφώνεται στις μείον 47,6 μονάδες. Τις όποιες αυξήσεις του ονομαστικού μισθού, καθώς και του βασικού μισθού, έχει ξεπεράσει κατά πολύ η αύξηση στο γενικό δείκτη τιμών και ειδών διατροφής, με αποτέλεσμα η όποια αγοραστική δύναμη να εξανεμίζεται τάχιστα και να απομειώνεται επίσης τάχιστα.**

**Υψηλότερο πρωτογενές πλεόνασμα. Το 2024, 2,4% και το 2025, το πρωτογενές πλεόνασμα θα διαμορφωθεί στο 2,5%. Η Τράπεζα της Ελλάδος κυρίες και κύριοι συνάδελφοι, στη συζήτηση για το μεσοπρόθεσμο δημοσιονομικό σχέδιο, αντικρούει ότι το πλεόνασμα είναι παραπάνω στο 2,5%. Η Κυβέρνηση, καμαρώνει ότι πέτυχε παρά τις έκτακτες δαπάνες, χάρη στην ανάπτυξη της οικονομίας, την αντιμετώπιση της φοροδιαφυγής. Επιτρέψτε μου, μια ισχυρή αντίκρουση στο ζήτημα αυτό.**

 **Έκτακτες δαπάνες δεν έγιναν, καθώς το «ΑΙΓΙΣ» και τα μεγάλα έργα του Ταμείου Ανάκαμψης, δεν προχώρησαν εντός του έτους. Ανάπτυξη, ισχνή και κυρίως σε ονομαστικές τιμές με τον τουρισμό ως βασική πηγή. Το πλεόνασμα χάρη στον πληθωρισμό και την αντίστοιχη αύξηση των έμμεσων φόρων, ΦΠΑ, ειδικός φόρος κατανάλωσης, αποδεικνύεται ότι η Κυβέρνηση από το 2023 υλοποιεί μεσοπρόθεσμο πριν το μεσοπρόθεσμο, με δημοσιονομικούς κόφτες, προκαλώντας υπερπλεονάσματα που από το 2025 και μετά θα είναι η κανονικότητα.**

Εξηγείται έτσι η απροθυμία της να υλοποιήσει σημαντικά έργα υποδομών και να αποκαταστήσει τις μεγάλες καταστροφές της κλιματικής κρίσης και της καταιγίδας «Daniel», καθώς και η καθυστέρηση δύο ολόκληρων ετών στην εκτέλεση του Προγράμματος «ΑΙΓΙΣ» και η υποχρηματοδότηση και εγκατάλειψη του δημοσίου συστήματος υγείας.

Επίσης, έχουμε ζήτημα με τη μείωση του χρέους στα 153,7% του ΑΕΠ το 2025 και περαιτέρω μείωση 149,1% του ΑΕΠ το επόμενο έτος. Εδώ έχουμε το εξής ζήτημα: ότι τα σχέδια για την πρόωρη αποπληρωμή χρέους και τη μείωση του ονομαστικού χρέους διευκολύνει η συνεχιζόμενη υπερπαραγωγή πλεονασμάτων καθώς με αυτόν τον τρόπο διατηρούνται στα ύψη τα ταμειακά διαθέσιμα της χώρας. Το πρώτο εξάμηνο έκλεισε με κουμπαρά 34 δισ. ευρώ ενώ αυτή τη στιγμή εκτιμάται ότι το υπόλοιπο ξεπερνά τα 38 δις. Ο ΟΔΔΗΧ μάλιστα προβάλλει στους επενδυτές το γεγονός ότι φέτος το χρέος θα μειωθεί περισσότερο από τα ταμειακά διαθέσιμα. Με λίγα λόγια, η Κυβέρνηση αγνοώντας τη διευθέτηση του χρέους που είχε πετύχει η Κυβέρνηση ΣΥΡΙΖΑ επιβάλλει υψηλή έμμεση φορολογία, περιστέλει κοινωνικές δαπάνες και αποπληρώνει χρέος εκμεταλλευόμενη τον υψηλό πληθωρισμό αντί να ελαφρύνει τις συνέπειες του. Εφαρμόζει, δηλαδή, ένα κρυφό μνημόνιο. Η εμμονή στην πρόωρη αποπληρωμή του χρέους υποκρύπτει το γεγονός ότι η Κυβέρνηση και το οικονομικό της επιτελείο δεν καταναλώνει τους μύθους, τους οποίους εξαγγέλλει προς τα έξω για ισχυρή ανάπτυξη του ΑΕΠ, της μείωσης της ανεργίας και βελτίωσης του Ισοζυγίου Τρεχουσών Συναλλαγών.

Όσον αφορά τις επενδύσεις σε ακίνητα νομίζω ότι η Τράπεζα της Ελλάδος αναφέρθηκε ρητά «Το χαμηλό επίπεδο συσσώρευσης παραγωγικού κεφαλαίου αποτελεί σημαντικό εμπόδιο στην αύξηση της παραγωγικότητας και τη σύγκλιση της με τον ευρωπαϊκό μέσο όρο. Ανασταλτικοί παράγοντας των επενδύσεων αναφέρονται τα διαρθρωτικά εμπόδια στην περίπτωση των επιχειρηματικών επενδύσεων και η εξελίξεις του οικονομικού κύκλου και των εισοδημάτων όσον αφορά τις επενδύσεις των νοικοκυριών». Προφανώς, μιλάμε για την αποταμίευση. Η δε Ευρωπαϊκή Τράπεζα επενδύσεων σύμφωνα με πρόσφατη έρευνά της αναφέρει για το 2023 πως «οι πιο σημαντικοί παράγοντες που είναι υπεύθυνοι για τις χαμηλές επενδύσεις στην Ελλάδα ήταν η αβεβαιότητα για το μέλλον, το υψηλό ενεργειακό κόστος, η μη διαθεσιμότητα εξειδικευμένου προσωπικού, η υπερβολικοί ρυθμιστικοί κανόνες και το υψηλό φυσικά κόστος εξωτερικής χρηματοδότησης».

Για τις αποταμιεύσεις νομίζω ότι δώσαμε μεγάλη έμφαση, είναι πραγματικά ο ελέφαντας στο δωμάτιο, είναι το μεγάλο πρόβλημα στη χώρα διότι αυτή η ταπείνωση της αγοραστικής δύναμης των Ελλήνων πολιτών έχει πλέον και μια έκδηλη προσέγγιση και επίπτωση στις αποταμιεύσεις αυτές καθ’ αυτές, κοινώς καταναλώνουν από το λίπος που έχουν συσσωρεύσει οι οικογένειες και οι επιχειρήσεις. Εξασθένηση, λοιπόν, της πρόθεσης για αποταμίευση. Ο δείκτης της πρόθεσης για αποταμίευση τους προσεχείς 12 μήνες εξασθένησε ελαφρά το Σεπτέμβριο και διαμορφώθηκε στις μείον 63 μονάδες. Το 84% των νοικοκυριών δεν θεωρεί πιθανή την αποταμίευση το επόμενο 12μηνο ενώ το 16% τη θεωρεί πιθανή ή πολύ πιθανή. Το χρέος της Γενικής Κυβέρνησης στην αγορά έφτασε τα 2,5 δις τον Ιούλιο του 2024, 1 δις μόνο από τα νοσοκομεία.

Η ανεργία από 18% το 2019 εκτιμάται ότι θα μειωθεί στο 12,3% το 2024 και 9,7% το 2025, αλλά εδώ έχουμε ένα σοβαρό επιχείρημα από την άλλη πλευρά, κατά πόσον αυτή η απομείωση του ποσοστού στην εργασία είναι αληθής στην πράξη;

Για τι είδους εργασία μιλάμε;

Διότι, τα στοιχεία -τα ποιοτικά στοιχεία- αναφέρουν ότι μόλις το 54% έχει πλήρη απασχόληση. Το υπόλοιπο 46% έχει μερική ή εκ περιτροπής. Άρα, περίπου το 50% αμείβονται και εργάζονται πλήρως. Είναι πολύ σημαντικό στοιχείο που δεν μπορούμε να το θέσουμε.

Επειδή βλέπω ότι έχω υπερβεί τον χρόνο, θα κλείσω κύριε Πρόεδρε θεωρώντας ότι ξεκινήσαμε θέτοντας κάποια σοβαρά κατά την άποψή μας ζητήματα που άπτονται στα πλαίσια της κριτικής, της καλοπροαίρετης κριτικής ώστε να είμαστε χρήσιμοι εντοπίζουν τα σημεία τα οποία θεωρούμε ότι είναι εξόχως προβληματικά και θα πρέπει πάση θυσία η Ελληνική Κυβέρνηση να τα αντικρούσει για να μπορέσουμε να έχουμε μια καλύτερη εικόνα πέραν των αριθμών, γιατί όσο δεν κατεβαίνει στην ίδια την ελληνική κοινωνία και στην ελληνική μικρομεσαία επιχειρηματικότητα η όποια ευημερία των αριθμών αντιλαμβάνεστε ότι αυτό δημιουργεί ακόμα μεγαλύτερη πυροδοτήσει τις ανισότητες.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε κύριε συνάδελφε και συνεχίζουμε με τον Γενικό Εισηγητή της Κοινοβουλευτικής Ομάδας του ΠΑΣΟΚ – Κίνημα Αλλαγής, τον κ. Παρασκευά Κουκουλόπουλο να έχει το λόγο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Γενικός Εισηγητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Υφυπουργέ, θα ξεκινήσω εκ των πραγμάτων από μια μικρή αναφορά στην ολοκλήρωση μιας κορυφαίας δημοκρατικής διαδικασίας στο ΠΑΣΟΚ - Κίνημα Αλλαγής, με την επανεκλογή του Νίκου Ανδρουλάκη. Θα υπογραμμίσω μόνο δύο σημεία. Στις 100 ακριβώς ημέρες που μεσολάβησαν από την έναρξη της διαδικασίας μέχρι την ολοκλήρωσή της, συνέβησαν δύο γεγονότα έξω από τα “του οίκου μας”. Το ένα είναι ότι κατέστη ακόμα πιο προφανής και έκδηλη η αδυναμία της Κυβέρνησης να απαντήσει σε ζωτικά λαϊκά προβλήματα της πλειοψηφίας των πολιτών. Το δεύτερο, η κρίση που ξέσπασε στο ΣΥΡΙΖΑ έχει λάβει μια πρωτοφανή έκταση και πραγματικά κανένας δεν ξέρει ούτε πότε ούτε πως θα σταματήσει.

Αυτά τα δύο γεγονότα, έδωσαν άλλη βαρύτητα στην εσωκομματική μας αναμέτρηση, γιατί πέρα από λογοπαίγνια περί αξιωματικής ή μη αντιπολίτευσης, είναι ξεκάθαρο ότι υπάρχει ένα κενό στη διατύπωση ενός στέρεου αντιπολιτευτικού λόγου απέναντι στα κυβερνητικά δρώμενα, κάτι που είναι ζωτική ανάγκη τη λειτουργία της Δημοκρατίας και για την πολιτική σταθερότητα. Πρόκειται για ένα “βάρος” ευθύνης, το οποίο αντιλαμβανόμαστε και αποδεχόμαστε. Αναλαμβάνουμε, λοιπόν, αυτήν την ευθύνη, να διαμορφώσουμε μία ολοκληρωμένη εναλλακτική πρόταση, που δεν θα περιορίζεται μόνο σε κριτική, αλλά θα περιλαμβάνει προτάσεις, γιατί το έχει ανάγκη πρώτα και πάνω απ’ όλα η Χώρα και οι πολίτες της.

Οι διαδικασίες μας - με την ποιότητα της αντιπαράθεσης, τη συμμετοχή εκατοντάδων χιλιάδων συμπολιτών μας και τις δύο Κυριακές, καθώς και με τον άψογο τρόπο διοργάνωσής της που οδήγησε σε αποτελέσματα χωρίς αμφισβητήσεις – αποτελούν κεκτημένο για το πολιτικό και κομματικό σύστημα της Χώρας και έχουν μεγάλη σημασία για την Γ’ Ελληνική Δημοκρατία. Και επειδή συζητούμε για τον Προϋπολογισμό, ας μην ξεχνάμε πως το “δέντρο” της Δημοκρατίας και ειδικότερα της φιλελεύθερης εκδοχής της, είναι συνώνυμο και ταυτισμένο με την ανάπτυξη και την ευημερία σε όλο το δυτικό κόσμο στον οποίο ανήκουμε.

Δεν υπάρχει άλλος τρόπος από την πολιτική για να βελτιώσουμε τις ζωές των πολιτών, αυτή είναι άλλωστε η αποστολή μας, ασχολούμαστε όλοι με την πολιτική για να βελτιώσουμε τις ζωές των συμπολιτών μας, των ανθρώπων που είναι πίσω από τους αριθμούς, για τους οποίους αριθμούς ξεκινάμε τώρα μια συζήτηση που θα κορυφωθεί στα τέλη του έτους με την ψήφιση του Κρατικού Προϋπολογισμού 2025. Άνθρωποι είναι πάντοτε πίσω από τους αριθμούς, γι’ αυτούς πρέπει πρωτίστως και κατά προτεραιότητα να νοιαζόμαστε.

Οι άνθρωποι, λοιπόν, όπου και αν πάμε στην Ελλάδα σήμερα, τα ευάλωτα και μεσαία οικονομικά στρώματα μας λένε “με ένα στόμα” ότι δεν πάει άλλο. Οι ανισότητες διαπερνούν την ελληνική κοινωνία. Βιώνουμε το φαινόμενο μιας διχασμένης χώρας, όπως έχω πει και σε άλλες συνεδριάσεις της Διαρκούς Επιτροπής Οικονομικών Υποθέσεων και στην Ολομέλεια, καθώς ό,τι δεν αγγίζει ο τουρισμός στην Ελλάδα, φθίνει και παρακμάζει, με τον πληθυσμό σ’ αυτές τις περιοχές να διακατέχεται από διαρκώς εντεινόμενη απογοήτευση. Έχει τεράστια σημασία να τους δώσουμε πειστικές απαντήσεις και δεν υπάρχει καλύτερη δυνατότητα από αυτή που μας δίνει ο Προϋπολογισμός.

Η Κυβέρνηση, από την πλευρά της, έχει κάνει μία καλή επικοινωνιακή προσπάθεια, μιλά για 12 αυξήσεις αποδοχών και 12 μειώσεις φόρων, κάνει λόγο για 7 πρωτιές και 7 αλήθειες. Θα μπορούσαμε και εμείς από την πλευρά μας αντίστοιχα να απαριθμήσουμε ότι στην αγοραστική δύναμη, στην τιμή του ρεύματος και των καυσίμων, στην παιδική φτώχεια, στους έμμεσους φόρους, στο επενδυτικό κενό, στη χαώδη διαφορά επιτοκίων καταθέσεων – χορηγήσεων, στις άμεσες ξένες επενδύσεις παγίου κεφαλαίου και σε σειρά άλλων μεγεθών δυστυχώς η Ελλάδα κατέχει μία από τις χειρότερες θέσεις πανευρωπαϊκά. Επιλέγουμε να απαντάμε επί της ουσίας με επιχειρήματα και προτάσεις σε μια διαφορετική προσέγγιση.

Λαμβάνοντας υπόψη ότι είναι ο πρώτος προϋπολογισμός υπό το νέο ευρωπαϊκό δημοσιονομικό πλαίσιο, θα ήθελα να επαναλάβω συνοπτικά τις επισημάνσεις που αναλυτικά είχα αναπτύξει κατά τη συνεδρίασή μας επί του νέου Μεσοπρόθεσμου Δημοσιονομικού – Διαρθρωτικού Σχεδίου 2025-2028.

 Κατ’ αρχάς, για εμάς όποιος παίζει με τη δημοσιονομική σταθερότητα της χώρας, είναι αντίπαλός μας. Ας σταθούμε λίγο στο ευρωπαϊκό πλαίσιο, ενδεικτικά σε ένα ζωτικής σημασίας θέμα, στις τιμές του ηλεκτρικού ρεύματος. Από την πλευρά μας, δεν είμαστε διατεθειμένοι να δεχθούμε άλλο αυτήν την άγονη αντιπαράθεση ΝΔ – ΣΥΡΙΖΑ περί του ποιος ψήφισε το Χρηματιστήριο Ενέργειας, ποιος το έβαλε σε εφαρμογή κλπ. Η αλήθεια είναι ότι το Χρηματιστήριο Ενέργειας, όπως εφαρμόζεται στην Ελλάδα, άργησε να εφαρμοστεί και χάθηκε πολύτιμος χρόνος για μια σοβαρή διαπραγμάτευση και κατάλληλες συμμαχίες στην Ευρώπη, ώστε να το εφαρμόζαμε με άλλον τρόπο. Πάμε, όμως, να το κάνουμε τώρα, πέντε χρόνια μετά, όταν πληρώνουμε ήδη βαρύ τίμημα από μια εφαρμογή του που, με βάση τα χαρακτηριστικά της χώρας μας, δημιουργεί τεράστια προβλήματα.

Υπό αυτά τα δεδομένα, επαναλαμβάνω τη σταθερή προσήλωσή μας στο ευρωπαϊκό πλαίσιο, όπου βεβαίως δεν είναι όλα καλώς γενόμενα στην Ε.Ε., αλλά χρειάζεται να διαπραγματευόμαστε την ώρα που πρέπει και, από κει και πέρα, να ενσωματώνουμε το ενωσιακό δίκαιο όσο πιο γρήγορα μπορούμε, καθώς οι καθυστερήσεις πάντα βλάπτουν, όπως επίσης βλάπτουν και τα παιχνίδια με τη δημοσιονομική σταθερότητα.

Τούτων δοθέντων, και επειδή έχουμε το γνωστό “στενό κουστούμι” του ανώτατου ορίου ετήσιας αύξησης δαπανών κατά 3%, προχωρώ σε συγκεκριμένες επισημάνσεις - προτάσεις επί της αρχής, τις οποίες θεωρούμε ότι η Κυβέρνηση πρέπει να λάβει υπόψη. Το αναφέρω χάριν συντομίας 3%, αλλά είναι 3,7% περίπου φέτος υπό τους όρους που έχουν εξηγηθεί και συζητηθεί στο Μεσοπρόθεσμο.

Είναι ένα “στενό κουστούμι” για την Ελλάδα και γίνεται ακόμα στενότερο λόγω των αμυντικών δαπανών. Είμαστε ένα κόμμα που 50 χρόνια τώρα ψηφίζουμε τις αμυντικές δαπάνες και αυτό θα εξακολουθήσουμε να πράττουμε. Ωστόσο, υπάρχουν δύο ζητήματα. Το ένα είναι ότι πρέπει να βάλουμε έναν εθνικό στρατηγικό στόχο ως χώρα, το λέω για πολλοστή φορά και εμείς συμμετέχουμε σε αυτήν την προσπάθεια με τους Βουλευτές και Ευρωβουλευτές μας, έτσι ώστε στο τέλος -δεν λέμε ότι μπορεί να γίνει αύριο- ένα μέρος των δαπανών, όχι απλά να μην μετράει στη διαδικασία υπερβολικού ελλείμματος, αλλά να θεωρείται ευρωπαϊκή δαπάνη. Οι αμυντικές δαπάνες που πραγματοποιεί η Ελλάδα, όντας στο ανατολικότερο άκρο της Ευρώπης, είναι δαπάνες και για την Ευρώπη. Με επιμονή και υπομονή χρειάζεται να εμείνουμε σ’ αυτήν τη διεκδίκηση, αποτελεί αναγκαιότητα για να απελευθερώσουμε πόρους.

Δεύτερον, επειδή όσο και αν απελευθερώσουμε πόρους, αυτοί παραμένουν περιορισμένοι, πρέπει να αλλάξει η κυβερνητική λογική και να προχωρήσουμε σε πιο στοχευμένες ενισχύσεις. Η πιο χαρακτηριστική όλων είναι το νέο ΕΚΑΣ που σας προτείνουμε, πρέπει να το δείτε σοβαρά. Δε μπορούμε να έχουμε συνταξιούχους των 380 ευρώ, που σχεδόν στο σύνολό τους κατοικούν στην ύπαιθρο. Είναι παρέμβαση σημαντική και για τη δημογραφική ενίσχυση της υπαίθρου, καθώς όλοι γνωρίζουμε ποιο εισόδημα τελικά θα ενισχύσει στην πράξη αυτή η παρέμβαση. Χρειάζονται, λοιπόν, αντί των μικροαυξήσεων σε μεγάλα κομμάτια πληθυσμού, πιο στοχευμένες γενναίες αυξήσεις, για παράδειγμα πρωτίστως στο ΕΣΥ και πεδία όπως η εθνική άμυνα, η ασφάλεια και η Παιδεία, για πολύ συγκεκριμένους λόγους, που νομίζω αντιλαμβανόμαστε όλοι.

 Τρίτον, ακόμα και τις πιο εύστοχες επιλογές να κάνουμε ως Πολιτεία, ακόμη και να πετύχουμε το μείζον με τις αμυντικές δαπάνες, παραμένει το “κουστούμι” του 3%. Συνεπώς, πρέπει να συνειδητοποιήσουμε ότι η μεγαλύτερη αύξηση που μπορούμε να δώσουμε στους πολίτες, είναι η επιτυχής μάχη στον πόλεμο με το κόστος ζωής. Σ’ αυτό υπάρχει μια μεγάλη κυβερνητική αποτυχία. Δεν είναι μόνο η ακρίβεια, όπου η Κυβέρνηση αρνείται πεισματικά το μέτρο της προσωρινής μείωσης ΦΠΑ, που προτείνουμε καιρό τώρα και λειτούργησε στην Ισπανία με εξαιρετική επιτυχία. Είναι, επίσης, το κόστος στέγασης, για το οποίο ο Νίκος Ανδρουλάκης είχε μιλήσει πρώτος ακριβώς πριν τρία χρόνια, πρωτοπορώντας όταν τον ακούγαμε έκπληκτοι και εμείς εντός του ΠΑΣΟΚ, με όσα συμβαίνουν στο στεγαστικό να αποτελούν πικρή δικαίωσή του. Είναι το ενεργειακό κόστος, στο οποίο αναφέρθηκα, είναι οι διαφορές επιτοκίων στις τράπεζες, το κόστος τηλεπικοινωνιών, τα ολιγοπώλια που κυριαρχούν παντού όπως επισημαίνει και η Τράπεζα της Ελλάδος. Ο κόσμος, πολύ απλά, δεν τα βγάζει πέρα.

Παράλληλα, πρέπει να τεθεί σε απόλυτη προτεραιότητα η συνολική στρατηγική αντιμετώπιση του ιδιωτικού χρέους. Η ολοκληρωμένη πρότασή μας αποτελεί εξαιρετική βάση. Δεν είναι δυνατόν περισσότερο του 50% της κοινωνίας να παραμένει εγκλωβισμένο. Η πρότασή μας δεν έχει κανένα δημοσιονομικό κόστος, αντιθέτως δημοσιονομικό όφελος. Δίνει μια 2η ευκαιρία αξιοπρέπειας, δίνει ανάσα σε εγγυητές, στις οικογένειες ανθρώπων που είναι πνιγμένοι στα χρέη, απελευθερώνει κοινωνικές δυνάμεις και αυτό είναι πιο σημαντικό ακόμα και από το δημοσιονομικό όφελος.

Περαιτέρω, πρέπει να δούμε σοβαρά μια επιπλέον στρατηγική αλλαγή. Το αναγράφετε και στο Μεσοπρόθεσμο, αλλά δίνετε πολύ μακρινό ορίζοντα, πρέπει να γίνει πολύ πιο γρήγορα. Αναφέρομαι στην αποκλιμάκωση της σχέσης έμμεσης - άμεσης φορολογίας. Η Ελλάδα κατέχει μια πολύ θλιβερή διάκριση πανευρωπαϊκά, που πλήττει τα μεσαία και κατώτερα εισοδήματα, γιατί οι έμμεσοι φόροι είναι τρομακτικά πολλοί στην Ελλάδα. Δεν είναι δυνατόν να μένουμε αδιάφοροι σε ζητήματα όπως οι προκλητικές απαλλαγές υψηλότατων γονικών παροχών, ο ΕΝΦΙΑ της μεγάλης ακίνητης περιουσίας, η φορολόγηση μερισμάτων (η οποία είναι η χαμηλότερη στην Ευρώπη), η έκτακτη φορολόγηση των υπερκερδών. Πρέπει να τεθούν σε εφαρμογή μια σειρά από πολιτικές, οι οποίες θα αποκλιμακώσουν, με μέθοδο και σχέδιο, τη σχέση έμμεσης - άμεσης φορολογίας.

Το επόμενο σημείο στο οποίο θα ήθελα να σταθώ, είναι η ενδιαφέρουσα συζήτηση που είχαμε με τον κ. Υφυπουργό στο Μεσοπρόθεσμο για το πως μπορούμε να μεγαλώσουμε αυτό το 3%. Με την επιμονή για πρωτογενή πλεονάσματα και ανάπτυξη. Αυτές είναι δύο βασικές επιλογές που αποκλιμακώνουν το χρέος.

Δεν αμφισβητώ ότι οι ηλεκτρονικές συναλλαγές προχωρούν, έχουμε άλλωστε στηρίξει όλα τα μέτρα εισαγωγής ηλεκτρονικών συναλλαγών που πρέπει να συνεχιστούν πιο γρήγορα. Πρέπει να επιταχυνθεί, επίσης, η ενσωμάτωση Ευρωπαϊκών Οδηγιών για ανταλλαγή πληροφοριών με άλλες χώρες, καθώς είναι εκατοντάδες τα εκατομμύρια που αποφέρει αυτή η συνεργασία. Πρέπει να εντοπίσουμε από πού φεύγει τόση φορολογητέα ύλη και γιατί υπάρχει τόση παραοικονομία. Ναι μεν εμφανιζόμαστε με τη δεύτερη χειρότερη αγοραστική δύναμη στην Ευρώπη στη Eurostat, αλλά ο όγκος κατανάλωσης λέει κάτι άλλο. Είναι προφανές ότι υπάρχει κομμάτι παραοικονομίας. Που βρίσκονται αυτά τα αδήλωτα εισοδήματα; Δεν είναι δυνατόν να υπάρχουν συμπολίτες μας που έχουν εισοδήματα και δεν φορολογούνται καθόλου και δεν κάνουν καν φορολογική δήλωση. Να εστιάσουμε, λοιπόν, στη φορολόγηση των υπερκερδών, στο λαθρεμπόριο και σε όλα τα σχετικά ανοιχτά μέτωπα.

Κλείνω με το σκέλος της ανάπτυξης. Η Κυβέρνηση είναι κάτω από τον πήχη που η ίδια έβαλε στο προηγούμενο Μεσοπρόθεσμο, όταν έκανε λόγο για 4,1% το 2023, 6,2% του 2022 (πέτυχε 5,6%), 4,4% το 2024, 3,3% το 2025. Πέρασε πολύ κάτω από τον πήχη. Δεν νομίζω ότι ήταν επιπόλαια αυτά τα νούμερα που είχε θέσει, σχετίζονταν με την αξιοποίηση του Ταμείου Ανάκαμψης & Ανθεκτικότητας που προφανώς δεν έχει αξιοποιηθεί σωστά. Δεν φθάνει γρήγορα στην πραγματική οικονομία και αυτό αποτυπώνεται στο εμπορικό μας έλλειμμα.

Η Ελλάδα έχει ανάγκη από μια σοβαρή περιφερειακή πολιτική με περιφερειακά σχέδια ανάπτυξης. Μια σοβαρή αγροτική πολιτική, σοβαρή βιομηχανική πολιτική, σοβαρή πολιτική για τη μικρομεσαία επιχειρηματικότητα. Για όλα αυτά, πρέπει να τεθούν στρατηγικοί στόχοι. Αυτή είναι η δική μας προσέγγιση και θα επανέλθουμε όσες φορές χρειαστεί, ακριβώς για να απαντήσουμε ως Πολιτεία σ’ αυτήν την πρόκληση.

Στην “καρδιά” της συζήτησης για την ανάπτυξη πρέπει να τεθεί το ενεργειακό κόστος, το κόστος του χρήματος, η καταπολέμηση της γραφειοκρατίας με ιδιαίτερη αναφορά στην επιτάχυνση απονομής της Δικαιοσύνης, η ριζική αποκέντρωση, η ραχοκοκαλιά της οικονομίας που είναι οι μικρομεσαίοι και δεν πρέπει ποτέ να τους ξεχνούμε.

Όσον αφορά το χρέος, η Κυβέρνηση χρειάζεται να δώσει μια απάντηση σχετικά με την παρατήρηση που είχε θέσει η Τράπεζα της Ελλάδας ότι την άνοιξη, ενώ η Χώρα είχε εισπράξει το 41% των πόρων του Ταμείου Ανάκαμψης & Ανθεκτικότητας, είχε φθάσει στην πραγματική οικονομία μόνο το 14%. Υπάρχει ένα μεγάλο «γιατί» γι’ αυτήν τη διαφορά, τι συμβαίνει στο ενδιάμεσο διάστημα, εάν πόροι γίνονται repos μέσα από τα οποία ουσιαστικά γίνεται διαχείριση ενός μέρους του χρέους. Γνωρίζετε ότι έχει αναπτυχθεί σχετικός δημόσιος διάλογος που δεν είναι στο επίπεδο της παραφιλολογίας ή ανώνυμων σχολίων του διαδικτύου, αλλά υπάρχουν και επώνυμα δημοσιεύματα ειδικών με γνώσεις που θέτουν αυτές τις παραμέτρους, επομένως καλό θα ήταν να απαντηθούν.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε, κύριε συνάδελφε.

Το λόγο έχει ο Γενικός Εισηγητής του Κομμουνιστικού Κόμματος Ελλάδος, κ. Νικόλαο Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Ευχαριστώ, κύριε Πρόεδρε.

Επιτρέψτε μου να ξεκινήσω την τοποθέτηση στο πλαίσιο της μεγάλης εικόνας, μια και στο προσχέδιο του κρατικού Προϋπολογισμού περιλαμβάνονται και οι προβλέψεις για το επόμενο διάστημα Για την πορεία και το ρυθμό της ελληνικής οικονομίας, προβλέψεις ιδιαίτερα αισιόδοξες κάτω από το πρίσμα του συνολικότερου διεθνούς περιβάλλοντος, το οποίο χαρακτηρίζεται από την όξυνση των αντιθέσεων και των ανταγωνισμών. Ο πόλεμος Ηνωμένων Πολιτειών και Κίνας βασικά, λόγω των ανατροπών των αλλαγών στην ιμπεριαλιστική αλυσίδα, ένας πόλεμος ο οποίος είναι εμπορικός, εφοδιαστικός, τεχνολογικός ή για τις σπάνιες γαίες και από ποιους αυτές ελέγχονται και ο οποίος βεβαίως, συγκροτεί, επί της ουσίας δύο βασικά μπλοκ. Το ένα είναι το ευρωατλαντικό μπλοκ, Ηνωμένες Πολιτείες – ΝΑΤΟ - Ευρωπαϊκή Ένωση και το άλλο είναι το υπό διαμόρφωση ευρωασιατικό μπλοκ, Κίνα - Ρωσία και ενδεχομένως και κάποιες άλλες δυνάμεις.

Αυτές, λοιπόν, οι αντιθέσεις και οι ανταγωνισμοί έχουν οδηγήσει στις ιμπεριαλιστικές συγκρούσεις στην περιοχή μας. Ήδη, στην περιοχή μας μαίνονται δύο μεγάλοι ιμπεριαλιστικοί πόλεμοι, στην Ουκρανία αλλά και στη Μέση Ανατολή. Ιμπεριαλιστικές συγκρούσεις, οι οποίες βεβαίως, αποτελούν τη συνέχιση της πολιτικής της ιμπεριαλιστικής ειρήνης με το πιστόλι στον κρόταφο. Το επίδικο αυτών των συγκρούσεων είναι το μοίρασμα και το ξαναμοίρασμα των αγορών, τον έλεγχο των πλουτοπαραγωγικών πηγών, αλλά και των διαδρομών, με κινδύνους συνολικότερης γενίκευσης αυτών των συγκρούσεων και στη Μέση Ανατολή με το κράτος τρομοκράτη του Ισραήλ και την απλόχερη στήριξη που έρχεται από Αμερική, ΝΑΤΟ και Ευρωπαϊκή Ένωση σ’ αυτή τη σφαγή που κάνει στους αραβικούς πληθυσμούς. Όλο αυτό, βεβαίως, διαμορφώνει τις προϋποθέσεις μιας γενικότερης ανάφλεξης στην περιοχή.

Δεύτερο στοιχείο και σε συνδυασμό με το πρώτο είναι η αβέβαιη ανάκαμψη και ο κίνδυνος να εκδηλωθεί μια νέα συγχρονισμένη καπιταλιστική κρίση σε παγκόσμιο επίπεδο. Ήδη, το προσχέδιο του κρατικού Προϋπολογισμού στην εισαγωγή του μιλάει για πέντε οικονομίες της Ευρωπαϊκής Ένωσης που βρίσκονται σε ύφεση και τη γερμανική οικονομία, την οποία δεν την συμπεριλαμβάνει και που κι αυτή βρίσκεται στον προθάλαμο της ύφεσης με μείωση της βιομηχανικής της παραγωγής και ιδιαίτερα, με απώλειες δεκάδων χιλιάδων θέσεων εργασίας από τη βαριά βιομηχανία, λόγω ακριβώς της αύξησης του κόστους του ενεργειακού και άλλες οκτώ διαφορετικές, δηλαδή 16 συνολικά, οικονομίες οι οποίες βρίσκονται σε διαδικασία υπερβολικού ελλείμματος με πρώτη τη Γερμανία, την Ιταλία, μεγάλες οικονομίες, δεν τις λες περιφερειακές. Όλα αυτά υπό το φως που επιβεβαιώνει για ακόμη μια φορά την ανεπάρκεια αλλά και την αποτυχία των διαφόρων μείγματος διαχείρισης είτε αυτά είναι περιοριστικής είτε επεκτατικής πολιτικής και που στα δύο αυτά μείγματα κοινό χαρακτηριστικό γνώρισμα έχουν τον αντιλαϊκό αντεργατικό χαρακτήρα.

Αυτά ακριβώς τα γεγονότα δεν μπορούν να συγκαλύψουν την πραγματική αιτία των δυσκολιών η οποία τσακίζει, στην κυριολεξία, το παγκόσμιο καπιταλιστικό σύστημα, δηλαδή δεν μπορεί να συγκαλύψει τον ελέφαντα που υπάρχει μέσα στο δωμάτιο και ο ελέφαντας που υπάρχει μέσα στο δωμάτιο είναι η τεράστια υπερσυσσώρευση κεφαλαίων, τα οποία δεν βρίσκουν κερδοφόρο διέξοδο σε επενδύσεις.

Αυτό, λοιπόν, το μεγάλο πρόβλημα που έχουν να αντιμετωπίσουν και το οποίο ακριβώς διαμορφώνει αυτούς τους αβέβαιους ρυθμούς ανάκαμψης και τον κίνδυνο εκδήλωσης νέας καπιταλιστικής κρίσης, αναδεικνύει και τον περιορισμένο χαρακτήρα των όποιων στρατηγικών επιλογών για να αντιμετωπιστεί το συγκεκριμένο ζήτημα.

Η βασική στρατηγική επιλογή, τις προηγούμενες δεκαετίες, της Ευρωπαϊκής Ένωσης ήταν η απελευθέρωση των αγορών, οι εκτεταμένες ιδιωτικοποιήσεις, η διαμόρφωση νέων κλάδων και τομέων, για να στηριχθούν επενδυτικά σχέδια του ιδιωτικού τομέα από τις μεταφορές, τις τηλεπικοινωνίες, την ενέργεια, τη διαχείριση υδάτων και απορριμμάτων. Όλα αυτά τα επίδικα τα βιώνουμε σήμερα, με το τεράστιο κύμα ακρίβειας -για παράδειγμα- που τσακίζει τα λαϊκά εισοδήματα και στη χώρα μας και σε πανευρωπαϊκό επίπεδο.

Αναδείχθηκαν, λοιπόν, τα όρια της πράσινης μετάβασης που δεν μπορούν να απαντήσουν στην υπερσυσσώρευση αυτού του κεφαλαίου και γι’ αυτόν ακριβώς το λόγο γίνεται μια τεράστια στροφή, σε πανευρωπαϊκό και όχι μόνο επίπεδο, αλλά και σε επίπεδο Ηνωμένων Πολιτειών. Είναι η στροφή στη λεγόμενη πολεμική οικονομία, με τεράστια εξοπλιστικά προγράμματα, με τεράστια πακέτα στήριξης της πολεμικής βιομηχανίας, για την παραγωγή νέων όπλων, νέων οπλικών συστημάτων, νέων σχεδίων μαζικών καταστροφών και αποδεκατισμού των λαών, όπου βρίσκει πεδίο κερδοφορίας το υπερσυσσωρευμένο κεφάλαιο.

Ταυτόχρονα, το βασικό ζήτημα είναι η ανοικοδόμηση. Μετά τις καταστροφές, η ανοικοδόμηση που θα γίνει και η οποία εξυπηρετεί και διασφαλίζει τεράστια κέρδη στους μεγάλους επιχειρηματικούς ομίλους, οι οποίοι θα αναλάβουν τη διαδικασία ανοικοδόμησης.

 Να, λοιπόν, γιατί λέμε ότι η βαρβαρότητα αυτού του συστήματος μπορεί να οδηγήσει και στα μεγαλύτερα εγκλήματα σε βάρος της ανθρωπότητας, μόνο και μόνο για την κερδοφορία των επιχειρηματικών ομίλων και τη διαχείριση αυτών των συμφερόντων.

 Έτσι η ελληνική οικονομία δεν βρίσκεται σε δοκιμαστικό σωλήνα. Υπάρχει αλληλεπίδραση με τις οικονομίες της Ευρωπαϊκής Ένωσης και όχι μόνο. Μάλιστα, αυτή η αλληλεπίδραση καθορίζει και το βαθμό επισφάλειας. Ένας βαθμός επισφάλειας που είναι σε άμεση εξάρτηση από το μέγεθος της εξωστρέφειας της ελληνικής οικονομίας. Παράδειγμα, ο τομέας του τουρισμού, μία από τις ατμομηχανές της ελληνικής οικονομίας και οι επιπτώσεις της οποίας θα υπάρχει σε αυτόν τον κλάδο, ως συνέπεια μιας γενικευμένης κρίσης το επόμενο διάστημα.

Αυτή η συζήτηση, βέβαια, για το Κ.Κ.Ε δεν είναι φιλολογική για το αν η Κυβέρνηση θα επιτύχει τους ρυθμούς ανάκαμψης, τους οποίους προβλέπει τόσο στο προσχέδιο του Προϋπολογισμού, όσο και στο Μακροπρόθεσμο ή ως δείκτης της διαχειριστικής επάρκειας της κυβερνητικής πολιτικής, όπως κάνουν τα άλλα κόμματα. Εμάς μας ενδιαφέρει από την άποψη ότι η μη επίτευξη αυτών των στόχων θα οδηγήσει με βεβαιότητα σε νέα αντιλαϊκά μέτρα, σε μια νέα επίθεση ενάντια στα λαϊκά εισοδήματα. Πολύ δε περισσότερο, όταν τόσο το προσχέδιο του Προϋπολογισμού, όσο και το Μεσοπρόθεσμο Δημοσιονομικό και Διαρθρωτικό Σχέδιο, καθορίζεται υπό το πρίσμα της νέας δημοσιονομικής πολιτικής της Ευρωπαϊκής Ένωσης, της δημοσιονομικής πειθαρχίας, του Νέου Συμφώνου Σταθερότητας και Ανάκαμψης, και το οποίο αποτελεί και τη δαμόκλειο σπάθη.

Ένα Πρόγραμμα, ένα Σύμφωνο Σταθερότητας και Ανάπτυξης, το οποίο είναι υποχρεωτικό για όλα τα κράτη μέλη της Ευρωπαϊκής Ένωσης και ιδιαίτερα για την Ελλάδα, λόγω του υψηλού επιπέδου του κρατικού χρέους, καθορίζοντας δεσμευτικές υποδείξεις για όλα τα κράτη-μέλη. Δεσμευτικές υποδείξεις που θα πρέπει να τηρούν τα κράτη-μέλη. Και αυτό επιβεβαιώνεται από το Μεσοπρόθεσμο που κατέθεσε, πριν από λίγες ημέρες, η Κυβέρνηση και ενημέρωσε και τη Βουλή και την Ευρωπαϊκή Ένωση όσον αφορά μια σειρά στόχους δημοσιονομικής πειθαρχίας, με βασικό επίδικο το πώς θα γίνεται βιώσιμο και θα απομειώνεται το κρατικό χρέος.

Από αυτή την άποψη η Κυβέρνηση με τις επιλογές και με τη σύμφωνη γνώμη της Ευρωπαϊκής Ένωσης θα διακρατεί ένα τεράστιο ποσό για την εξυπηρέτηση του κρατικού χρέους, για το οποίο δεν ευθύνονται, βεβαίως, τα λαϊκά στρώματα. Πρόκειται για ένα τεράστιο ποσό, το οποίο καθορίζεται από το πρωτογενές πλεόνασμα ύψους 2,4% με 2,5% του ΑΕΠ και σε αυτό αν προσθέσουμε και τους τόκους για την εξυπηρέτηση του κρατικού χρέους ύψους 3,5% με 3,1%, μεσοσταθμικά θα έχουμε για τα επόμενα χρόνια - μέχρι το 2028 και όχι μόνο μέχρι το 2028, μέχρι το 2060 λένε οι προβλέψεις και όχι μόνο - ένα ποσοστό 5,5% με 6% του ΑΕΠ, το οποίο θα κατευθύνεται για την εξυπηρέτηση του κρατικού χρέους, περίπου 13,5 δις προβλέπονται για το 2024 και για το 2025 που θα πάνε για την εξυπηρέτηση του κρατικού χρέους, όταν το συνολικό ποσό για δαπάνες για την Παιδεία και την Υγεία δε φτάνει σε αυτό το ποσό.

Ποιος τα πληρώνει αυτά; Αυτό είναι ιδιαίτερα αποκαλυπτικό από το προσχέδιο του Κρατικού Προϋπολογισμού, αύξηση των φόρων. Η πορεία των φόρων είναι χαρακτηριστική. Δηλαδή, τι έχουμε; Πέρα από το γεγονός ότι φέτος παρουσιάζεται μία καινούργια - όπως και πέρυσι - υπεραπόδοση των φορολογικών εσόδων, ύψους που ξεπερνάει τα 3,5 δισ. ευρώ σε σχέση με τις προβλέψεις του Προϋπολογισμού για το 2024 για το 2025 προβλέπεται νέα αύξηση των φόρων κατά 2,5 δισ. ευρώ.

Αναρωτιέται κάποιος «ποια είναι η πηγή των νέων αυτών φόρων». Η πηγή των νέων αυτών φόρων αντανακλά και το βαθύ αντιλαϊκό χαρακτήρα του Φορολογικού Συστήματος που διαχρονικά υπήρχε στη χώρα μας, ένα αντιλαϊκό Φορολογικό Σύστημα, του οποίου ο αντιλαϊκός προσανατολισμός βαθαίνει όλο και περισσότερο. Γιατί; Από αυτά τα 2,5 καινούργια δισεκατομμύρια, νέες εισπράξεις φόρων, το 1,5 θα προέλθει από τον ΦΠΑ - τους φόρους από την κατανάλωση και σε αυτούς τους φόρους συμπεριλαμβάνεται και ο ΦΠΑ που είναι οι πιο άδικοι φόροι, οι πιο αντιλαϊκοί, ενισχύοντας ακόμη περισσότερο την αντιλαϊκή σχέση άμεσων-έμμεσων φόρων στο σύνολο των φορολογικών εσόδων και, δεύτερον, από το Φόρο Εισοδήματος των Φυσικών Προσώπων που θα παρουσιάσει αύξηση περίπου κατά 1 δισ. ευρώ. Να τα 2,5 δισεκατομμύρια.

Ενώ, αντίθετα, τα νομικά πρόσωπα, παρά το γεγονός ότι παρουσιάζουν μια τεράστια κερδοφορία και το 2024, θα πληρώσουν τον ίδιο φόρο. Άρα, λοιπόν, όχι μόνο διατηρώντας, αλλά αναμένοντας ακόμη περισσότερο τη συμμετοχή των Ανωνύμων Εταιρειών των μεγάλων επιχειρηματικών ομίλων στα φορολογικά έσοδα, κάνοντας ακόμη πιο αντιλαϊκό το Φορολογικό Σύστημα. Ενώ από την άλλη μεριά οι δαπάνες θα παραμένουν παγωμένες. Δαπάνες, οι οποίες δε φτάνουν να καλύψουν όχι μόνο τον πληθωρισμό, αλλά ούτε καν τις τεράστιες ανάγκες τις οποίες υπάρχουν και αυτό είναι το βασικό χαρακτηριστικό του Κρατικού Προϋπολογισμού και για το 2025.

Βεβαίως, τόσο ο Κρατικός Προϋπολογισμός, το προσχέδιο, τόσο και το μεσοπρόθεσμο είναι ενταγμένο στην εξυπηρέτηση, ακριβώς, των στόχων της δημοσιονομικής πειθαρχίας. Αποτελούν βασικά εργαλεία υλοποίησης του Νέου Συμφώνου Σταθερότητας και Ανάπτυξης, το οποίο επί της ουσίας έχει ένα διπλό στόχο: Αφενός μεν να εξυπηρετήσει τη βιωσιμότητα του κρατικού χρέους, αλλά και από την άλλη μεριά να εξυπηρετήσει τις ανάγκες των μονοπωλιακών ομίλων. Για αυτό, ακριβώς, και στο σκέλος των δαπανών αυξάνονται ακόμη περισσότερο οι δαπάνες, οι οποίες στηρίζουν είτε άμεσα τα επενδυτικά σχέδια των επιχειρηματικών ομίλων είτε με έμμεσο τρόπο μέσω της δημιουργίας υποδομών που εξυπηρετούν αυτά τα συμφέροντα και αυτές τις ανάγκες και μιλάμε για το νέο Πρόγραμμα Δημοσίων Επενδύσεων τόσο στο σκέλος το συγχρηματοδοτούμενο όσο και στο Ταμείο Ανάκαμψης.

Από αυτή την άποψη επιτρέψτε μου να πω μια σειρά εξαγγελίες της Κυβέρνησης, όχι μόνο «στάχτη στα μάτια» του κόσμου, αλλά και πολιτική κοροϊδία. Ισχυρίζεται η Κυβέρνηση και υπάρχει μέσα ότι θα καταργήσει το Τέλος Επιτηδεύματος, το 50% του Τέλους Επιτηδεύματος στους ελεύθερους επαγγελματίες, ενώ για τους άτυπα μισθωτούς - αυτούς με τα μπλοκάκια - θα παραμείνει το Τέλος Επιτηδεύματος. Για αυτούς δεν το καταργεί. Αυτό είναι δώρον άδωρον. Όταν από τη μια μεριά φέτος γονάτισαν οι αυτοαπασχολούμενοι επαγγελματίες με τον αντικειμενικό προσδιορισμό του εισοδήματος τους, τα τεκμήρια για παράδειγμα, τους πήρατε 100 ευρώ και τους επιστρέφετε 10 ευρώ. Αυτή είναι η αναλογία. Πρέπει να σας πούνε και ευχαριστώ γι’ αυτή την τεράστια φοροκλοπή την οποία υπέστησαν;

Δεύτερο στοιχείο που ισχυρίζεται η Κυβέρνηση. Ότι πάμε καλά με τους μισθούς. Υπάρχουν αυξήσεις, όμως οι αυξήσεις, οι οποίες προβλέπονται στο μεσοπρόθεσμο δημοσιονομικό και διαρθρωτικό σχέδιο είναι κάτω από τον ονομαστικό πληθωρισμό. Είναι κάτω από την ονομαστική αύξηση του ΑΕΠ, που σημαίνει ότι ένα μικρότερο κομμάτι από το δημιουργούμενο ΑΕΠ πηγαίνει στους μισθωτούς και στους συνταξιούχους. Αυτό είναι ένα τεράστιο ζήτημα. Δηλαδή, η επιδείνωση της θέσης. Και δεν είναι και κανένα σοβαρό επίτευγμα όταν μετά από μια εικοσαετία ο σχεδιασμός της Κυβέρνησης - όχι ότι θα επιτευχθεί, αλλά λέμε τι σχεδιάζει η Κυβέρνηση - είναι ο μέσος μισθός να φτάσει στα επίπεδα του 2009. Ο μέσος ονομαστικός μισθός. Γιατί, όταν μιλάμε για πραγματικό μισθό, τότε καταλαβαίνουμε ότι αυτό δεν φτάνει μια εικοσαετία από το 2009. Χρειάζεται μια 50ετία. Γιατί, ο πραγματικός μισθός καθορίζεται από την αγοραστική δύναμη, η οποία σχετίζεται και με την ακρίβεια, σχετίζεται και με την εμπορευματοποίηση υπηρεσιών, σχετίζεται και με την φοροεπιδρομή που δέχονται αυτά τα εισοδήματα.

Το λέμε αυτό γιατί ακριβώς δεν μπορούν να παρουσιάζονται ως δώρα τα φύκια και οι μεταξωτές κορδέλες. Το λέμε αυτό γιατί για παράδειγμα μιλάτε ότι θα αυξηθεί το εισόδημα των εργαζομένων μέσω της μείωσης των ασφαλιστικών εισφορών. Αλήθεια; Τι ταχυδακτυλουργία είναι αυτή; Τη στιγμή που μειώνετε το συνολικό μισθό - γιατί ο συνολικός μισθός αποτελείται από τον ονομαστικό μισθό που παίρνουν οι εργαζόμενοι και από τις ασφαλιστικές εισφορές - μειώνετε 1% τις ασφαλιστικές εισφορές. Μειώνετε, δηλαδή, το συνολικό μισθό και λέτε ότι θα αυξηθεί ο μισθός τους. Ενώ, αντίθετα εξυπηρετούνται επιχειρηματικοί όμιλοι, γιατί πληρώνουν λιγότερο τους εργαζόμενους και ταυτόχρονα αφήνετε μια τεράστια «τρύπα» στα ασφαλιστικά ταμεία.

Η αντίστοιχη λογική επικρατεί με τον καθορισμό του κατώτερου μισθού. Αυτοματοποιημένος λέτε μηχανισμός, ο οποίος ενσωματώνοντας τις βέλτιστες πρακτικές Νέας Δημοκρατίας και ΣΥΡΙΖΑ για το πώς θα καθορίζει τον νόμο Βρούτση, Αχτσιόγλου και ΠΑΣΟΚ ήταν τότε, λέτε ότι ο κατώτερος μισθός θα καθορίζεται από το βαθμό της ανταγωνιστικότητας και της παραγωγικότητας της εργασίας. Δηλαδή, από τα δύο κατ’ εξοχήν εργαλεία, η ανταγωνιστικότητα και η παραγωγικότητα, που σε συνθήκες καπιταλισμού αποτελούν τη δαμόκλειο σπάθη για το βιοτικό επίπεδο των εργαζομένων. Και με βάση αυτά τα χαρακτηριστικά θα δίνετε τις όποιες αυξήσεις. Δηλαδή, όλο και μικρότερο μερίδιο διασφαλίζετε για τους μισθωτούς και τους συνταξιούχους. Αντί να μιλήσουμε για επιστροφή του 13ου και 14ου μισθού στους δημόσιους υπαλλήλους και στους συνταξιούχους, για τις τριετίες χωρίς εξαιρέσεις, οι οποίες πρέπει να δοθούν σε όλους, για τις συλλογικές κλαδικές συμβάσεις που πρέπει να είναι υποχρεωτικές ή για τον καθορισμό του μέσου μισθού.

Τελειώνοντας, κύριε Πρόεδρε, θεωρούμε ότι είναι επιδερμική αλλά και συμπληρωματική κριτική των άλλων κομμάτων προς την κυβερνητική πολιτική από τη στιγμή που αποδέχονται τον ευρωενωσιακό «κορσέ» της δημοσιονομικής πειθαρχίας και της δημοσιονομικής εξυγίανση, το νέο Σύμφωνο Σταθερότητας και Ανάκαμψης. Από τη στιγμή που αποδέχονται τις στρατηγικές επιλογές της Ευρωπαϊκής Ένωσης. Απλά και μόνο αν διαχωρίζονται κάπου είναι στο πώς θα διαχειριστούμε τη φτώχεια και την εξαθλίωση. Δηλαδή, «ασπιρίνες» για τα προβλήματα που βιώνει ο λαός. Αλλά η χρησιμότητα των προτάσεων των άλλων κομμάτων, των συμπληρωματικών προς την κυβερνητική πολιτική, έγκειται στην καλλιέργεια αυταπατών στον κόσμο, στην ενσωμάτωση της λαϊκής δυσαρέσκειας σε ανώδυνα για το σύστημα πλαίσια. Αντίστοιχη είναι η κριτική που γίνεται για το αναπτυξιακό μοντέλο. Ποιος το καθορίζει το αναπτυξιακό μοντέλο; Αυτός που έχει τα κλειδιά της οικονομίας στα χέρια του, οι επιχειρηματικοί όμιλοι. Οι κεφαλαιοκράτες θα επενδύσουν εκεί που έχουν περισσότερα κέρδη. Αυτό δεν είναι τυχαίο.

 Είναι γνώρισμα του συστήματος αυτού του οποίου υπηρετείτε, ότι ούτε σε συνθήκες ανάπτυξης και πολύ περισσότερο σε συνθήκες κρίσης, καταστρέφονται ή απαξιώνονται μια σειρά από παραγωγικές δυνατότητες, γιατί δεν είναι κερδοφόρες για τους επιχειρηματικούς ομίλους. Και βεβαίως, δεν μπορεί να αντιμετωπίσει το όποιο αναπτυξιακό μοντέλο αναρχίας στην παραγωγή.

Μιλάνε κάποιοι για στροφή στην αγροτική παραγωγή. Και η Κυβέρνηση το λέει. Τι επιδοτεί όμως; Τα θερμοκήπια. Δηλαδή, τη μεγάλη επιχειρηματικότητα στον αγροτικό τομέα. Ευχαριστούμε πολύ. Μα αυτό ακριβώς θέλει και η Κοινή Αγροτική Πολιτική και οι κυβερνητικές πολιτικές που εφαρμόζονται μέχρι τώρα. Να συγκεντρωθεί η αγροτική γη σε όλο και λιγότερα χέρια και να αλλάξει και η χρήση της. Γι’ αυτό λέμε ότι, το όποιο αναπτυξιακό μοντέλο στο σύστημα αυτό δεν μπορεί να αναιρέσει τα βασικά του χαρακτηριστικά. Ποια είναι αυτά; Η όξυνση της ανισομετρίας ανάμεσα σε κλάδους και σε περιοχές. Η όξυνση των κοινωνικών ανισοτήτων. Ο παραγόμενος πλούτος συγκεντρώνεται σε όλο και λιγότερα χέρια. Η διεύρυνση της ψαλίδας ανάμεσα στις δυνατότητες που μπορούν να ικανοποιηθούν οι λαϊκές ανάγκες και στο επίπεδο ικανοποίησης τους. Και βεβαίως, αυτό το σύστημα δημιουργεί τις προϋποθέσεις για εκδήλωση νέων κρίσεων.

Άρα, λοιπόν, πρέπει να ξεμπερδεύουμε με όλη αυτή την παραφιλολογία για ένα άλλο αναπτυξιακό μοντέλο και να βάλουμε στην ουσία πια στο επίκεντρο της συζήτησης και της διαπάλης ποια είναι αυτή η αιτία που καθορίζει τους σιδερένιους αυτούς νόμους του συστήματος. Και η αιτία αυτή είναι η ιδιοκτησία στα μέσα παραγωγής. Αν μιλάμε λοιπόν για ατομική ιδιοκτησία στα μέσα παραγωγής που εξυπηρετεί το κέρδος, τότε σημαίνει ότι ο λαός όλο και περισσότερο θα βλέπει τη θέση του να επιδεινώνεται. Γι’ αυτό λέμε και εμείς, ότι χρειάζεται κοινωνική ιδιοκτησία στα μέσα παραγωγής για να ικανοποιεί το κοινωνικό σύνολο και τις ανάγκες του. Με την κοινωνικοποίηση των μέσων παραγωγής, θα έρθει σε αντιστοίχιση ο κοινωνικός χαρακτήρας της παραγωγικής διαδικασίας και ταυτόχρονα όλοι μαζί σε αντιστοίχιση με τον κοινωνικό χαρακτήρα της διανομής του παραγόμενου πλούτου. Άρα, λοιπόν, της ικανοποίησης των κοινωνικών αναγκών. Γι’ αυτό ακριβώς το λόγο και απαιτείται μαζί με τον κεντρικό επιστημονικό σχεδιασμό που αξιοποιεί όλα τα επιτεύγματα της τεχνολογίας, με τον εργατικό έλεγχο για τη διόρθωση των αδυναμιών και με ταυτόχρονη αποδέσμευση από τους ιμπεριαλιστικούς οργανισμούς. Όχι, βεβαίως, φτιάχνοντας μια κλειστή οικονομία, αλλά αξιοποιώντας όλες τις δυνατότητες. Η μόνη προϋπόθεση βεβαίως, - και τελείωσα με αυτό - είναι να αλλάξει χέρι η εξουσία. Άρα, στο στόχαστρο της πάλης της εργατικής τάξης και του λαού, είναι ακριβώς να αποτρέψει την κλιμάκωση της επίθεσης και να οδηγήσει σε συνολικότερες ρήξεις και ανατροπές.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΛΟΣ (Πρόεδρος της Επιτροπής):** Επίσης ευχαριστούμε κύριε συνάδελφε. Θα δώσω τώρα τον λόγο στον Υπουργό Εθνικής Οικονομίας και Οικονομικών, τον κύριο Κωνσταντίνο Χατζηδάκη, γιατί θα χρειαστεί να απαντήσει σε επίκαιρη ερώτηση συναδέλφου βουλευτή σε λίγο στην Ολομέλεια. Κύριε Υπουργέ, έχετε το λόγο.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ πολύ κύριε Πρόεδρε. Ευχαριστώ και τους συναδέλφους. Η συζήτηση για τον προϋπολογισμό είναι μια κορυφαία διαδικασία για κάθε υπουργό οικονομικών και για το οικονομικό επιτελείο. Πραγματικά όλοι μας αισθανόμαστε μεγάλο το βάρος της ευθύνης καθώς εισηγούμαστε τον προϋπολογισμό του 2025. Θα μου επιτρέψετε να πω ότι αισθανόμαστε και μεγάλη ικανοποίηση ταυτόχρονα για την εξέλιξη των δημοσιονομικών μεγεθών και για την πορεία της ελληνικής οικονομίας και θα γίνω συγκεκριμένος χωρίς να ισχυρίζομαι ότι η Ελλάδα έχει γίνει φυσικά κάποια οικονομική υπερδύναμη. Η πρόοδος είναι σαφέστατη, χειροπιαστή και διακριτή για κάθε καλόπιστο παρατηρητή.

Ειδικότερα, ο προϋπολογισμός του 2025 στέλνει ένα μήνυμα αισιοδοξίας, καθώς όπως και να το μετρήσει κανείς, είτε είναι δεξιός, είτε κεντρώος, είτε αριστερός, περιλαμβάνει 12 διαφορετικές αυξήσεις αποδοχών και 12 μειώσεις φόρων για τους φορολογούμενους. Επιβεβαιώνει πως η οικονομία μας αναπτύσσεται σταθερά και ταχύτερα από το μέσο όρο της Ευρωπαϊκής Ένωσης. Επιχειρήθηκε παλαιότερα να αμφισβητηθούν τα στοιχεία αυτά οι προβλέψεις της Κυβέρνησης. Η πραγματικότητα είναι ξεροκέφαλη.

Επιβεβαιώνει την πτωτική πορεία της ανεργίας που ήδη είναι εξαιρετικά σημαντική, η πτώση της, εννοώ τα τελευταία 5 χρόνια, αλλά και προδιαγράφει μια συνέχιση της ταχείας μείωσης του δημοσίου χρέους. Όλα αυτά είναι καλά νέα για τους φορολογούμενους, καλά νέα για τους Έλληνες πολίτες, και είναι ένα ακόμα βήμα για την πλήρη εκπλήρωση των προεκλογικών υποσχέσεων της Νέας Δημοκρατίας του 2023. Εμείς υποσχεθήκαμε λιγότερα σε σχέση με τα υπόλοιπα κόμματα αλλά αυτά που είπαμε θα τα κάνουμε.

Όλα αυτά επιτυγχάνονται μέσα σε ένα διεθνές περιβάλλον που δεν είναι προφανώς το καλύτερο. Έχουμε, τα τελευταία χρόνια, διαδοχικές κρίσεις σε οικονομικό και γεωπολιτικό επίπεδο, στη Μέση Ανατολή πρόσφατα, αλλά παράλληλα σας υπενθυμίζω την κρίση του κοροναϊού, τη διεθνή ενεργειακή κρίση, τις συσταλτικές νομισματικές πολιτικές και τα υψηλά επιτόκια, τα οποία αποφάσισαν, για να τιθασεύσει ο πληθωρισμός, οι κεντρικές τράπεζες και φυσικά τις επιπτώσεις της κλιματικής αλλαγής, της οποίας επίκεντρο είναι η Ευρώπη, η Μεσόγειος και ίσως η Ελλάδα ακόμα περισσότερο. Μέσα σε ένα τέτοιο περιβάλλον, η ελληνική οικονομία συνεχίζει να πορεύεται σε τροχιά ανάπτυξης και θα συνεχίσει να πορεύεται σε τροχιά ανάπτυξης, ισχυρότερη αρκετά από το μέσο όρο της Ευρωζώνης. Δεν υποτιμούμε τις δυσκολίες που αντιμετωπίζουν τα νοικοκυριά. Ιδιαίτερα, από το παγκόσμιο πληθωριστικό σοκ και τις επιπτώσεις του. ΄Η την απόκλιση ακόμα και σήμερα των μισθών από το μέσο ευρωπαϊκό όρο.

Δεν ήρθα να μιλήσω με αλαζονεία. Δεν παριστάνω ότι τα προβλήματα επιλύθηκαν με κάποιο μαγικό τρόπο. Άλλωστε, δεν ισχυριστήκαμε, προ των εκλογών, ότι εμείς τουλάχιστον είχαμε κάποιο μαγικό τρόπο να λύσουμε τα προβλήματα. Υποσχεθήκαμε συγκεκριμένα πράγματα και αυτά είναι που επιχειρούμε να κάνουμε και θα τα κάνουμε. Πρέπει να κρινόμαστε σε σχέση με τις προεκλογικές μας υποσχέσεις και όχι σε σχέση με τα επιτεύγματα διαχρονικά όλων των τελευταίων δεκαετιών του Λουξεμβούργου, της Αυστρίας ή της Σουηδίας. Πρέπει να θυμόμαστε ποιο ήταν το σημείο αφετηρίας. Αλλά την ίδια στιγμή θα ήταν άδικο, όχι μόνο για τον εαυτό μας και τους συναδέλφους της πλειοψηφίας. Θα ήταν άδικο για τους Έλληνες πολίτες, τις προσπάθειές τους και τις θυσίες τους, όχι μόνο των τελευταίων 5 ετών αλλά όλων των τελευταίων ετών, να αφήσουμε να παρουσιάζεται μια εικόνα μηδενισμού ή ισοπέδωσης, η οποία απέχει πολύ από την πραγματικότητα και από τις εκτιμήσεις των διεθνών οργανισμών και των διεθνών μέσων ενημέρωσης, που φαντάζομαι θα συμφωνείτε ότι δεν έχουν συνωμοτήσει υπέρ της Ελλάδας και της Κυβέρνησης Μητσοτάκη. Καταγράφουν για όλες τις χώρες μια πραγματικότητα.

Θα μου επιτρέψετε να καταφύγω σε μερικά διαγράμματα, τα οποία θα καταθέσω και στο προεδρείο για να είναι κοινό κτήμα για όλους τους συναδέλφους, που πιστοποιούν την πρόοδο της οικονομίας σε μερικούς βασικούς οικονομικούς δείκτες. Θα μπορούσα να επικαλεστώ και πολλά πολλά άλλα στοιχεία. Αλλά στέκομαι σε μερικά βασικά στοιχεία για να μπορέσουμε, αν μη τι άλλο, να συνεννοηθούμε για τα βασικά και να επικεντρώσει και η αντιπολίτευση, αν θέλει, την κριτική της σε κάποια σημεία που πράγματι χρειάζονται ενδεχομένως βελτιώσεις. Η Ελλάδα θα μπορούσε να τρέξει ταχύτερα. Υπάρχουν προβλήματα συγκριτικά με άλλες ευρωπαϊκές χώρες, αλλά πολλές φορές προηγουμένως ακούγοντας τους συναδέλφους της αντιπολίτευσης είχα την εντύπωση ότι δεν μιλάνε για τη χώρα που πράγματι ζούμε αλλά για μια χώρα που θα βόλευε μικροκομματικά ορισμένα κόμματα της αντιπολίτευσης να ζούμε για να έχουν αντίστοιχο όφελος.

Τι θέλω να πω; Η Ελλάδα έχει σημειώσει τα τελευταία χρόνια τη μεγαλύτερη μείωση του ποσοστού της ανεργίας από οποιαδήποτε άλλη χώρα της Ευρώπης, εννοώ μεταξύ του 2019 και του 2023, περίπου κατά 7 ποσοστιαίες μονάδες. Αυτός είναι ο πίνακας –η Eurostat είναι- βλέπετε η Ελλάδα είναι με την μπλε γραμμή πού είναι οι άλλες χώρες. Ξέρω ποιο ήταν το σημείο αφετηρίας, ξέρω, αλλά πάντως έχει γίνει μια πολύ μεγάλη πρόοδος και 500.000 συμπατριώτες μας σε μια χώρα 10 εκατομμυρίων, δεν είναι μικρό το ποσοστό, έχουν βρει δουλειά, δεν είχαν μεροκάματο στο σπίτι τους και πλέον υπάρχει μια τελείως διαφορετική κατάσταση.

Προφανώς είπα και προηγουμένως θα έχουμε περαιτέρω θετικές εξελίξεις στο επίπεδο της απασχόλησης και της ανεργίας και το 2025, αλλά η αύξηση της απασχόλησης συνδέεται και με την οικονομική ανάπτυξη, με την Ελλάδα να επιτυγχάνει πολλαπλάσιους ρυθμούς ανάπτυξης σε σχέση με την υπόλοιπη Ευρωπαϊκή Ένωση. Εδώ έχω ένα πίνακα που ξεκινάει από το 2019 ίσαμε και το 2023, βλέπετε με την μπλε γραμμή πού είναι η Ελλάδα. Πράγματι το 2020 λόγω του κορωνοϊού τόσο η Ελλάδα όσο και οι υπόλοιπες μεσογειακές χώρες που είναι περισσότερο συνδεδεμένες με τον τουρισμό, είχαν μεγαλύτερη μείωση του ακαθάριστου εθνικού τους προϊόντος του κατά κεφαλή, σε σχέση με τις υπόλοιπες ευρωπαϊκές χώρες, όμως στη συνέχεια βλέπετε ότι η Ελλάδα το 2021, το 2022, το 2023 έχει αρκετά μεγαλύτερους και το 2023 τετραπλάσιους, πενταπλάσιους ρυθμούς ανάπτυξης σε σχέση με το μέσο όρο της Ευρωζώνης και οι εκτιμήσεις είναι θετικές και για τα επόμενα χρόνια και της Ευρωπαϊκής Επιτροπής, όχι μόνο οι δικές μας.

Εκτός από την ενίσχυση της απασχόλησης και την ανάπτυξη, είχαμε προφανώς ένα άλλο μέγεθος που συνδέεται πάρα πολύ στενά με αυτά και τη σημαντική αύξηση των επενδύσεων. Η Ελλάδα είναι πρωταθλήτρια στη σωρευτική αύξηση των επενδύσεων μεταξύ 2019 και 2023 στην Ευρωπαϊκή Ένωση. Και πάλι γνωρίζω ότι είχαμε φτάσει στα τάρταρα, αλλά ενδεχομένως προς θλίψη όλων που αμφισβητούν τα πάντα, εδώ βλέπετε τον πίνακα που δείχνει την Ελλάδα να έχει τη μεγαλύτερη αύξηση επενδύσεων από το 2019 σε ολόκληρη την Ευρωπαϊκή Ένωση. Πάλι όλα τα στοιχεία είναι στοιχεία της Eurostat.

Εδώ θέλω να σημειώσω –ξέρω διαφωνεί το σύνολο της αντιπολίτευσης- ότι προς αυτή την κατεύθυνση συμβάλλει μεταξύ των άλλων και η προσπάθεια της Κυβέρνησης να προχωρήσει γρήγορα τις αποκρατικοποιήσεις και είμαστε πολύ ικανοποιημένοι που μεταξύ 2023 και 2024 έγιναν 11 διαφορετικές αποκρατικοποιήσεις στη χώρα, που στέλνουν μεταξύ των άλλων και ένα ισχυρό αναπτυξιακό μήνυμα.

Πέραν των επενδύσεων, η Ελλάδα μεταξύ 2019 και 2023 ήταν η χώρα με τη μεγαλύτερη ποσοστιαία αύξηση μεριδίου αγοράς στο παγκόσμιο εμπόριο αγαθών στην Ευρωπαϊκή Ένωση. Επειδή αναφερθήκατε προηγουμένως στις εξαγωγές, εδώ είναι η μεταβολή μεριδίου στις παγκόσμιες εξαγωγές αγαθών μεταξύ 2019 και 2023. Η Ελλάδα είναι πρώτη στην αύξηση με δεύτερη την Πολωνία. Δεν ισχυρίζομαι ότι αντιμετωπίστηκαν όλα τα θέματα του ισοζυγίου, θα είμαι ο τελευταίος που θα το πει και θα χαιρόμουν να γίνει και μια συζήτηση σε βάθος που δεν γίνεται αν θέλετε στην έκταση που θα έπρεπε στην Ελλάδα. Το λέω εγώ, αλλά πάντως αυτά είναι τα στοιχεία. Είμαστε η χώρα με τη μεγαλύτερη αύξηση εξαγωγών στην Ευρωπαϊκή Ένωση.

Παράλληλα -εδώ είναι ο ΟΟΣΑ που τα εκτιμά- η Ελλάδα κατέγραψε μεταξύ 2018 και 2023 τη μεγαλύτερη αύξηση του επιπέδου του ανταγωνισμού στην αγορά αγαθών, όπως αυτό ορίζεται και μετριέται από τον ΟΟΣΑ. Δεν ξέρω μπορείτε να το αμφισβητήσετε, αλλά επειδή συχνά πυκνά επικαλείστε μελέτες του ΟΟΣΑ, όταν νομίζετε ότι στέλνουν ένα μήνυμα κριτικής στην Κυβέρνηση και αυτό είναι μια έκθεση του ΟΟΣΑ για το επίπεδο ανταγωνισμού στην αγορά και τη σχετική βελτίωση που έχει επέλθει τα τελευταία 5 χρόνια.

Τα τελευταία χρόνια, παρά τα αντιθέτως νομιζόμενα και αυτό αποδεικνύεται από πλείστες όσες εκθέσεις, μελέτες και στοιχεία, εγώ θα αναφερθώ και πάλι στην Eurostart. Καταγράφεται μια πολύ σημαντική πρόοδος στη βιομηχανική παραγωγή της Ελλάδας, γιατί όλοι λένε το Real Estate, ο Τουρισμός.

Εγώ δεν θέλω να ενοχοποιήσω ούτε τον Τουρισμό ούτε το Real Estate. Αλλά, αυτοί που το ενοχοποιούν, θα πρέπει να ξέρουν ότι έχουμε μια πολύ σημαντική ενίσχυση του δείκτη βιομηχανικής παραγωγής από τον Ιούλιο του 2019, ίσαμε σήμερα. Εδώ με την μπλε γραμμή είναι τα στοιχεία της Ελλάδας και με την πορτοκαλί, τα στοιχεία της Ευρωπαϊκής Ένωσης.

**ΕΥΚΛΕΙΔΗΣ ΤΣΑΚΑΛΩΤΟΣ(Γενικός Εισηγητής της Κ.Ο. «ΝΕΑ ΑΡΙΣΤΕΡΑ»):**Συγνώμη, αυτό είναι το PMI;

**ΚΩΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Αυτό είναι ο δείκτης βιομηχανικής παραγωγής, στην Ελλάδα και στην Ευρωπαϊκή Ένωσης. Με άλλα λόγια το Ελληνικό παραγωγικό μοντέλο, σταδιακά, συμφωνώ μαζί σας. Σταδιακά, αλλάζει και η σύνθεση του ΑΕΠ μεταβάλλεται υπέρ των επενδύσεων και των εξαγωγών ενώ γίνεται ισχυρότερη η παρουσία της βιομηχανίας.

Επί πλέον η Ελλάδα, κατέγραψε φαντάζομαι δεν αμφισβητείται και αυτό, τη μεγαλύτερη στην Ευρωπαϊκή Ένωση μείωση του λόγου Δημοσίου χρέους ως προς το ΑΕΠ, μόνο στο διάστημα 2020 -2023, είχαμε μια δραστική αποκλιμάκωση του δείκτη χρέους προς ΑΕΠ κατά 45 ποσοστιαίες μονάδες, προφανώς και πάλι η ταχύτερη στην Ευρωπαϊκή Ένωση.

Δεν περηφανευόμαστε ούτε εφησυχάζουμε, γιατί το Δημόσιο χρέος μας, προφανώς παραμένει υψηλό, αλλά κάθε χρόνο με την πολιτική μας μια συνετή νομίζω πολιτική που μένει μακριά από το λαϊκισμό, επιδιώκουμε να περιορίζεται το Δημόσιο χρέος, γιατί το υψηλό Δημόσιο χρέος δεν είναι φιλολαϊκή πολιτική και η αύξησή του ή η μη τιθασεύσει του είναι αντιλαϊκή πολιτική. Πρέπει να έχουμε νοικοκυρεμένα δημοσιονομικά και αυτό είναι το οποίο επιδιώκουμε στο Υπουργείο Οικονομικών.

Η αποκλιμάκωση του χρέους, σε συνδυασμό με τις συνολικές προοπτικές της οικονομίας οδήγησε σε μια ακόμα πρωτιά για την Ελλάδα, τη μεγαλύτερη μείωση του Spread όπως λέγονται, έναντι του Γερμανικού δεκαετούς ομολόγου. Εδώ είναι η μείωση της διαφοράς, 10ετούς ομολόγου έναντι του Γερμανικού Bunds, μεταξύ 2019 και 2023. Αρνητικοί αριθμοί, δηλώνουν αύξησή του Spread, σε εμάς είναι μείωση με την μπλε γραμμή και βεβαίως, φαντάζομαι δεν διέφυγε της προσοχής σας ότι τις τελευταίες μέρες μέχρι και τα πενταετή ομόλογα, η Ελλάδα πλέον δανείζεται φθηνότερα από ότι δανείζεται η Γαλλία.

Το υπενθυμίζω και αυτό, δεν αναφέρομαι στην Ιταλία που έτσι κι αλλιώς αναφέρομαι και στη Γαλλία, αν έχετε διαφορετική εκτίμηση εγώ τα καταθέτω εδώ, βλέπετε ψύχραιμα με στοιχεία, αν έχετε διαφορετικές εκτιμήσεις για όσα παρουσιάζω θα ήθελα να σας παρακαλέσω να με διαψεύσετε. Αυτό χωρίς καμία αμφιβολία είναι μια μεγάλη επιτυχία του Ελληνικού λαού.

Μην ξεχνάτε ότι το Δημόσιο χρέος ήταν το επίκεντρο της κρίσης της περασμένης δεκαετίας και επομένως, όλα όσα συζητάμε, νομίζω συνδέονται με μια πρόοδο που είναι μια εθνική πρόοδος και δεν πρέπει να το υποτιμούμε και νομίζω θα έπρεπε όλους να μας κάνει να αισθανόμαστε μια μεγάλη εθνική ικανοποίηση.

Επίσης, σε σχέση με την αύξηση των τιμών όπου υπάρχουν μια σειρά από προβλήματα, στα οποία θα επανέλθω στη συνέχεια, δεν πρόκειται να αφήσω αναπάντητες τις παρατηρήσεις. Θέλω να καταθέσω ένα πίνακα που ξεκινάει από το 2019, προ της εκρήξεως του προβλήματος του πληθωρισμού από το 2019-2023, που αποδεικνύει επίσης, ο πίνακας Eurostart είναι και πάλι. Ότι η Ελλάδα, είχε τη μικρότερη σωρευτική αύξηση τιμών καταναλωτή δηλαδή, το χαμηλότερο σωρευτικό πληθωρισμό σε όλη την Ευρωπαϊκή Ένωση.

Ξαναλέω, ξεκινάει από το 2019, είναι απολογισμός πενταετίας.

Επίσης, εδώ θέλω να απαντήσω και σε κάτι άλλο, το οποίο πιστεύεται ευρύτερα. Λένε, καλά όλα αυτά, αλλά ο πληθωρισμός αφαίμαξε το εισόδημα, το μείωσε, το διέλυσε. Βεβαίως, το υπονόμευσε ο πληθωρισμός το εισόδημα και το υπονομεύει παντού όπου υπάρχει. Θα είμαι ο τελευταίος που θα το αρνηθεί και γι΄ αυτό μαχόμεθα κάθε μέρα, ιδιαίτερα το Υπουργείο Ανάπτυξης, να αντιμετωπίσουμε το πρόβλημα όσο πιο αποτελεσματικά γίνεται.

Ωστόσο, εδώ έχω να σας καταθέσω ένα διάγραμμα. Είναι τα τελευταία πέντε χρόνια οι αμοιβές και τα εισοδήματα στην Ελλάδα και στην Ευρωπαϊκή Ένωση. Ο πίνακας αυτός -αφαιρουμένου του πληθωρισμού, στην άκρη ο πληθωρισμός, αφού λογαριάσουμε και την επίπτωση, δηλαδή, του πληθωρισμού- δείχνει μια καθαρή σωρευτική αύξηση μεταξύ 2019 και 2023 του πραγματικού κατά κεφαλή ΑΕΠ 7,7% στην Ελλάδα, ενώ στην Ευρωπαϊκή Ένωση είναι 3,3%.

Θα θέλαμε να είναι περισσότερο; Θα θέλαμε. Θα θέλαμε ο πληθωρισμός να είναι χαμηλότερος; Θα θέλαμε. Αλλά αυτά είναι στοιχεία της Eurostat και επαναλαμβάνω και πάλι, καλό είναι για το δημόσιο διάλογο, στη Βουλή των Ελλήνων είμαστε, πού αλλού μπορεί να γίνει πιο υπεύθυνος διάλογος, θα ήθελα παρακαλώ, όλα αυτά τα στοιχεία, εάν μπορείτε να τα αμφισβητήσετε, να το κάνετε.

 Θα μου επιτρέψετε, επίσης, να παρουσιάσω άλλον έναν πίνακα σε σχέση με τον πληθωρισμό τροφίμων. Δεν έχουμε να κρύψουμε κάτι. Αυτός είναι ο πληθωρισμός τροφίμων από το 2021 και μετά, από τον Φεβρουάριο. Σε κάποια διαστήματα από τότε και μετά χρονικά ο πληθωρισμός τροφίμων ήταν μεγαλύτερος στην Ευρωπαϊκή Ένωση, στο μέσο όρο, απ΄ ό,τι στην Ελλάδα. Σε κάποια άλλα διαστήματα είναι μεγαλύτερος στην Ελλάδα από την Ευρωπαϊκή Ένωση. Σχετικά πάντοτε, μιλάμε για διαφορές μερικών ποσοστιαίων δεκαδικών στοιχείων. Το τελευταίο διάστημα φαίνεται να έχει συγκλίνει. Η κάθετη γραμμή είναι ένας χρόνος πριν, είναι Σεπτέμβριος του 2023. Θα τα δείτε.

Όλα τα παραπάνω επιβεβαιώνουν πιστεύω, πως τα τελευταία χρόνια η ελληνική οικονομία, χάρη στην οικονομική πολιτική που ακολουθεί η Κυβέρνηση, αλλά και χάρη στη στήριξη του ελληνικού λαού και στις θυσίες του ελληνικού λαού, αναπτύσσεται σταθερά και δυναμικά.

Στην κριτική που αναπτύχθηκε θα σταθώ -γιατί κινδυνεύω να γίνω Φιντέλ Κάστρο- σε τρία βασικά στοιχεία. Ο Θάνος Πετραλιάς, ο αρμόδιος για τον προϋπολογισμό Υφυπουργός, θα απαντήσει με λεπτομέρειες και σε όλα τα υπόλοιπα. Δεν θέλουμε να αφήσουμε κάτι αναπάντητο και όπου έχετε δίκιο θα σας το δώσουμε προφανώς. Θα έρθουν εδώ αύριο τόσο ο Νίκος Παπαθανάσης να μιλήσει για τις δημόσιες επενδύσεις όσο και ο Χρίστος Δήμας να μιλήσει για τα φορολογικά.

Διαλέγω τρία σημεία κριτικής. Το ένα είναι οι φόροι και η θεωρούμενη από εσάς υπερφορολόγηση. Το δεύτερο είναι ο πληθωρισμός και η ακρίβεια και το τρίτο είναι η κοινωνική μας πολιτική, οι κοινωνικές δαπάνες.

Ως προς το πρώτο υποστηρίζετε, ότι υπάρχει μια υπερφορολόγηση επί δικαίων και αδίκων που πνίγει τελικά την οικονομία. Είναι όμως έτσι; Τα στοιχεία δείχνουν το αντίθετο. Πρώτα απ΄ όλα αυτή η Κυβέρνηση από τότε που εξελέγη έχει κάνει μόνο μειώσεις φόρων. Αν εξαιρέσετε το τέλος της κλιματικής κρίσης, το οποίο επιβλήθηκε από πέρσι και το τέλος κρουαζιέρας σ΄ όλα τα υπόλοιπα έχουμε μειώσεις φόρων είτε μιλάμε για τον φόρο φυσικών προσώπων, όπου ο φορολογικός συντελεστής, ο εισαγωγικός, έπεσε από το 22% στο 9% είτε για τον ΕΝΦΙΑ που μειώθηκε κατά 35%.

Ναι, αν δεν το ξέρετε, το επαναλαμβάνω. Ο ΕΝΦΙΑ, λοιπόν, μειώθηκε κατά 35%. Ο φόρος νομικών προσώπων που μειώθηκε από το 28% στο 22% και έμμεσοι φόροι που έχουν μειωθεί και, και, και.

 Έρχομαι και τώρα, σε αυτό τον Προϋπολογισμό που μιλάτε πάλι για υπερφορολόγηση. Όπως είπα και προηγουμένως, υπάρχουν και τα έχουμε παρουσιάσει τα στοιχεία, 12 διαφορετικές μειώσεις φόρων, με βασικότερη την περαιτέρω μείωση των ασφαλιστικών εισφορών. Τι υπάρχει, κυρίες και κύριοι και εκεί επιδιώκετε να κάνετε μια συνειδητή, νομίζω, σύγχυση, αλλά και να μην είναι συνειδητή, πάντως, υπάρχει μια σύγχυση. Υπάρχει σύγχυση ανάμεσα στην αύξηση των φόρων που δεν υφίσταται, υπάρχει μείωση των φόρων και στην αύξηση των εσόδων. Πράγματι, θα υπάρχει αύξηση των εσόδων, αλλά γιατί έχουμε αύξηση των εσόδων; Διότι έχουμε ανάπτυξη, άρα μεγαλύτερη «πίτα» και έχουμε και αντιμετώπιση της φοροδιαφυγής. Άκουσα έναν συνάδελφο που να λέει «Πληθωρισμό». Μάλιστα. Να σας πω ένα παράδειγμα για να δούμε αν ισχύει ή δεν ισχύει αυτό. Έχουμε τα στοιχεία του πρώτου εξαμήνου- τα έχω στο μυαλό μου, αλλά μπορείτε να τα τσεκάρετε -του 2024, σε σχέση με το ΦΠΑ. Με πληθωρισμό 3%, είχαμε αύξηση των εισπράξεων από το ΦΠΑ κατά 10,3%. Δηλαδή, το 7,3% δεν σχετίζεται στην αύξηση των εισπράξεων του ΦΠΑ με τον πληθωρισμό, αλλά σχετίζεται με την ανάπτυξη και με τη σύνδεση των POS με τις ταμειακές μηχανές. Αυτή είναι η πραγματικότητα και καλό είναι να λαμβάνουμε υπόψιν την πραγματικότητα.

Μπορώ να πω και περαιτέρω στοιχεία. Στην εκτέλεση του Προϋπολογισμού του 2024 φαίνεται πως θα υπάρξει υπέρβαση κατά 5,2% των εσόδων από φόρους έναντι του στόχου που είχε τεθεί στον Προϋπολογισμό. Συνολικά, η αύξηση οφείλεται, όπως σημείωσα, στη μείωση της φοροδιαφυγής, σε συνδυασμό με την αύξηση των ηλεκτρονικών συναλλαγών, σε συνέχεια παρεμβάσεων που προωθήσαμε τον τελευταίο χρόνο. Πρακτικά, το 60% της αύξησης των φορολογικών εσόδων, οφείλεται στην αύξηση της εισπραξιμότητας του φόρου εισοδήματος των νομικών προσώπων, από όπου συγκριτικά με τα προηγούμενα χρόνια έχουμε, με χαμηλότερους φορολογικούς συντελεστές, περισσότερες εισπράξεις, σημαντικά περισσότερες εισπράξεις. Αυτό που λέτε για τους «φίλους μας τους μεγάλους και τρανούς, στους οποίους χαριζόμαστε», εισπράττουμε πολύ περισσότερα σε σχέση με τα προηγούμενα χρόνια, με χαμηλότερους, ξαναλέω, φορολογικούς συντελεστές, γιατί λειτουργεί η δική μας πολιτική οικονομική, το δικό μας οικονομικό μοντέλο, αλλά έχουμε επίσης, αύξηση της εισπραξιμότητας του ΦΠΑ χωρίς να έχουν αυξηθεί, με κανέναν τρόπο, μόνο μειώσεις είχαμε, οι φορολογικοί συντελεστές.

Σε αυτό το πλαίσιο, θέλω να σημειώσω, για να απαντήσω και σε μια παρατήρηση που έγινε ότι σε σχέση με την κατάργηση του τέλους επιτηδεύματος. Σε αυτή την κατάργηση θα συμπεριληφθούν και οι εργαζόμενοι με μπλοκάκια, οι οποίοι μέχρι σήμερα πλήρωναν τέλος επιτηδεύματος. Άρα, συμπεριλαμβάνεται και αυτή η κατηγορία στην πλήρη κατάργηση του τέλους επιτηδεύματος. Ελπίζω να πειστείτε όταν θα το δείτε γραμμένο στη σχετική ρύθμιση, η οποία θα έρθει.

Επίσης, να σημειώσω ότι το 26% περίπου της αύξησης των εσόδων, οφείλεται στην αύξηση των αμοιβών, η οποία μεταφράστηκε σε αυξημένα έσοδα, από το φόρο εισοδήματος φυσικών προσώπων. Όταν αυξάνονται οι αμοιβές, είναι παλιός κανόνας και ισχύει σε όλα τα κράτη, αυξάνονται και τα έσοδα που έχεις από τις σχετικές παρακρατήσεις.

Εάν λάβουμε υπόψη μας και την ισχυρή ανάπτυξη που καταγράφει η οικονομία, την άνοδο της οικονομικής δραστηριότητας, αλλά και την πλήρη πλέον ανάκαμψη του τουρισμού ύστερα από την πανδημία, προκύπτει σαφώς ότι ο προϋπολογισμός υπεραποδίδει σε μεγάλο βαθμό, επειδή υπεραποδίδει τι; Επειδή υπεραποδίδει η οικονομία.

 Για το 2025 στον Προϋπολογισμό, η εκτίμηση είναι πως τα έσοδα από φόρους θα είναι αυξημένα κατά 3,7% έναντι του 2024, πρωτίστως λόγω της προβλεπόμενης ανάπτυξης της οικονομίας για μια ακόμη χρονιά. Χωρίς αύξηση των φόρων, επαναλαμβάνω, ακόμη μια φορά μόνο με μειώσεις. Άλλωστε είναι καταγεγραμμένες στον Προϋπολογισμό του 2025 τόσο οι 12 νέες μειώσεις φόρων και άλλων επιβαρύνσεων όσο και οι 12 αυξήσεις μισθών. Σε αυτό το πλαίσιο να σημειώσω ότι οι ασφαλιστικές εισφορές σε αντίθεση με αυτό που υποστηρίχθηκε, η μείωση των ασφαλιστικών εισφορών δηλαδή, θα είναι και αύξηση του καθαρού εισοδήματος των εργαζομένων. Δεν μπορεί να υποστηρίξει κανένας οικονομολόγος το αντίθετο και κυρίως δεν μπορεί να το υποστηρίξει κανένας εργαζόμενος διότι στην τσέπη των εργαζομένων αυτόματα με την περαιτέρω μείωση των ασφαλιστικών εισφορών, θα μπουν περισσότερα χρήματα. Επομένως, ας εγκαταλείψουμε αυτές τις θεωρίες, οι οποίες δεν μπορούν να ευδοκιμήσουν.

Το δεύτερο σημείο της κριτικής, είναι πως η Κυβέρνηση δεν κάνει τίποτα για τον πληθωρισμό που κινείται ανεξέλεγκτος ιδιαίτερα στα τρόφιμα. Την τελευταία τριετία, σας έδειξα τα στοιχεία μόλις προηγουμένως, σας έδειξα της πενταετίας τα στοιχεία και σας έδειξα και τα στοιχεία για τον πληθωρισμό τροφίμων. Πράγματι, κυρίες και κύριοι συνάδελφοι, ο πληθωρισμός είναι το μεγαλύτερο ίσως πρόβλημα που αντιμετωπίζουν οι οικονομίες παγκοσμίως και ένα φαινόμενο μάλλον πρωτόγνωρο για τους νεότερους. Πέρα από τα στοιχεία, τα οποία ανέφερα, θέλω να υπογραμμίσω ακόμη μια φορά και παρά την παροδική αρνητική επίδραση που είχαν οι τιμές του ρεύματος στον πληθωρισμό τον Αύγουστο, μετά τη σχετική ομαλοποίηση φαίνεται όσο μπορεί κανείς να δει και όσο μπορεί να έχει καθαρή εικόνα, γιατί είναι αδύνατον διεθνώς να μπορείς να προβλέψεις όλες τις εξελίξεις, φαίνεται ότι το θέμα, το πρόβλημα είναι σε αποκλιμάκωση και θα είναι σε περαιτέρω αποκλιμάκωση λόγω και των μέτρων που λαμβάνουμε και εμείς μαζί με τις υπόλοιπες ευρωπαϊκές κυβερνήσεις.

Επανήλθε το θέμα του ΦΠΑ και της Ισπανίας. Δεν θέλω να επαναλάβω τα γνωστά, τα οποία τα έχουμε πει δεκάδες φορές, σε σχέση με το πόσο επέδρασε ή δεν επέδρασε στην Ισπανία το θέμα, έχουμε δείξει στοιχεία που δείχνουν ότι σε αρκετούς μήνες ο πληθωρισμός στην Ισπανία ήταν μεγαλύτερος από τον πληθωρισμό στην Ελλάδα. Θέλω να σας πω πάντως, επειδή συνεχίζετε να το υποστηρίζεται, ότι από την 30η Σεπτεμβρίου η Ισπανία προχώρησε σε μερική κατάργηση αυτού του μέτρου και ξανά ανέβασε τους χαμηλούς φορολογικούς συντελεστές. Οπότε αν συνεχίζετε να το λέτε και εγώ θα συνεχίσω να σας απαντώ σε έναν τόνο λίγο υψηλότερο από ότι το έκανα τώρα διότι δεν μπορούμε με αυτό τον τρόπο να κάνουμε αντιπολίτευση αγνοώντας βασικά στοιχεία και βασικές εξελίξεις για το θέμα στο οποίο αναφερόμαστε.

Εν πάση περιπτώσει, η Κυβέρνηση συνεχίζει τις παρεμβάσεις της με ελέγχους, επιβολή προστίμων, μεγάλα πρόστιμα για αισχροκέρδεια, προφανώς με τις αυξήσεις των μισθών και των συντάξεων, σας έδειξα την επίδραση της πολιτικής μας στην αύξηση του καθαρού εισοδήματος, καθώς επίσης και πρωτοβουλίες, όπως οι μειώσεις φόρων, οι αυξήσεις εισοδημάτων που προαναφέρθηκαν, που επιχειρούν να μετριάσουν το βάρος για τα νοικοκυριά.

Το τρίτο σημείο κριτικής και κλείνω, έχει να κάνει με τις κοινωνικές δαπάνες, με τις οποίες κατά την αντιπολίτευση η Κυβέρνηση δεν τα πάει καλά. Για κάποιο λόγο εμείς θέλουμε να γινόμαστε δυσάρεστοι με τους πολίτες και τους φτωχότερους σάμπως δεν έχουμε ψηφοφόρους, να το θέσω έστω και σε αυτή τη βάση.

**Νομίζω ότι αν δείτε και τον προϋπολογισμό του 2023, θα δείτε ότι αυξήσαμε μεταξύ άλλων την επιχορήγηση στα νοσοκομεία κατά 481 εκατομμύρια ευρώ και τον προϋπολογισμό του Υπουργείου Παιδείας κατά 255 εκατομμύρια ευρώ και αυτό το συνδέουμε από τότε και με το νέο σύστημα φορολόγησης των ελευθέρων επαγγελματιών. Τα έσοδα, δηλαδή, που πήραμε από εκεί κατευθύνθηκαν στην ενίσχυση των νοσοκομείων και της παιδείας. Αλλά αν θέλετε να κάνετε μια σύγκριση 2019 -2023 θα δείτε ότι αυξήθηκαν οι δαπάνες για την παιδεία κατά 15,7 %, για τα ασφαλιστικά ταμεία κατά 16,4%, για τη δημόσια υπηρεσία απασχόλησης κατά 40% και για την υγεία κατά 46 5%. Ήταν η μεγαλύτερη αύξηση και για τα νοσοκομεία κατά 97,9 % .**

 **Τώρα, έχουμε το καινούργιο δημοσιονομικό πλαίσιο, το οποίο συζητήσαμε την περασμένη εβδομάδα. Πετύχαμε μεγαλύτερες αυξήσεις των δαπανών λόγω του ότι τα πήγε καλύτερα ο προϋπολογισμός φέτος και η οικονομία καλύτερα και μπορέσαμε να πείσουμε ότι μπορούμε να μειώσουμε το χρέος μας αισθητά, κάνοντας αντίστοιχη κοινωνική πολιτική, από την άλλη πλευρά. Λοιπόν, εδώ θα έχουμε περίπου ας πούμε 4 δισεκατομμύρια αυξήσεις από πλευράς δαπανών και μιλάμε πρώτα απ’ όλα για λειτουργικές δαπάνες του δημοσίου μεταξύ των οποίων και η αύξηση των δαπανών για την υγεία και την παιδεία. Και εδώ θέλω να σας πω ότι αν βάλετε τώρα στα νοσοκομεία τι θα γίνει, η αύξηση σε σχέση με το 2019, θα είναι αύξηση 114%, αύξηση για τα νοσοκομεία. Κρατήστε το για αυτήν την αδιάφορη και αντιλαϊκή κυβέρνηση.**

**Στο ασφαλιστικό σύστημα, θα έχουμε μια αύξηση 1 δισεκατομμύριο για αυξήσεις συντάξεων και για καινούργιες συντάξεις. Και όπως και να το μετρήσουμε οι δαπάνες για τις συντάξεις είναι κοινωνικές δαπάνες, είναι δαπάνες κοινωνικής πολιτικής. Θα έχουμε τα μέτρα που παρουσίασε ο Πρωθυπουργός περίπου 750 εκατομμύρια λίγο παραπάνω διαρθρωτικού χαρακτήρα και ενίσχυσης της ανταγωνιστικότητας της οικονομίας, τα οποία θα συμπεριλαμβάνονται και αυτά στις αυξήσεις των δαπανών. Και θα έχουμε σχεδόν ένα δισεκατομμύριο 900 εκατομμύρια αύξηση των αμυντικών δαπανών γιατί στηρίζουμε εμπράκτως τις Ένοπλες Δυνάμεις μας με αυξημένες φυσικές παραλαβές αμυντικών συστημάτων από το Υπουργείο Εθνικής Άμυνας.**

**Εκεί πάνε τα λεφτά των Ελλήνων πολιτών, τα παραπάνω. Στην υγεία, στην παιδεία, στις συντάξεις, στη στήριξη της ανταγωνιστικότητας της οικονομίας και στις αμυντικές δαπάνες. Και προχωρούμε μπροστά, με ένα μείγμα οικονομικής πολιτικής, το οποίο επιβραβεύεται στην πράξη χωρίς να είμαστε αυτάρεσκοι. Κάνουμε βελτιώσεις, διορθώσεις, ακούμε παρατηρήσεις, επιχειρούμε να υιοθετούμε πάντοτε βέλτιστες διεθνείς και ευρωπαϊκές ιδιαίτερα πρακτικές, αλλά την ίδια στιγμή δεν είμαστε έτοιμοι και να δεχθούμε ισοπεδωτική κριτική, διότι η χώρα ανεβαίνει όλα τα τελευταία χρόνια.**

**Το μαρτυρούν, τα διεθνώς αποδεκτά στοιχεία για την εξέλιξη των οικονομικών μεγεθών και σας παρουσίασα αρκετά, οι διεθνείς οργανισμοί που διατυπώνουν προβλέψεις για την ανάπτυξη της οικονομίας. Καμιά φορά είναι ακόμη πιο αισιόδοξες από τις δικές μας, οι οίκοι πιστοληπτικής αξιολόγησης που συνεχώς από το 2019 και μετά αναβαθμίζουν όλοι ανεξαιρέτως την Ελλάδα και το αξιόχρεο της ελληνικής οικονομίας. Και θα μου επιτρέψετε, να πω και οι ίδιοι οι πολίτες, που έχουν τα παράπονά τους από εμάς δεν υπάρχει καμία αμφιβολία, αλλά πάντως συγκριτικά με εσάς, όπως και να το μετρήσουμε περισσότερο προς τη Νέα Δημοκρατία είναι προσανατολισμένοι, παρά προς τις εναλλακτικές λύσεις που προσφέρει ή δεν προσφέρει η αντιπολίτευση.**

Επομένως, με σοβαρότητα, με σύστημα, με σεμνότητα, αλλά και με αυτοπεποίθηση για αυτά που κάνουμε καθώς επιβεβαιώνονται από τους διεθνείς οργανισμούς και από την ίδια την πραγματικότητα θα συνεχίσουμε μπροστά συνδυάζοντας δημοσιονομική σταθερότητα, φιλοαναπτυξιακή πολιτική και κοινωνική δικαιοσύνη, κοινωνική πολιτική στην πράξη έτσι ώστε να κάνουμε το πατριωτικό μας καθήκον και να ανεβάσουμε την Ελλάδα ακόμα αρκετά σκαλιά ψηλότερα.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε Υπουργέ.

Τώρα τον λόγο έχει ο Γενικός Εισηγητής της Κ.Ο. «Νέα Αριστερά», ο κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Γενικός Εισηγητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ κυρία Πρόεδρε.

Να ευχαριστήσω και τον κ. Βιλιάρδο που μου παραχώρησε τη θέση του. Εγώ θέλω μετά από το success story του κ. Μηταράκη και του κ. Χατζηδάκη να σας θέσω ένα ερώτημα, για όλους δεν είναι μόνο για τη Νέα Δημοκρατία αυτό το ερώτημα.

Γιατί κινδυνεύει η Kamala Harris να χάσει τις εκλογές σε λίγες εβδομάδες;

Δεν κινδυνεύει η Kamala Harris  να χάσει τις εκλογές επειδή ο Trump λέει ψέματα ή επειδή είναι καταδικασμένος. Κινδυνεύει η Kamala Harris  παρ’ όλο που οι δημοκράτες μπορούν να πουν ένα success story παρόμοιο με το δικό σας στην αμερικανική οικονομία και καλύτερο από το δικό σας κύριε Χατζηδάκη. Η ανάπτυξη της Αμερικής στις Ηνωμένες Πολιτείες πάει πάρα πολύ καλά. Η παραγωγικότητα πάει πάρα πολύ καλά. Η ανεργία μειώνεται αισθητά και για πρώτη φορά μετά από 50 χρόνια αυξάνονται και οι πραγματικοί μισθοί. Ξέρετε ότι στις Ηνωμένες Πολιτείες για 40 – 50 χρόνια οι πραγματικοί μισθοί σχεδόν δεν αυξήθηκαν καθόλου. Άρα, έχει όλο το πακέτο να κερδίσει τις εκλογές.

Έτσι δεν λέγαμε παλιά ότι οι εκλογές κερδίζονται από την τσέπη και από την οικονομία;

Και παρ’ όλα αυτά -δεν ξέρω αν θα χάσει τελικά η Kamala Harris ή θα κερδίσει- φαίνεται ότι θα χάσει ή ότι μπορεί να χάσει παρ’ όλο αυτό το success story στην οικονομία.

Γιατί ισχύει αυτό;

Γιατί και στις Ηνωμένες Πολιτείες και στην Ευρώπη έχουμε πολίτες που δεν κρίνουν μόνο πώς πάει η οικονομία σήμερα σε σχέση με το πως πήγε χθες, αλλά πώς έχει αλλάξει η πραγματική προοπτική αυτών των πολιτών τα τελευταία 20, 30, 40 χρόνια. Γι’ αυτό η Νέα Δημοκρατία παρ’ όλα αυτά που μας είπατε για την ανάπτυξη, για την ανεργία ότι πάνε καλύτερα γι’ αυτό πέφτετε πολιτικά, γιατί δεν έχετε απάντηση σε αυτό το ερώτημα. Γιατί ο κόσμος σε πάρα πολλές χώρες ακόμα και στις οικονομίες που φαίνονται βελτιώσεις πολιτικά δημιουργείται αστάθεια. Να σας δώσω παράδειγμα για την ελληνική περίπτωση. Πάμε πίσω στο 2000.

Πόσο έκανε ένα δυάρι στο Περιστέρι μέσου ορόφου;

Δυάρι 60 τετραγωνικά έκανε 12.000.000 δραχμές, 35.000 ευρώ. Τώρα κάνει 100.000 ευρώ. Αν έκανα το ίδιο και το Παγκράτι θα αυξανόταν παραπάνω από τρεις φορές το ποσό που θα έκανε το δυάρι, θα ήταν 150.000 ευρώ. Άρα, το σπίτι -η κατοικία- για να αγοράσει κανείς έχει αυξηθεί τρεις φορές. Με τα στοιχεία του ΟΟΣΑ οι μισθοί από το 2000 μέχρι το 2024 έχουν αυξηθεί κατά 28% -και τα δύο είναι ονομαστικά όπως καταλαβαίνετε- για να συγκρίνουμε τι παίρνει κανείς στην τσέπη και πόσο κοστίζει το σπίτι. Άρα, ενώ έχουμε μια μικρή αύξηση στον μισθό, για τους οικονομολόγους στα 24 χρόνια να έχει αυξηθεί 24% -είναι μικρή η αύξηση- και για το σπίτι -την κατοικία- είναι τριπλάσια. Θα μπορούσα να σας πω πως μια τυρόπιτα το 2000. Έκανε 150 δραχμές από 0,5 ευρώ έχει πάει στα 2,2 ευρώ η τυρόπιτα μέσο όρο, τέσσερις φορές παραπάνω από την αύξηση των κατοικιών.

Καταλαβαίνετε τι λέω κύριε Πετραλιά;

Καταλαβαίνετε ότι για τον κόσμο δεν είναι μόνο να τους παρουσιάσετε ότι είναι καλύτερα από πέρυσι και πρόπερσι, αλλά σε έναν κόσμο που αισθάνεται ότι σωστά δεν έχει προσδοκίες για το μέλλον, ότι ζει σε μια άλλη εποχή όπου δεν υπάρχει ελπίδα αυτή της προόδου. Γι’ αυτό είπα πως έκανε λάθος ο κ. Μηταράκης και ο κύριος Χατζηδάκης να παρουσιάσουν μια κατάσταση προόδου.

Το πολιτικό πρόβλημα όλων μας, είναι ότι ο κόσμος πια δεν πιστεύει στη λέξη πρόοδο και αυτό που σας είπα για τις κατοικίες, είναι εξαιρετικά σημαντικό για να το καταλάβετε αυτό, δηλαδή τι μπορείς με τον ίδιο μισθό να πάρεις τώρα και τι μπορούσες να πάρεις πριν από 25 χρόνια. Τα νέα παιδιά σήμερα, δεν προσδοκούν ότι θα επιστρέψουν στην περίοδο πριν την κρίση, όπου θα υπάρχει μια σταδιακή αύξηση των μισθών ή ότι θα έχουν καλύτερες συντάξεις, ίσα-ίσα πιστεύουν ότι θα έχουν χειρότερες στις εργασιακές σχέσεις, χειρότερους μισθούς και χειρότερες συντάξεις από τους γονείς τους.

Ένα παιδί που γεννήθηκε στις Ηνωμένες Πολιτείες το 1940, είχε 90% πιθανότητα να έχει εισόδημα μεγαλύτερο από τους γονείς του. Ένα παιδί που γεννήθηκε το 1980, είχε 50% πιθανότητα να πάει προς τα πάνω, δηλαδή να έχει μεγαλύτερο μισθό από τους γονείς του. Καταλαβαίνετε ότι στις Ηνωμένες Πολιτείες και έχω αντίστοιχα στοιχεία για τη Βρετανία, δεν υπάρχει πια καμία κοινωνική κινητικότητα, δηλαδή το 50% πιθανότητα να πάρω μεγαλύτερους μισθούς από τους γονείς μου, είναι ότι είναι 50-50. Άρα, ουσιαστικά μένουμε στο ίδιο. Αυτό, είναι τελείως διαφορετικό από τη μεταπολεμική περίοδο, αυτό αντιμετωπίζεται.

Έρχομαι τώρα και θα ήθελα, γιατί δεν μας είπε ο κύριος Χατζηδάκης τίποτα, ούτε ο κύριος Μηταράκης, για το Ντράγκι και την έκθεση τουΝτράγκι. Ποια είναι η άποψή σας για την έκθεση του Ντράγκι;

Δεν λέω για τις λύσεις, όπως καταλαβαίνετε ως αντιπρόσωπος της Νέας Αριστεράς, θεωρώ καταστροφικό να θεωρούμε ότι η ανάκαμψη θα γίνει μέσα από στρατιωτικές δαπάνες, όπως λέει ο Ντράγκι. Αλλά, τι λέει ο Ντράγκι;

Ότι τα πράγματα στην Ευρώπη, πάνε χάλια. Λέει ότι η Ευρώπη, έχει υπαρξιακό πρόβλημα. Αυτό δεν λέει;

Διαβάζεται διαφορετικά την έκθεση Ντράγκι απ’ ότι διάβασα εγώ;

Λέει ότι πάνε σχετικά καλά τα πράγματα και με μικρές βελτιώσεις θα πάμε καλύτερα; Δεν λέει αυτό, νομίζω.

Αν θεωρείτε, κύριε Πετραλιά, ότι λέει αυτό, να το συζητήσουμε.

Η δική μου ανάγνωση, είναι, ότι η Ευρώπη πάει χάλια. Καλά, όχι η δική μου ανάγνωση, η δική μου ανάγνωση σε όσα λέει ο Ντράγκι, είναι ότι υπάρχει υπαρξιακό πρόβλημα. Και τι λέει ο Ντράγκι;

Να διπλασιαστούν οι επενδύσεις στην Ευρώπη, από 14 στα 27. Αυτό δε λέει;

Λέει ότι από τα 14 πρέπει να πάμε στα 27, δηλαδή πρέπει να διπλασιαστούν. Που είναι οι ελληνικές με όλες αυτές τις αυξήσεις;

Είναι στο μισό από ότι είναι τώρα η Ευρώπη. Έτσι δεν είναι;

Ο μέσος όρος είναι στο 7 ή 8 και στην Ευρώπη είναι στο 14. Ο Ντράγκι, λέει να είναι στο 27 και εμείς είμαστε στο 7 ή το 8. Είναι αυτή η προοπτική για να αλλάξει τα δεδομένα;

Αυτό που βγαίνει από την έκθεση Ντράγκι, είναι ότι η Ελλάδα είναι πολύ πίσω από την Ευρωπαϊκή Ένωση. Η Ευρωπαϊκή Ένωση, είναι πολύ πίσω από τις Ηνωμένες Πολιτείες και οι Ηνωμένες Πολιτείες, είναι πολύ πίσω από ότι ήταν παλιότερα οι Ηνωμένες Πολιτείες. Αυτή είναι η μεγάλη εικόνα. Και λέτε εσείς ότι θα το αλλάξετε αυτό, όπως λέγατε πέρυσι ότι θα είναι 15% η αύξηση για επενδύσεις και τώρα μας λέτε ότι τελικά θα είναι λίγο κάτω από το 7. Σωστά;

Δεν νομίζω να λέω κάτι λάθος, κύριε Πετραλιά;

Και λέτε, ότι επειδή υπάρχει ανάπτυξη, ότι δεν είναι ανάγκη να ανησυχούμε, ότι έχουμε μεγαλύτερη ανάπτυξη από το μέσο όρο της Ευρωπαϊκής Ένωσης. θεωρείτε ότι είναι καλό στοιχείο αυτό;

Δηλαδή, διαφωνείτε με τον Ντράγκι;

Γιατί να πας καλύτερα από μια Ευρωπαϊκή Ένωση που πάει χάλια, δεν λέει πολλά πράγματα και προφανώς η κατάσταση που περιγράφει ο Ντράγκι, θα έχει οικονομίες που ποτέ θα πηγαίνουν λίγο καλύτερα από το μέσο όρο και κάποιες που θα πηγαίνουν χειρότερα και αυτό θα αλλάξει κάποια στιγμή, κάποια στιγμή θα έχουμε εμείς χαμηλότερο ποσοστό. Και εδώ, θέλω μια πολύ συγκεκριμένη ερώτηση, κύριε Πετραλιά.

Κατά τη δική μου άποψη η ανάπτυξη που έχετε βασίζεται σε τρεις πυλώνες, βασικά. Θα δω τα στοιχεία για τη βιομηχανική πολιτική και πώς αυτό αλλάζει αυτό που λέω. Οι τρεις πυλώνες ποιες είναι;

Ο ένας πυλώνας, είναι ο τουρισμός. Ο δεύτερος πυλώνας είναι το Ταμείο Ανάκαμψης και Ανθεκτικότητας και ο τρίτος πυλώνας είναι οι επενδύσεις στα σπίτια, οι οποίες δημιουργούν με την επικίνδυνη αύξηση των τιμών αγοράς των κατοικιών και των ενοικίων, δημιουργούν αυτό που λένε οι οικονομολόγοι το «wealth effect».

Από την άλλη μεριά του ίδιου νομίσματος, όλον αυτόν τον κόσμο που ταλαιπωρείται από τα υψηλά ενοίκια και τα ακριβά σπίτια, είναι ο κόσμος που τα πουλάει ή τα νοικιάζει, παίρνει περισσότερο και καταναλώνει περισσότερο. Σωστά;

Άρα, εγώ λέω ότι οι τρεις πηγές της ανάπτυξης, που λέτε ότι εκεί θα βασιστούμε και άρα, λάθος λέω ότι είμαστε σε πορεία προόδου, είναι αυτοί οι τρεις πυλώνες.

Θεωρείτε ότι αυτοί οι τρεις πυλώνες ανταποκρίνονται στο βασικό ερώτημα, που σας έβαλα για την Kamala Harris, ότι αλλάζουν τα δεδομένα;

Μπορεί να μου πείτε, ότι αυτοί οι τρεις πυλώνες έχουν τη δυνατότητα να αλλάξουν τα δεδομένα σιγά σιγά, όπως το λέτε εσείς, «με σεβασμό, με αυτοπεποίθηση, με σοβαρότητα» σιγά σιγά θα αλλάξουν τα δεδομένα. Αυτό είναι το επιχείρημά σας; Δηλαδή, ότι αυτοί οι τρεις πυλώνες είναι εν δυνάμει ο καταλύτης να αλλάξει αυτή την κατάσταση της Ελλάδας, που είμαστε οι τελευταίοι στο κατά κεφαλήν εισόδημα στην Ευρώπη, αν εξαιρέσουμε τη Βουλγαρία; Αυτό είναι το επιχείρημά σας, ότι μπορούν αυτοί οι τρεις πυλώνες;

Εγώ λέω ότι δεν μπορούν, γιατί δεν έχετε αναπτυξιακό σχέδιο. Προσπαθείτε να μας φτιάξετε ένα «Success Story» της προόδου, ότι πάμε καλύτερα από πέρυσι και πέρυσι πήγαμε καλύτερα από πρόπερσι, αλλά στο βασικό ερώτημα, γιατί ο κόσμος αισθάνεται ότι μακροπρόθεσμα δεν έχει προοπτική, δεν θα αλλάξει αυτό το δεδομένο, ότι δεν θα μπορεί να αγοράσει το σπίτι ούτε στο Περιστέρι ούτε στο Παγκράτι, που έχει αυξηθεί τρεις φορές σε σχέση με το εισόδημα;

Δεν αλλάζει αυτό με αυτές τις πολιτικές, πόσο μάλλον, στις επενδύσεις σας, που δεν έχετε πάρει καθόλου σοβαρά το κομμάτι Ταμείο Ανάκαμψης και Ανθεκτικότητας, το κομμάτι της Ανθεκτικότητας, για να χτίσετε κοινωνική κατοικία, για παράδειγμα. Αυτό δεν το καταλαβαίνετε σαν θέμα, δηλαδή, καταλαβαίνετε το βασικό της οικονομικής πολιτικής, το πρώτο μάθημα, ότι οι τιμές είναι θέμα προσφοράς και ζήτησης. Κάνετε πολλά πράγματα στη στέγαση, που μπορεί να βοηθούν κάποιους, αλλά αυξάνουν τις τιμές, αυξάνουν τη ζήτηση. Από πού θα έρθει αυτή η προσφορά;

Άρα, θα έχετε ένα μοντέλο ανάπτυξης, που δεν μπορεί να αλλάξει το βασικό ζήτημα, όπως έχω πει, δεν θα αλλάξουν οι μισθοί. Δεν ξέρω που στηρίζεστε ότι οι μισθοί θα φτάσουν στα 1.500 ευρώ;

Εγώ ξέρω ότι τα τελευταία δύο χρόνια έχουν μειωθεί οι πραγματικοί μισθοί και σε αυτό δεν έχω δει τον πίνακα του κ. Υπουργού, αλλά ο πίνακας που έχω είναι του 2021 - 2024, που αυξήθηκαν 2 φορές οι τιμές των καταναλωτικών προϊόντων όσο αυξήθηκαν οι μισθοί, η διαφοροποίηση είναι 30 και 15 περίπου.

Μία ερώτηση στον κ. Πετραλιά. Τα τελευταία χρόνια για να μην τσακωνόμαστε, γιατί κανονικά θα πρέπει να συζητήσουμε και ποιος είναι ο αποπληθωριστής, για να δούμε τι έγινε στον πραγματικό μισθό; Έτσι, δεν είναι; Ποιον αποπληθωριστή να χρησιμοποιήσουμε και τεχνικά πράγματα που δεν θα μπορεί να μας παρακολουθεί ο κόσμος.

Συμφωνείτε ότι τα τελευταία χρόνια, όπως παντού στον κόσμο, έχει μειωθεί το μερίδιο της εργασίας; Αυτή η ανάπτυξη, δεν μπορεί να αλλάξει τα δεδομένα; Σε αυτή την ανάπτυξη δεν συμμετέχουν οι εργαζόμενοι; Γιατί ισχυρίζομαι ότι μειώνεται το μερίδιο της εργασίας.

Άρα, ό,τι και να είναι αυτή η ανάπτυξη δεν συμμετέχουν. Γιατί, όπως θα σας σας πουν οι οικονομολόγοι, για να μείνει το μερίδιο της εργασίας το ίδιο, πρέπει να πάρουν και τον πληθωρισμό και την παραγωγικότητα. Και ξέρουμε ότι δεν το παίρνουν με οποιοδήποτε στοιχείο θέλουν να κάνουν.

Τέλος, συμμετέχει η παιδεία στην αύξηση του πλούτου αυτή της ανάπτυξης σας; Τα στοιχεία που έχω για την παιδεία είναι ότι στον Προϋπολογισμό του 2024 είχα τη λειτουργική ταξινόμηση ότι οι δαπάνες για την εκπαίδευση θα ήταν στα 7,15 δις, με βάση το Α.Ε.Π. του 2023, όπως προβλέπεται στο προσχέδιο αυτό, είναι 3,1% του Α.Ε.Π.. Σύμφωνα, με τη Eurostat, το 2022 ήταν 3,8% του Α.Ε.Π., ενώ το 2019 που ανέλαβε η Νέα Δημοκρατία ήταν 4%. Ο μέσος όρος στην Ευρώπη είναι 4,7%.

Άρα, όχι μόνο δεν αυξάνεται, δεν προσεγγίζουμε το μέσο όρο της Ευρωπαϊκής Ένωσης.

Άρα, ούτε οι μισθοί ούτε η παιδεία συμμετέχει στην ανάπτυξη που περιγράψατε.

Πάμε στην υγεία. Στον προϋπολογισμό του 2024, στη λειτουργική ταξινόμηση, παίρνοντας τις δαπάνες για όλα και όχι μόνο από το Υπουργείο Υγείας, δηλαδή εξηγώ γι’ αυτούς που μας ακούνε, οι δαπάνες στην υγεία θα ήταν 12,83 δις, με βάση το ΑΕΠ του 2024, όπως το προβλέπατε στο προσχέδιο, είναι 5,5% του ΑΕΠ. Σύμφωνα με τη Eurostat, το 2022 ήταν 6% του ΑΕΠ, ενώ το 2019, που ανέλαβε η Νέα Δημοκρατία ήταν στο 5,8%. Ο μέσος όρος είναι 7,6% στην Ευρωπαϊκή Ένωση. Άρα, ούτε εκεί έχουμε αύξηση. Είχαμε αύξηση για ένα χρόνο και μετά ξανακατεβαίνει από τη Νέα Δημοκρατία, ούτε προσεγγίζουμε την Ευρώπη, που η Ευρώπη, λέει ο Ντράγκι, είναι σε άθλια κατάσταση. Σας επαναλαμβάνω, η λέξη που λέει είναι ότι «έχει πρόβλημα ύπαρξης η Ευρωπαϊκή Ένωση». Έτσι το περιγράφει.

Και έρχεστε εδώ και ακούω δύο ομιλίες, που λένε «όλα καλά. Πήγαμε καλύτερα από πέρυσι, πήγαμε καλύτερα από πρόπερσι» και δεν έχετε καταλάβει τίποτα, δεν έχετε διαβάσει τίποτα. Δεν έχετε καταλάβει πόσο χαμηλές είναι οι επενδύσεις ως ποσοστό του ΑΕΠ, δημόσιες και ιδιωτικές μετά από το 2000 και ότι αυτό δεν αλλάζει με οριακές αλλαγές αλλά με μια σοβαρή συζήτηση για το πιο αναπτυξιακό μοντέλο μπορεί να ανταποκριθεί σε αυτά.

Άρα, σας λέω ότι ο προϋπολογισμός σας είναι καλός προϋπολογισμός, αν θεωρείτε ότι ήταν καλός του 2023 και είναι καλός του 2023, αν θεωρείτε ότι ήταν καλός του 2022.

Καλός, όμως, ότι θα αλλάξει το βασικό ερώτημα, γιατί ο κ. Μηταράκης κούνησε το κεφάλι του σε αυτό, του λέω αυτό που είπα στην αρχή, γιατί χάνει η Kamala Harris;

Γιατί η Kamala Harris παρουσιάζει στον αμερικανικό λαό το ίδιο αφήγημα που είπατε εσείς, τι καλά πάει η ανάπτυξη, τι καλά πάει η παραγωγικότητα, καλά η παραγωγικότητα δεν πάει καλά εδώ αλλά το αφήνουμε εδώ, τι καλά που πάει η μείωση της ανεργίας, τι καλά που πάνε οι πραγματικοί μισθοί, που πραγματικά αυξάνονται στην Αμερική και κινδυνεύει να χάσει.

Είμαστε σε έναν κόσμο από στάσιμες οικονομίες, που δεν αλλάζουν τα δεδομένα και ασταθής πολιτική. Το αφήγημά σας, δε, για την πρόοδο ευνοεί και τις στάσιμες οικονομίες και την ασταθή πολιτική και θα το βρείτε μπροστά σας.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Πετραλιάς, έχει το λόγο.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Λοβέρδος Ιωάννης – Μιχαήλ (Γιάννης), Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης και Χαλκιάς Αθανάσιος.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής οικονομίας και Οικονομικών):** Ευχαριστώ, κύριε Πρόεδρε.

 Σε αυτά που ανέφερε ο κ. Τσακαλώτος, σε ορισμένα συμφωνώ. Θέλω να το πω ότι όσον αφορά γενικά ποια είναι η προοπτική της Ευρώπης, ποιο είναι το μέλλον, ποια είναι ελπίδα, είναι σωστές παρατηρήσεις και αυτή πρέπει να είναι η συζήτηση σε ευρωπαϊκό επίπεδο.

Όσον αφορά κάποια στοιχεία, απλά να τα δώσω, κάτι που πρέπει να αναφέρουμε.

Πρώτον, αναφερθήκατε στην Έκθεση Ντράγκι και τις επενδύσεις μας και το επενδυτικό κενό. Να αναφέρουμε ότι όντως το 2019, μέχρι και το 2019, οι επενδύσεις ως ποσοστό του ΑΕΠ ήταν περίπου στο 8%, τώρα έφτασαν στα 15,8%.

Αυτό το έχετε στη σελίδα 20 του προσχεδίου. Θα δείτε ότι το επενδυτικό κενό δηλαδή, στην Ευρώπη είναι περίπου στο 21%.

Ουσιαστικά τι κάναμε;

Καλύψαμε, από το 2019 μέχρι τώρα, το μισό επενδυτικό κενό σε σχέση με την Ευρώπη.

Ναι, σωστά, η Έκθεση Ντράγκι λέει ότι και η Ευρώπη έχει έλλειμμα. Άρα, έχουμε ακόμα πολύ δρόμο να καλύψουμε.

Συμφωνούμε σε αυτό. Κινούμαστε, όμως, προς τη σωστή κατεύθυνση, πήγαμε από το 8% στο 15% επενδύσεις ως προς ΑΕΠ και καλύψαμε το μισό κενό με την Ευρώπη.

Γι’ αυτό, όπως θα δείτε και στο σχέδιο του Προϋπολογισμού αυξάνεται και το Πρόγραμμα Δημοσίων Επενδύσεων και αυξάνουμε και εδώ κάναμε και συμπληρωματικό Προϋπολογισμό 900 εκατ. στο ΠΔΕ και έχουμε και ετήσια αύξηση τα επόμενα έτη όσον αφορά τις δημόσιες επενδύσεις.

Έχουμε και μια σειρά από μέτρα για να αυξήσουμε τις ιδιωτικές επενδύσεις, γι’ αυτό έχουμε μέτρα για τις συγχωνεύσεις και εξαγορές, καινοτομίες και τα λοιπά και άλλα μέτρα. Ωστόσο και πάλι συμφωνώ μαζί σας ότι ένα από τα κυριότερα προβλήματα είναι το στεγαστικό και ουσιαστικά χρειάζεσαι μέτρα αύξησης της προσφοράς. Αυτό είναι το βασικό. Γι’ αυτό, θα δείτε μέσα ότι παίρνουμε σημαντικές πρωτοβουλίες, όπως είναι μετά τις πρωτοβουλίες που πήραμε για τα AirBnB και την Golden Visa κλπ. πέρυσι. Πάμε να ανοίξουμε κενά σπίτια, πάμε με μείωση φόρων και φορολογικά κίνητρα, έχουμε την κοινωνική αντιπαροχή και μέσω του ΤΑΙΠΕΔ που δίνουμε δημόσια ακίνητα για κοινωνική αντιπαροχή. Έχουμε το «Ανακαινίζω - Νοικιάζω» και πάρα πολλά μέτρα στο ΠΔΕ γι’ αυτό τον σκοπό.

Τελευταίο σημείο και κλείνω. Αύξηση του πραγματικού εισοδήματος. Τα στοιχεία δείχνουν ότι όντως το 2022 είχαμε ένα σοκ που είχαμε έναν πληθωρισμό 9,6% τη στιγμή που η αύξηση των μισθών ήταν περίπου 3%. Εκεί έγινε το μεγάλο σοκ. Από τότε, τι έχουμε καταφέρει; Το 2023 5,5% αύξηση μισθών με 3,5% πληθωρισμό. Το 2024 4,3% αύξηση μισθών 2,7% πληθωρισμό. Του χρόνου η πρόβλεψη της Επιτροπής είναι 2,7% με 2,1% πληθωρισμό συν μισή μονάδα που είναι οι εισφορές εργαζόμενου που αυξάνουν τον καθαρό μισθό.

Άρα, τα επόμενα τρία χρόνια αν κάνετε αθροιστικά από το 2021 έως το 2025 έχουμε 19,1% αύξηση μισθών και 19% αύξηση τιμών. Άρα, καλύψαμε το 2025 και καλύπτεται πλέον η ζημιά που έγινε με τον πληθωρισμό και πλέον αρχίζουμε και έχουμε αυξήσεις μισθών πάνω από τον πληθωρισμό.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Γενικός Εισηγητής της K.O. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κ. Πρόεδρε. Καταρχήν, σε αυτά που είπε ο κ. Υπουργός προηγουμένως θα απαντήσουμε προφανώς στη συζήτηση επί του Προϋπολογισμού, γιατί από ότι είδαμε είπε μισές αλήθειες που δεν ανταποκρίνονται στην πραγματικότητα.

Για παράδειγμα, αναφέρθηκε στους συντελεστές του ΕΝΦΙΑ, χωρίς όμως να πει ότι παράλληλα αυξήθηκαν οι αντικειμενικές αξίες με αποτέλεσμα να παραμένει περίπου στα ίδια επίπεδα. Αναφέρθηκε στις δαπάνες για την παιδεία, χωρίς να πει ότι είμαστε τελευταίοι στην Ευρωπαϊκή Ένωση. Είπε ότι οι κοινωνικές δαπάνες είναι οι συντάξεις. Αν είναι δυνατόν; Για τις συντάξεις πληρώνουν οι εργαζόμενοι και άρα, δεν πρόκειται για κοινωνικές δαπάνες.

Έδωσε και μια σειρά από πίνακες με επιλεκτικές ημερομηνίες, όπως αυτός τις καθόρισε. Δεν είναι όμως έτσι τα πράγματα. Για παράδειγμα, τον πληθωρισμό θα πρέπει να τον κοιτάζει κανείς από το 2020, θυμίζοντας ότι είχαμε αποπληθωρισμό και ότι σωρευτικά ο πληθωρισμός έχει αυξηθεί περίπου κατά 20% και διάφορα τέτοια πράγματα που δεν ανταποκρίνονται στην πραγματικότητα.

Όσον αφορά το προσχέδιο του Προϋπολογισμού, πρόκειται ακόμη για ένα διαχειριστικό προσχέδιο χωρίς την απαιτούμενη άμεση αλλαγή του χρεοκοπημένου τουριστικού, οικονομικού και φορολογικού μας μοντέλου, χωρίς κανένα όραμα και με τη συνήθη εξάρτηση της οικονομίας μας από την μονοκαλλιέργεια του τουρισμού, ο οποίος, όμως, έχει φτάσει πλέον στα όριά του.

Από την άλλη πλευρά, η ανισορροπία των δίδυμων ελλειμμάτων συνεχίζεται. Μια από τις παθογένειες της ελληνικής οικονομίας πριν από την κρίση, με κυριότερο το έλλειμμα του εμπορικού μας ισοζυγίου - δεν αναφέρθηκε καθόλου - που εκτοξεύτηκε πάνω από 22 δισεκατομμύρια στο οκτάμηνο του 2024 συρρικνώνοντας ανάλογα το ΑΕΠ μας, ενώ δεν καλύπτεται καν από τον τουρισμό στο ισοζύγιο τρεχουσών συναλλαγών.

Ειδικότερα, την περίοδο 2012 - 2018 η Ελλάδα παρουσίαζε κατά μέσον όρο ετήσιο εμπορικό έλλειμμα της τάξης των 9,9 δις, ενώ την περίοδο 2019 - 2023 ο μέσος όρος αυξήθηκε στα 11,3 δις ή κατά 14%, όπως θα καταθέσουμε στα πρακτικά μαζί με πίνακες για όλα όσα αναφέρουμε αλλά όχι με τις ημερομηνίες που επιλέγει ο κ. Χατζηδάκης.

Προφανώς, δεν πρόκειται να διορθωθεί το έλλειμμα όσο δεν παράγουμε και κλείνουν βιομηχανίες. Θυμίζουμε εδώ πάνω από 16 τα τελευταία 5 χρόνια - μεγάλες βιομηχανίες - λόγω του κόστους ενέργειας και της γενικότερης πολιτικής της Κυβέρνησης.

Για παράδειγμα, από την επιλέξιμη περίοδο στήριξης των βιομηχανιών για το κόστος ενέργειας η Κυβέρνηση εξαίρεσε παραδόξως το διάστημα από 1/1/2022 έως 31/12/2024, ενώ έδωσε μόνο 70 εκατομμύρια από τα 150 εκατομμύρια που εγκρίθηκαν από την Ευρωπαϊκή Ένωση.

Η επόμενη αιτία είναι, βέβαια, η εξάρτηση του τουρισμού από τις εισαγωγές κατά περίπου 75%, σημειώνοντας πως με κριτήριο το εμπορικό μας ισοζύγιο του δευτέρου τριμήνου του 2024 είμαστε στην προτελευταία χειρότερη θέση ξεπερνώντας μόνο την Ισλανδία.

Το μεγάλο διαρθρωτικό πρόβλημα της Ελλάδας που αναπτύσσεται μεν λόγω του ότι ευνοείται αυτή την εποχή ως οικονομία υπηρεσιών, επιδεινώνεται, το ότι δηλαδή παρουσιάζει συνεχώς μείωση της παραγωγικότητας της εργασίας οφειλόμενη κυρίως στις χαμηλές εγχώριες και ξένες επενδύσεις. Εν προκειμένω, παρά το τεράστιο επενδυτικό μας κενό ο λόγος των επενδύσεων προς το ΑΕΠ ήταν το 2023 στο 13,9%, ενώ ο μέσος όρος της Ευρωζώνης για το ίδιο έτος ήταν στο 22,2%, σύμφωνα με την έκθεση του πρώτου τριμήνου του 2024 του Γραφείου Προϋπολογισμού της Βουλής και όχι με τον κ. Χατζηδάκη. Το γεγονός αυτό μειώνει την παραγωγικότητα της εργασίας που αποτελεί γραμμική συνάρτηση των επενδύσεων, επίσης σύμφωνα με το Γραφείο Προϋπολογισμού της Βουλής και τους πίνακες που κατέθεσε. Η παραγωγικότητα δε της εργασίας στην Ελλάδα είναι πάνω από 30% χαμηλότερη από το μέσο όρο των 38 κρατών του ΟΟΣΑ, παρά την κατάρρευση των μισθών που επέβαλε η ΤΡΟΙΚΑ, με την Ελλάδα να ήταν 35η στον ΟΟΣΑ το 2022 και σχεδόν παντού τελευταία στην Ευρωπαϊκή Ένωση.

Στα πλαίσια αυτά, το να αναφέρεται πως ο στόχος είναι η αύξηση του διαθέσιμου εισοδήματος των πολιτών, όταν στην πράξη συμβαίνει το αντίθετο, με κριτήριο την αρνητική αποταμίευση από το 2020 και μετά, το ότι το 9% των Ελλήνων το 2023 δεν μπορούσαν να πληρώσουν για υπηρεσίες υγείας από 5,7% το 2021 και 1% του μέσου όρου της Ευρωπαϊκής Ένωσης, είναι προφανώς οξύμωρο, πόσω μάλλον όταν είμαστε προτελευταίοι στο κατά κεφαλήν εισόδημα και τελευταίοι στο ωρομίσθιο, εκτός, βέβαια, εάν αναφέρετε το διαθέσιμο εισόδημα με τον οικονομικό του όρο, τον ονομαστικό μισθό, δηλαδή, μείον τις ασφαλιστικές εισφορές και τους άμεσους φόρους αν και ούτε εδώ φαίνεται ότι θα αυξηθεί. Επίσης, εκτός εάν συνυπολογίζετε στην αύξηση τα έσοδα από επενδύσεις και ακίνητα που συμπεριλαμβάνονται στο διαθέσιμο εισόδημα κατά τον ορισμό του ΟΟΣΑ, τα οποία, όμως, αυξάνετε μόνο για λίγους.

Από την άλλη πλευρά η παραγωγικότητα της εργασίας και η ανταγωνιστικότητα από τα οποία εξαρτώνται οι μισθοί προϋποθέτουν τη στήριξη του πρωτογενούς μας τομέα, της μεταποίησης και της βιομηχανίας, όπως με τη δημιουργία ενός Υπουργείου Βιομηχανίας και Καινοτομίας που, δυστυχώς, δεν έχουμε. Φαίνεται, άλλωστε, καθαρά από το ότι η παραγωγικότητα της εργασίας στη μεταποίηση είναι η μοναδική που έχει αυξηθεί σε σχέση με το 2009 κατά 43,6% από το πρώτο τρίμηνο του 2009 στο δεύτερο τρίμηνο του 2024. Λογικά, λοιπόν, οι μέσοι μισθοί στον τομέα είναι σημαντικά υψηλότεροι από τους αντίστοιχους στην υπόλοιπη οικονομία, αν και η μεταποίηση ως ποσοστό του ΑΕΠ είναι πολύ χαμηλή στην Ελλάδα σε σχέση με την Ευρωπαϊκή Ένωση και γι’ αυτό υπάρχουν αυτές οι διαφορές.

Γενικότερα, βέβαια, η βιομηχανία είναι στο 8,9% του ΑΕΠ, ήταν στο 8,9% του ΑΕΠ το 2023, έναντι 34,2% της Ιρλανδίας, 21,5% της Σλοβακίας και στην ουσία, είμαστε πέμπτοι από το τέλος. Η πηγή εδώ για το γράφημα που θα καταθέσω είναι η Παγκόσμια Τράπεζα.

 Αντίθετα, η παραγωγικότητα στον τουριστικό κλάδο είναι υποδιπλάσια από τη μέση παραγωγικότητα στην οικονομία μας λόγω της χαμηλής μέσης εξειδίκευσης του κλάδου, της εποχικότητας του προϊόντος του και της αδράνειας του εργατικού δυναμικού εκτός της τουριστικής περιόδου, κατά την «Έκθεση Πισσαρίδη». Όσον αφορά δε τις εξαγωγές μας, η συνολική αξία τους κατά το χρονικό διάστημα Ιανουαρίου - Αυγούστου 2024 μειώθηκε κατά 1,5% σύμφωνα με την ΕΛΣΤΑΤ, ενώ πολύ περισσότερο σε όρους όγκου.

Συνεχίζοντας, η αύξηση του πραγματικού ΑΕΠ μας το 2025 προβλέπεται σε 2,3% με 2,2% αποπληθωριστή, από 2,2% το 2024 και 3% αποπληθωριστή. Θεωρούμε πως η πρόβλεψη αυτή είναι αισιόδοξη με κριτήριο τις επιμέρους υποθέσεις στις οποίες στηρίζεται. Όπως, άλλωστε, συνέβη το 2024 όπου η αρχική πρόβλεψη ανάπτυξης ήταν στο 2,9%, στη συνέχεια υποβαθμίστηκε στο 2,5% και πλέον εκτιμάται στο 2,2%.

Τέτοιες προβλέψεις, πραγματικά, είναι απίστευτες. Πόσο μάλλον όταν οι προβλέψεις για την Ευρωπαϊκή Ένωση είναι στο 1% το 2024 και στο 1,6% το 2025, με την έννοια πως θα επηρεαστεί η Ελλάδα λόγω της πιθανότατης μείωσης του τουρισμού και των εξαγωγών, αφού η Ευρωπαϊκή Ένωση είναι η μεγαλύτερη τουριστική και εμπορική αγορά μας.

Οι προβλέψεις, βέβαια, συμπίπτουν με αυτές του Μεσοπρόθεσμου και της Ευρωπαϊκής Ένωσης, ενώ είναι κοντά σε αυτές της Τράπεζας της Ελλάδος και του ΟΟΣΑ. Μόνο, όμως, το ΔΝΤ έχει χαμηλότερες στο 2% για το 2024 και στο 1,9% για το 2025.

Με την αποταμίευση, από την οποία εξαρτώνται σε μεγάλο βαθμό οι επενδύσεις, αρνητική, από συν 7,01% στα μέσα του 2020, στο πλην 6,18 % το 2022 και στο πλην 5,64% το 2024, όταν στην Ευρωπαϊκή Ένωση είναι στο συν 15,66%. Απίστευτη η διαφορά μας, σχεδόν 4 φορές χαμηλότερη από την Ευρωπαϊκή Ένωση. Με την ακρίβεια στο ζενίθ, ειδικά όσον αφορά τα τρόφιμα. Με τους μισθούς στο ναδίρ και με μια νέα ενεργειακή κρίση στον ορίζοντα, μάλλον δεν θα αυξηθεί η ιδιωτική κατανάλωση το 2025, όπως προβλέπεται στο προσχέδιο.

 Ενδιαφέρον έχει εδώ η ονομαστική αύξηση του ΑΕΠ, το 2024, κατά 4,5%, όταν τα φορολογικά έσοδα του κράτους θα αυξηθούν κατά 6%. Γεγονός που σημαίνει πως πρόκειται για υπερφορολόγηση -είναι ξεκάθαρο- επιπλέον αυτής από τη διατήρηση των ίδιων φορολογικών συντελεστών, όπως το ΦΠΑ στις αυξημένες τιμές.

Είναι δυνατόν να είναι αλήθεια, πάντως, ότι η Κυβέρνηση σχεδιάζει να φορολογήσει τα φιλοδωρήματα; Το ακούσαμε και, πραγματικά, θεωρήσαμε στην αρχή ότι πρόκειται για fake news, για κάτι που δεν πρόκειται να ισχύει. Εάν πράγματι ισχύει, δεν της έφτασε το εγκληματικό χαράτσι των τεκμηρίων κερδοφορίας και γενικότερα των τεκμηρίων διαβίωσης, που πρέπει να καταργηθούν άμεσα; Ειδικά όσον αφορά τα τεκμήρια κερδοφορίας, όταν αναφέρθηκε ο Υπουργός ότι δεν έχουν αυξηθεί οι συντελεστές, αυτά μάλλον τα ξέχασε.

Συνεχίζοντας με τον πληθωρισμό, ο Υφυπουργός ξέχασε ότι η Ελλάδα είχε αποπληθωρισμό πριν, όταν ολόκληρη η Ευρωπαϊκή Ένωση είχε περίπου 2% πληθωρισμό. Ξεχάστηκε αυτό και μετράμε, τελείως όπως θέλουμε. Ο πληθωρισμός προβλέπεται τώρα στο 2,1% και θα είναι μάλλον υψηλότερος, τουλάχιστον όσον αφορά τα βασικά προϊόντα. Αν και η ζήτηση μειώνεται, δυστυχώς, στη χώρα μας, με κριτήριο τον τζίρο των καταστημάτων λιανικής. Γιατί μειώνεται; Επειδή η σωρευτική άνοδος του πληθωρισμού είναι στο 20% από το 2020, ενώ η υπερφορολόγηση των Ελλήνων είναι τεράστια, με αποτέλεσμα τη συνεχή μείωση των πραγματικών μισθών τους.

Σημαντική, επίσης, είναι η αναδιανομή των εισοδημάτων εις βάρος των εργαζομένων, όπου υπάρχουν νούμερα. Το 2023, οι μεικτοί μισθοί, ως προς το ΑΕΠ, ήταν στο 34,7% στην Ελλάδα, έναντι 47% του μέσου όρου της Ευρωπαϊκής Ένωσης, ενώ των επιχειρήσεων στο 50,9% έναντι 42,1% στην Ευρωπαϊκή Ένωση. Γιατί συνέβη; Απλούστατα, επειδή οι επιχειρήσεις προσαρμόζουν πιο γρήγορα τις τιμές τους στον πληθωρισμό απ’ ό,τι τους μισθούς. Το γνωρίζουμε όλοι.

Σχετικά τώρα με τον Ακαθάριστο Σχηματισμό Παγίου Κεφαλαίου, τα διαχρονικά στατιστικά επιβεβαιώνουν ότι οι κατοικίες και οι κατασκευές αποτελούν το μεγαλύτερο ποσοστό του. Οφείλεται σε μεγάλο βαθμό στην ακίνητη περιουσία. Ο συγκεκριμένος τομέας αποτελεί το 14%, δηλαδή το υψηλότερο ποσοστό στην Ευρώπη, σημειώνοντας πως οι επενδύσεις σε κατοικίες δεν είναι υγιής τρόπος ανάπτυξης, αλλά ακόμη μία από τις παθογένειες της Μεταπολίτευσης.

Τώρα, για την πρόβλεψη ανόδου του Ακαθάριστου Σχηματισμού Παγίου Κεφαλαίου κατά 8,4%, είμαστε πολύ επιφυλακτικοί. Με δεδομένο ότι ο Προϋπολογισμός του 2024 προέβλεπε αύξησή του κατά 15,1 %, με την πρόβλεψη τώρα να έχει μειωθεί στο 6,7%, λιγότερο από το μισό, δηλαδή. Κάτι ανάλογο συνέβη το 2023, όπου η πρόβλεψη ήταν 15,5% και τελικά προσγειώθηκε στο 4%.

Ανησυχητική είναι επιπλέον η συνεχιζόμενη μείωση των άμεσων ξένων επενδύσεων, το 2024, παρότι μειώθηκαν κατά 35%, το 2023. Πόσο μάλλον, όταν αφορούν κατά 45% περίπου αγορές ακινήτων, που είναι απλές εισροές κεφαλαίων με ασήμαντο πολλαπλασιαστή -αυτό που μας ενδιαφέρει- ενώ τη βιομηχανία αυτή την αφορούν μόλις το 5%.

Εδώ η Ελλάδα έχει πραγματικά πολλές δυνατότητες, όπως τον πρωτογενή τομέα σε θερμοκήπια, όπου διαθέτουμε μόλις 50.000 στρέμματα –δηλαδή, ούτε το 1% της καλλιεργήσιμης γης – όταν, για σύγκριση, η Τουρκία, από την οποία εισάγουμε δυστυχώς και εδώ αγροτικά προϊόντα, διαθέτει 800.000 στρέμματα.

Κάτι τέτοιο σε συνδυασμό με επενδύσεις στην υψηλή τεχνολογία στον Πρωτογενή Τομέα θα μπορούσε να αυξήσει την παραγωγικότητά μας έως και 10 φορές, αντί να εισάγουμε εργάτες γης για χειρωνακτική καλλιέργεια, σα να είμαστε χώρα του τρίτου κόσμου.

Μεγάλες δυνατότητες υπάρχουν, επίσης, στη βιομηχανία και ειδικότερα στην αμυντική λόγω των εξοπλιστικών δαπανών και των αναγκών της δύσης σε πολεμικό εξοπλισμό, όπως αυτός που παράγει η ΕΑΣ, όπου, όμως, η συνεργασία με τους Τσέχους φαίνεται πως εξελίσσεται σε σκάνδαλο και εδώ απαιτείται η άμεση ενημέρωσή μας. Θέλουμε να γνωρίζουμε, ακριβώς, τι γίνεται με την ΕΑΣ και γιατί καταγράφονται όσα καταγράφονται στον Τύπο.

Ο τουρισμός, πάντως, είναι προβληματικός με μια μέση δαπάνη που μειώνεται συνεχώς, με διπλάσιες αφίξεις από την Πορτογαλία που, όμως, έχει υψηλότερα έσοδα, οπότε ωφελεί μόνο τα αεροδρόμια που ξεπούλησαν με την εξάντληση των υποδομών μας και με την κακή χρήση του εργατικού μας δυναμικού. Αφού απασχολούμε διπλάσιο προσωπικό από την Πορτογαλία. Τονίζουν ότι η Πορτογαλία είχε 25 δισεκατομμύρια έσοδα το 2023, ενώ εμείς μόλις 20,5 και εμείς απασχολούμε διπλάσιο προσωπικό - όπως σας είπα - με χαμηλότερα έσοδα.

Περαιτέρω η άνοδος των εξαγωγών, αγαθών και υπηρεσιών κατά 4% το 2025, όταν το 2024 προβλέπεται στο 4,2%, υψηλότερη από την αύξηση των εισαγωγών κατά 3,6% και 3,8% αντίστοιχα, είναι εξαιρετικά αισιόδοξη, για να μην πούμε «απίθανο να συμβεί». Εκτός αν η άνοδος των τιμών του πετρελαίου που προβλέπεται από τις εξελίξεις στο Ισραήλ, αυξήσει τιμολογιακά τις εξαγωγές πετρελαιοειδών, στραγγαλίζοντας, όμως, από την άλλη πλευρά τους πολίτες.

Η ανεργία προβλέπεται να μειωθεί στο 8,5% με κριτήριο την καταγραφή της από την ΕΛΣΤΑΤ, ενώ η πραγματική εικόνα είναι διαφορετική λόγω της μεγάλης μετανάστευσης που περιορίζει το εργατικό δυναμικό και τους, επίσης, πολλούς μακροχρόνια ανέργους με βάση τα στοιχεία της ΔΥΠΑ. Ενδεικτικά, σύμφωνα με τα στοιχεία της ΔΥΠΑ οι άνεργοι ήταν 812.958 τον Ιούνιο του 2024, ενώ κατά την ΕΛΣΤΑΤ οι μισοί 456.663 με ποσοστά ανεργίας κατά την ΕΛΣΤΑΤ στο 9,6%. Εκτός αυτού η συμμετοχή στο εργατικό δυναμικό είναι χαμηλή - στο 68%, αν θυμάμαι καλά, γραφεία Προϋπολογισμός – κάτω από αυτή της Ευρωπαϊκής Ένωσης που είναι περίπου στο 74%.

Συνεχίζοντας, ένας ακόμη ανασταλτικός παράγοντας της ανάπτυξης είναι η έλλειψη ρευστότητας και χρηματοδότησης της πραγματικής οικονομίας από τις τράπεζες, όπου, όπως αναλύσαμε στη συζήτηση του μεσοπρόθεσμου, τεκμηριώσαμε πως το Δημόσιο απορροφά σχεδόν όλα τα χρήματα των τραπεζών στραγγαλίζοντας την οικονομία. Ό,τι η νέα χρηματοδότηση προέρχεται από τις τράπεζες, την απορροφά το Δημόσιο, ενώ ο Ιδιωτικός Τομέας σχεδόν καθόλου. Αν θυμάμαι καλά, η καθαρή χρηματοδότηση είχε μείωση κατά 2%, ενώ στις επιχειρήσεις αυξήθηκε κατά 0% - δηλαδή, καθόλου - και στα νοικοκυριά πολύ περισσότερο, πάνω από 50%.

Αν μη τι άλλο, εδώ έπρεπε, τουλάχιστον, μία τράπεζα, η Εθνική, να είναι κρατική για να εξασφαλίζει τον ανταγωνισμό των τραπεζών που σήμερα λειτουργούν ως Καρτέλ, όχι να ξεπουλά η Κυβέρνηση την Εθνική ή να επιτρέπει στις συστημικές τράπεζες να μοιράζουν μερίσματος στους μετόχους τους από τα θηριώδη και αφορολόγητα κέρδη τους λόγω του αναβαλλόμενου των 20 δις.

Τονίζουμε εδώ, πως είναι απαράδεκτη η συνεχής διεύρυνση της διαφοράς μεταξύ επιτοκίων, καταθέσεων και χορηγήσεων από τις ελληνικές τράπεζες, η οποία ήταν στο 5,84% στα τέλη του 2023, όπως, άλλωστε οι τεράστιες προμήθειες που επιβάλλουν, ενώ συρρικνώνουν, παράλληλα, τα υποκαταστήματα και τις υπηρεσίες τους. Όλος αυτός ο Χρηματοπιστωτικός Τομέας λειτουργεί εις βάρος των επενδύσεων και της πραγματικής οικονομίας. Η Κυβέρνηση οφείλει να παρέμβει ενεργητικά, επίσης, όσον αφορά στα τραπεζικά τεχνάσματα, όσον αφορά στους πλειστηριασμούς, πόσο μάλλον, αφού στηρίζει έμμεσα τις τράπεζες με τις ηλεκτρονικές συναλλαγές και με τα POS που προωθεί.

Σε σχέση με το αποτέλεσμα του προϋπολογισμού της Γενικής Κυβέρνησης προβλέπεται πρωτογενές πλεόνασμα 2,5% του ΑΕΠ ή 5,9 δις, από 2,4% το 2024 ή 5,6 δις, το οποίο όμως υπερβαίνει τις προβλέψεις του 2,1% ή 4,9 δις. Συμφωνεί με τις προβλέψεις του μεσοπρόθεσμου, κατά το οποίο θα παραμείνει σε αυτά τα επίπεδα έως το 2028, κάτι που όμως στηρίζεται, κυρίως στην υπερφορολόγηση, η οποία είναι επισφαλής, αφού εξαντλείται σταδιακά η φορολογική ικανότητα των πολιτών.

Η ερώτηση μας εδώ είναι εάν στο πρωτογενές πλεόνασμα έχουν ληφθεί υπόψιν οι ληξιπρόθεσμες οφειλές του δημοσίου που αυξήθηκαν στα 2,6 δις. Πόσο μάλλον όταν σύμφωνα με το Ελεγκτικό Συνέδριο οι οφειλές του δημοσίου είναι υψηλότερες. Γιατί υψηλότερες; Επειδή κατά παραβίαση των συντελεστών των Συνταγματικών Αρχών, η ενημέρωση του μητρώου δεσμεύσεων από τους φορείς της κεντρικής διοίκησης, γίνεται ακόμη χειροκίνητα. Οπότε το πραγματικό ύψος των απλήρωτων υποχρεώσεων δεν αποτυπώνεται με ακρίβεια αφού υφίστανται υποχρεώσεις που δεν έχουν καταχωρηθεί στο μητρώο δεσμεύσεων των φορέων, με αποτέλεσμα την υπό εκτίμηση των σχετικών μεγεθών.

Η επόμενη ερώτηση μας είναι αν έχουν δημιουργηθεί προβλέψεις για τα αναδρομικά των 2,5 δισ. ευρώ των συνταξιούχων που είναι υποχρεωτικές στα πλαίσια των αρχών του άρθρου 79, παράγραφος 2 του Συντάγματος, όπου αναμένεται η απόφαση του Ανωτάτου Δικαστηρίου. Δεν έχει εκδοθεί ακόμη εξ όσων γνωρίζω. Εκτός εάν τη γνωρίζει, ήδη, η Κυβέρνηση και είναι αρνητική, οπότε λογικά δεν τον συμπεριλαμβάνει.

Άλλη ερώτηση. Αν υπολογίζονται στο πρωτογενές πλεόνασμα όσον αφορά τις δαπάνες υπαγόμενοι τόκοι του EFS, που ο Υφυπουργός μας είπε την προηγούμενη φορά ότι είναι περίπου 1 δισεκατομμύριο το χρόνο και θα λειτουργήσουν αναδρομικά. Τέλος, εάν υπολογίζονται οι 100.000 εκκρεμείς συντάξεις. Οπότε εάν τυχόν δεν υπολογίζονται όλα αυτά, μόνο πρωτογενές πλεόνασμα δεν έχει η Ελλάδα. Έχει τεράστιο έλλειμμα αντίθετα.

Το αρνητικό βέβαια είναι η κατακόρυφη άνοδος των δαπανών για τόκους σε επίπεδο κεντρικής κυβέρνησης από τα 4,9 δις το 2022, στα 8,2 δις το 2024. Διπλασιάστηκαν, δηλαδή, και στα 7,7 δις το 2025, λόγω του συνεχούς δανεισμού της Κυβέρνησης με έντοκα γραμμάτια και με repos. Μειώνεται βέβαια η επιβάρυνση από τα swaps στα 6,9 δις το 2025, αλλά με κριτήριο τη γενικότερη αβέβαιη εικόνα, όσον αφορά τον ενδοκυβερνητικό δανεισμό, δεν μπορούμε να εφησυχάζουμε. Πως είναι δυνατόν αλήθεια να αυξάνεται το χρέος της κεντρικής διοίκησης κατά 50,5 δις με δανεικά από το 2019 ως το 2023, αλλά της Γενικής Κυβέρνησης μόνο κατά 25 δις; Δεν είναι παράδοξο; Σημειώνουμε πάντως ότι η δαπάνη σε επίπεδο κεντρικής κυβέρνησης εμφανίζεται στον πίνακα 2.1 υψηλότερα, στα 9,3 δις το 2025. Η άλλη μας λοιπόν απορία εδώ είναι γιατί υπάρχει αυτή η διαφορά με τα στοιχεία στον πίνακα 3.2. Μεταξύ των δύο πινάκων δηλαδή υπάρχει μια διαφορά που θέλαμε να μας την εξηγήσετε.

Όσον αφορά τα έσοδα από φόρους, προβλέπεται να αυξηθούν με τη βοήθεια του πληθωρισμό στα 68,7 δισ. το 2025, από 62,9 δισ. που προβλεπόταν στον Προϋπολογισμό του 2023, όπου τελικά ανήλθαν στα 66,2 δισ. με υπεραπόδοση κυρίως λόγω της υπερφορολόγησης ύψους 3,3 δισ.. Ειδικά ο ΦΠΑ που επιβαρύνει τις πιο αδύναμες εισοδηματικές ομάδες, προβλέπεται στα 26,5 δισ. το 2025, από 25,2 δισ. το 2024. Ενώ το 2019 ήταν μόλις 17,6 δισ.. Δηλαδή, 8,9 δισεκατομμύρια χαμηλότερος. Μην ισχυριστείτε εδώ πως η αύξηση οφείλεται στην άνοδο του ΑΕΠ, αφού το πραγματικό μας ΑΕΠ αυξήθηκε μόλις κατά 11 δισ. από το 2019 έως το 2023. Δηλαδή, από τα 183 δισ. στα 194 δις. Ενώ, θα αυξηθεί μόλις κατά 2,2% εάν το 2024 ή περί τα 4,3 δις. Τα έσοδα από το φόρο εισοδήματος των ιδιωτών προβλέπονται στα 15 δις το 2025 από 13,3 δις πρόβλεψη του 2024. Αν και εδώ είχαμε υπεραπόδοση περί τα 840 εκατ. αφού τα κλείσουν στα 14,1 δισεκατομμύρια. Προβλέπεται, επίσης, να αυξηθεί ο φόρος των επιχειρήσεων στα 7,9 δις το 2025 από 6 δις πρόβλεψη το 2024. Ενώ, επίσης υπήρξε σημαντική υπεραπόδοση 1,1 δις αφού έκλεισαν στα 7,7 δις. Ενδεχομένως να οφείλονται στα υπερκέρδη των μεγάλων επιχειρήσεων, όχι όμως του καρτέλ των τραπεζών που δεν πληρώνει λόγω του αναβαλλόμενου φόρου.

Θα κλείσω με δύο μόνο θέματα. Το πρώτο είναι ότι είναι αξιοσημείωτο το ότι δεν υπάρχει αύξηση στις αποδόσεις περιουσίας των ΟΚΑ, αφού προβλέπονται στα 1,4 δις το 2025 όσο και το 2024. Δεν υπάρχει καμία αύξηση των αποδόσεων. Επομένως, η μεταρρύθμιση του κ. Χατζηδάκη, τότε μετά τα golden boys των ακινήτων, δεν απέδωσε. Όπως ακριβώς είχαμε προβλέψει. Το παράδοξο είναι όμως ότι δεν υπάρχουν έσοδα από πιστωτικούς τόκους ούτε στους ΟΚΑ, ούτε στους ΟΤΑ, ούτε στα νομικά πρόσωπα. Ήταν 1,2 δις το 2025 όσο και το 2023, σύμφωνα με τον πίνακα 2.1.

Πώς είναι δυνατόν λοιπόν να δανείζουν την κεντρική διοίκηση όλο και περισσότερα έτσι ώστε να μειώνεται το χρέος της Γενικής Κυβέρνησης, αλλά να μην έχουν έσοδα από τόκους;

Και τέλος, κλείνω με τα εξοπλιστικά που αποτελούν σημαντικό θέμα εθνικής ασφαλείας και προβλέπεται να αυξηθούν κατά 0,86 δις το 2025 με βάση το μεσοπρόθεσμο.

Στη σελίδα 40 όμως, αναφέρονται ένα ακόμα 1,74 δις για αγορές παγίων στοιχείων κυρίως, γράφετε, οπλικών συστημάτων. Εδώ, θα θέλαμε να ρωτήσουμε πόσα είναι μόνο για τους εξοπλισμούς. Πού οφείλεται αναλυτικά η αύξηση και αν στην πληρωμή για τις Belharra και τα Drone Switchblade που συζητήθηκαν πρόσφατα και αν συμπεριλαμβάνεται η τέταρτη Belharra που ανακοινώθηκε. Ρωτάμε, επειδή το σωστό είναι να δίνονται παραγωγικά τα χρήματα μας, όπως για τη ναυπήγηση κονβερτών στα ναυπηγεία μας και Drones αντί για την αγορά μεταχειρισμένων, πανάκριβων και ακατάλληλων για τις συνθήκες μας οπλικών συστημάτων από το εξωτερικό.

Σχετικά πάντως με την εξαίρεση των αμυντικών δαπανών από το έλλειμμα που αναφέρθηκε πέρυσι ότι επιδιώκει η Κυβέρνηση, θα θέλαμε να ρωτήσουμε τι ακριβώς επετεύχθη. Εμείς είμαστε πάντως επιφυλακτικοί. Αφού ακόμη και αν εξαιρούνταν ή εξαιρεθούν από το έλλειμμα θα προστίθενται στο χρέος και αυτό πρέπει να μας ενδιαφέρει.

Ευχαριστώ πολύ κύριε πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και σας ευχαριστούμε κύριε συνάδελφε. Το λόγο τώρα έχει, ο Γενικός Εισηγητής της κοινοβουλευτικής Ομάδας Πλεύση Ελευθερίας - Ζωή Κωνσταντοπούλου, ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Γενικός Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κύριε Πρόεδρε. Κυρίες και κύριοι βουλευτές. Ο κρατικός προϋπολογισμός για το 2025, για τρίτη συνεχή χρονιά μετά το τέλος της πανδημίας του κορονοϊού προβλέπεται να έχει πολύ υψηλό πρωτογενές πλεόνασμα. Αυτό σημαίνει ότι η ελληνική οικονομία συνεχίζει να διανύει μια περίοδο παρατεταμένης λιτότητας η οποία ξεκίνησε το 2022 και σύμφωνα με το μεσοπρόθεσμο δημοσιονομικό πρόγραμμα που υπέβαλε προ ημερών η Κυβέρνηση στην Ευρωπαϊκή Ένωση, τα πλεονάσματα αυτά προβλέπεται να παραμείνουν στα ίδια δυσθεώρητα ύψη για όλα τα επόμενα χρόνια.

Η πολιτική των πρωτογενών πλεονασμάτων είναι πολιτική σκληρής λιτότητας που ξεκίνησε στη χώρα μας με τα μνημόνια. Η επίτευξη πρωτογενούς πλεονάσματος στον κρατικό προϋπολογισμό σημαίνει ότι το κράτος εισπράττει από τους πολίτες με τη μορφή φόρων και εισφορών περισσότερα έσοδα από εκείνα που δαπανά για τους πολίτες. Το 2023, το πρωτογενές πλεόνασμα του προϋπολογισμού διαμορφώθηκε στο 1,1% του ΑΕΠ. Φέτος, η Κυβέρνηση δήλωσε πως το πρωτογενές πλεόνασμα θα ανέλθει στο 2,4%, ενώ σύμφωνα με το προσχέδιο του Προϋπολογισμού που συζητούμε σήμερα, για το 2025 ο στόχος της Κυβέρνησης για το πρωτογενές πλεόνασμα έχει τεθεί ακόμη πιο ψηλά στο 2,5% του ΑΕΠ. Με άλλα λόγια η Κυβέρνηση της Νέας Δημοκρατίας, διατηρεί πλέον μια σταθερή μνημονιακή πολιτική παρά το γεγονός ότι τα μνημόνια επισήμως τουλάχιστον έχουν τελειώσει.

Η Πλεύση Ελευθερίας υποστηρίζει σταθερά, ότι η παρατεταμένη λιτότητα που επιβάλλει η πολιτική των πλεονασμάτων κατατρώει το διαθέσιμο εισόδημα των πολιτών, αντίκειται στην αποτελεσματική αντιμετώπιση της ακρίβειας και απαγορεύει την αύξηση των δαπανών στην υγεία και την παιδεία, εκεί που θα έπρεπε να βρίσκονται. Προ πάντων όμως, πρόκειται για μία πολιτική που αποτρέπει την επίτευξη υψηλού ρυθμού οικονομικής ανάπτυξης.

Στον χρόνο που διαθέτω, θα εστιάσω σε πέντε βασικές πτυχές του προσχεδίου προϋπολογισμού. Στα πρωτογενή πλεονάσματα, στην ανάπτυξη, στο χρέος, στην ανεργία και στους φόρους.

Στο σημείο αυτό ωστόσο, πρέπει να τονίσω, ότι σήμερα η επικεφαλής της Πλεύσης Ελευθερίας και εγώ, έχουμε υποβάλει και θα συζητήσουμε δύο επίκαιρες ερωτήσεις. Θα θέλαμε ο κ. Χατζηδάκης να είναι παρών, διότι έχει τη συνολική εποπτεία της οικονομικής πολιτικής της κυβέρνησης. Ωστόσο, ο κ. Χατζηδάκης, ο οποίος βρίσκεται τώρα κάτω στην Ολομέλεια ή πήγε πριν λίγο για να απαντήσει μια επίκαιρη ερώτηση, επέλεξε να μην απαντήσει στις επίκαιρες ερωτήσεις της Πλεύσης Ελευθερίας. Παρατηρούμε εδώ και αρκετό διάστημα ότι μας αποφεύγει. Σε κάθε περίπτωση οι ερωτήσεις θα τεθούν και θα συνεχίσουμε να θέτουμε ερωτήσεις για την πολιτική της σκληρής λιτότητας που επιβάλλει η Κυβέρνηση μέσω των πρωτογενών πλεονασμάτων και μέσω μιας άδικης πολιτικής για τη φορολόγηση.

Έρχομαι στο πρώτο από τα θέματα που έθεσα ως τα πέντε ζητήματα που θα θίξω στην ομιλία μου και αυτό αφορά την ανάπτυξη.

Η οικονομική ανάπτυξη και η βελτίωση του βιοτικού επιπέδου των πολιτών είναι η απώτεροι στόχοι μιας πετυχημένης οικονομικής πολιτικής. Η Πλεύση Ελευθερίας έχει εγκαίρως επισημάνει ότι η πολιτική των πρωτογενών πλεονασμάτων, δηλαδή η πολιτική λιτότητας που εφαρμόζει μετά το 2022 η Κυβέρνηση, κρατά χαμηλά την ανάπτυξη και το βιοτικό επίπεδο των πολιτών.

Παρά τα τεράστια κονδύλια που λαμβάνουμε από το Ταμείο Ανάκαμψης και από το ΕΣΠΑ, η ανάπτυξη το 2023 και το 2024 παρέμεινε μετριοπαθής. Στο 2% περίπου. Και τώρα πλέον εκτιμάται το 2025, ότι θα φτάσουμε λίγο πάνω από το 2% πάλι.

Εδώ οφείλω να αναφερθώ στο γεγονός ότι πέρσι τέτοιον καιρό η Πλεύση Ελευθερίας είχε αμφισβητήσει σοβαρά τις προβλέψεις της Κυβέρνησης περί ανάπτυξης στο 3% για το 2024. Ακριβώς επειδή θεωρούμε ότι η πολιτική που ακολουθεί η Κυβέρνηση είναι αντιαναπτυξιακή. Διαβάζω όσα είχα πει τον Οκτώβριο του 2023. Η Πλεύση Ελευθερίας, είχα πει, «αμφισβητεί καταρχήν τις φιλόδοξες προβλέψεις για το ρυθμό αύξησης του ΑΕΠ του χρόνου στο 3%». Αυτά έλεγα πέρυσι. «Κατά δεύτερο λόγο, θεωρεί πως ο προϋπολογισμός αυτός είναι στη βάση του αντιαναπτυξιακός. Όπως αντιλαμβάνεστε, συνέχιζα, και τα δύο αυτά συμπεράσματα είναι αλληλένδετα. Δηλαδή, δεν μπορεί να έχουμε αφενός έναν περιοριστικό προϋπολογισμό που εφαρμόζει ένα πρόγραμμα, έστω και ήπιας λιτότητας, τότε ήταν ήπια, σήμερα πια δεν είναι, και από την άλλη να έχουμε, συνέχιζα, και θεαματικούς ρυθμούς ανάπτυξης του ΑΕΠ. Οι εκτιμήσεις συνεπώς είναι ότι ο ρυθμός ανάπτυξης θα κινηθεί πολύ χαμηλότερα από το 3%», έλεγα. Αυτές οι εκτιμήσεις, φυσικά, δεν είναι μόνο δικές μας. Στην τελευταία έκθεσή του για την ελληνική οικονομία, ο ΟΟΣΑ προβλέπει ρυθμό ανάπτυξης για το 2024 στο 1,9%. Αυτά σας λέγαμε πριν 12 μήνες. Έκτοτε, είχα πολλές φορές επισημάνει ότι την ανάπτυξη του 3% και του 2,9% που προέβλεπε για το 2024 η Κυβέρνηση, δεν θα την βλέπατε ούτε στα όνειρά σας. Αυτά είχα πει επί λέξει στον κ. Θεοχάρη, στις 16 Απριλίου στην Ολομέλεια. Σήμερα, η εκτίμηση για το 2024 έχει πλέον κατέβει από το 3% στο 2,2%, με βάση το προσχέδιο του Προϋπολογισμού. Με άλλα λόγια, πρόκειται για πλήρη επαλήθευση αυτών για τα οποία σας προειδοποιούσαμε. Ας ελπίσουμε βεβαίως, ότι μέχρι να κλείσει ο χρόνος ο φετινός, η ανάπτυξη δεν θα έχει πάει ακόμη πιο κάτω.

Όμως, αναρωτήθηκε ποτέ κανείς ως κυρίες και κύριοι της κυβέρνησης γιατί η Πλεύση Ελευθερίας, ένα νέο κόμμα στη Βουλή, χωρίς τα επιτελεία, τους εμπειρογνώμονες και τη θεσμική στήριξη που διαθέτει η Κυβέρνηση σας, έπεσε τόσο μέσα στις προβλέψεις της για την ανάπτυξη ενώ εσείς περάσατε τόσο έξω; Ο λόγος είναι ότι είμαστε το μόνο κόμμα που δεν φοβάται να πει την αλήθεια στον λαό ενώ εσείς καθημερινά τον βομβαρδίζεται με προπαγανδιστικά μηνύματα για επτά πρωτιές εδώ, τετραπλάσιες επιδόσεις εκεί, 600 φοροαπαλλαγές πιο πέρα και ούτω καθεξής.

Δεύτερον, η Πλεύση Ελευθερίας πιστεύει βαθύτατα ότι η οικονομική πολιτική σας είναι αντιφατική και αντιαναπτυξιακή. Κάτι που είτε εσείς δεν βλέπετε επειδή πιστεύετε πλέον στη δική σας προπαγάνδα είτε αδυνατείτε να το καταλάβετε διότι φοράτε ακόμη τις ιδεολογικές παρωπίδες που σας επέβαλε η τρόικα και τα μνημόνια. Για να το πούμε απλά, σκληρή λιτότητα και υψηλή ανάπτυξη δεν πάνε μαζί.

Έρχομαι τώρα στον ελέφαντα στο δωμάτιο της ελληνικής οικονομίας που είναι το ζήτημα του δημοσίου χρέους. Το τεράστιο πρόβλημα που όλοι γνωρίζουμε και το οποίο Κυβέρνηση αντιμετωπίζει όσο και να το έχει θέσει υπό πλήρη έλεγχο, είναι το δημόσιο χρέος. Στο σχέδιο του προϋπολογισμού προσπαθεί και πάλι να χτίσει μια απατηλή εικόνα επιτυχίας σε σχέση με το δημόσιο χρέος, η οποία όμως δεν έχει σχέση με την πραγματικότητα. Πέρυσι η Κυβέρνηση εφηύρε μια εντελώς απίθανη στατιστική για να διαιωνίσει το πλασματικό αφήγημα περί οικονομικής επιτυχίας. Άρχισε να διατυμπανίζει πως η Ελλάδα έχει το ταχύτερα μειούμενο δημόσιο χρέος στην Ευρώπη. Αυτό ξέρετε τι σημαίνει; Σημαίνει ότι είμαστε ακόμη τελευταίοι, με διαφορά, αλλά μειώνουμε τώρα την απόσταση. Οπότε είμαστε λιγότερο τελευταίοι απ’ ότι ήμασταν μέχρι τώρα. Αυτή την επιτυχία προβάλλει η Κυβέρνηση για το χρέος. Απορούμε ποιον νομίζετε ότι είπατε να πείσετε. Η σκληρή πραγματικότητα όμως είναι ότι η χώρα είναι και θα παραμείνει για αρκετά χρόνια η πιο καταχρεωμένη χώρα στην Ευρωπαϊκή Ένωση. Για να διατηρούμε επίσης μια αίσθηση των μεγεθών, ακόμη και αν συνεχίσει να μειώνεται το χρέος με το πιο αισιόδοξο κυβερνητικό σενάριο, σε 14 χρόνια από σήμερα, το 2038, η Ελλάδα θα έχει ακόμη μεγαλύτερο δημόσιο χρέος από εκείνο που είχαμε όταν η χώρα χρεοκόπησε το 2009. Αυτά λέει το τετραετές μεσοπρόθεσμο δημοσιονομικό πρόγραμμα που υπέβαλε η Κυβέρνηση πρόσφατα στην Ευρωπαϊκή Ένωση. Η Πλεύση Ελευθερίας αμφιβάλλει σοβαρά αν το χρέος, στα ύψη που βρίσκεται, πρόκειται να καταστεί ποτέ βιώσιμο το 2060, όπως προβλέπουν σήμερα τα σχέδια της Κυβέρνησης.

Μας ανησυχεί επιπλέον το γεγονός ότι τα έξοδα για την εξόφληση των τόκων για το 2025 ακόμη και σήμερα που υποτίθεται ότι είναι χαμηλά, λόγω του διακανονισμού, φτάνουν σύμφωνα με το προσχέδιο του Προϋπολογισμού τα 9,4 δισεκατομμύρια ευρώ. Αυτό ισοδυναμεί με όλο τον προϋπολογισμό της Εθνικής Άμυνας για το 2024 συν τον προϋπολογισμό για το Υπουργείο Πολιτικής Προστασίας. Αλλιώς, για να το καταλαβαίνουν οι πολίτες που μας παρακολουθούν, ισοδυναμεί με 50 F-35 και εμείς καταβάλαμε 3,7 δισεκατομμύρια για να αποκτήσουμε 20.

Σχετικά με την ανεργία τώρα, το προσχέδιο του Προϋπολογισμού υιοθετεί έναν τόνο, ο οποίος όπως συμβαίνει και με το χρέος, αγγίζει τα όρια του πανηγυρισμού. Κάνει λόγο για μονοψήφιο ποσοστό ανεργίας, τη στιγμή που δεν υπάρχει κανένας λόγος για θριαμβολογία. Κατ’ αρχήν διορθώνεται κυρίες και κύριοι της Κυβέρνησης, ένα τραγικό λάθος για το οποίο η Κυβέρνησή σας υπήρξε από τους κύριους υπεύθυνους. Αυτό είναι ότι μετά το 2008 η κρίση έστειλε την ανεργία στις αρχές του 2015 στο 28%. Έκτοτε μετανάστευσε στο εξωτερικό μια ολόκληρη γενιά που εσείς τη στείλατε μακριά από τη χώρα και τώρα, 10 χρόνια μετά, ακόμη παλεύουμε να ξαναφέρουμε την ανεργία εκεί που ήταν πριν από την κρίση.

Δεύτερο, η ανεργία στη χώρα μας παραμένει η δεύτερη υψηλότερη στην Ευρωπαϊκή Ένωση μετά την Ισπανία, με αρκετή απόσταση από το μέσο όρο της Ευρωπαϊκής Ένωσης, που βρίσκεται στο 6,2%, σύμφωνα με τα πιο πρόσφατα στοιχεία. Σήμερα υπάρχουν ακόμη περίπου μισό εκατομμύριο άνεργοι στη χώρα, οι οποίοι είναι σε μεγάλο βαθμό δομικά άνεργοι, δηλαδή δεν έχουν δουλειά για περισσότερο από 6 μήνες. Τα επιδόματα που τους παρέχονται είναι πενιχρά, ιδίως αν τα συγκρίνουμε με την υπόλοιπη Ευρώπη.

Τρίτο, επειδή ακριβώς η ανάπτυξη δεν είναι θεαματική, αλλά και επειδή δεν βασίζεται στην υψηλή απασχολησιμότητα, δηλαδή δεν είναι συμπεριληπτική, αλλά στηρίζεται στην υψηλή συσσώρευση κεφαλαίου, η ανεργία μειώνεται πολύ πιο αργά από ό,τι την προηγούμενη περίοδο. Έτσι, ενώ μέχρι πρόσφατα η μείωση της ανεργίας ήταν 1,5% με 2% ετησίως μετά το 2015, την τριετία 2023-2025, η μείωση είναι πλέον μόλις 0,6% ετησίως, δηλαδή, είναι τρομερά αργή. Αυτό είναι ένα ζήτημα που μας απασχολεί ιδιαίτερα.

Ιδιαίτερα προβληματική θεωρούμε ότι παραμένει η δομή των φορολογικών εσόδων του Προϋπολογισμού, η οποία θα στηριχθεί και το 2025. Όπως συνέβη τα προηγούμενα χρόνια, λόγω της κακής κληρονομιάς των μνημονίων, ο προϋπολογισμός του Κράτους εισπράττει τα μισά του φορολογικά έσοδα από έμμεσους φόρους, δηλαδή από τον ΦΠΑ και από τον Ειδικό Φόρο Κατανάλωσης. Οι έμμεσοι φόροι, όπως έχουμε τονίσει επανειλημμένως είναι άδικοι φόροι. Τον ίδιο ΦΠΑ σε ένα μπουκάλι ελαιόλαδο, στο ψωμί, στο γάλα, στα διόδια, στις δικηγορικές υπηρεσίες, θα πληρώσει ένας εκατομμυριούχος και τον ίδιο ακριβώς ΦΠΑ θα πληρώσει ένας άνεργος, ένας συνταξιούχος ή ένας εργαζόμενος. Με άλλα λόγια, οι έμμεσοι φόροι είναι άδικοι, διότι σε αντίθεση με την αρχή της αναλογικότητας που προβλέπει το Σύνταγμα, οι φόροι αυτοί δεν προβλέπουν την ικανότητα του πολίτη να πληρώσει. Το 2023 το ποσοστό του ΦΠΑ και του Ειδικού Φόρου Κατανάλωσης στα συνολικά φορολογικά έσοδα του Προϋπολογισμού ήταν 49%, τόσα δηλαδή από το σύνολο των φόρων έφερναν μόνο οι 2 αυτοί οι φόροι, το μισό. Σύμφωνα με το προσχέδιο του Προϋπολογισμού για το 2025, το τεράστιο αυτό ποσοστό αναμένεται να παραμείνει ακριβώς το ίδιο. Ο δε ΦΠΑ που είναι ο μεγαλύτερος φόρος του Ελληνικού Κράτους από την εποχή των μνημονίων, κατέλαβε το 2023 το 37,5% των φορολογικών εσόδων της Κυβέρνησης. Το 2025 αντί να μειωθεί το ποσοστό αυτό, το προσχέδιο του Προϋπολογισμού προβλέπει ακόμη μεγαλύτερη αύξησή του στο 38,5% των φορολογικών εσόδων του Κράτους. Με άλλα λόγια, η φορολογική αδικία, αντί να αμβλύνεται, εντείνεται. Για να έχουμε μια αίσθηση της ακραίας κατάστασης που ισχύει στην Ελλάδα, πρέπει να πούμε ότι ο μέσος όρος του ΦΠΑ στα 38 κράτη μέλη του ΟΟΣΑ, του οποίου η χώρα μας είναι μέλος, ήταν 20% του συνόλου των φορολογικών εσόδων πέρυσι το 2023. Στην Ελλάδα του χρόνου ο ΦΠΑ θα καταλαμβάνει σχεδόν το διπλάσιο δηλαδή, 40% του συνόλου των φορολογικών εσόδων του Κράτους, για την ακρίβεια 38,5%. Την ίδια στιγμή, τα έσοδα του Κράτους από τον φόρο κεφαλαίου παραμένουν στάσιμα στα 235 εκατομμύρια ευρώ το 2025. Αυτός είναι ο φόρος στο κεφάλαιο, δηλαδή στο 3 τοις χιλίοις του συνόλου των φορολογικών εσόδων του Κράτους.

Η «Πλεύση Ελευθερίας», καταγγέλλει σταθερά την άκρως αντικοινωνική, άδικη και αντιαναπτυξιακή δομή του προσχεδίου του Προϋπολογισμού για τους φόρους για το 2025, όπως έπραξε και πριν από λίγες μέρες όταν συζητήθηκε στην Ολομέλεια, ο νέος κώδικας του ΦΠΑ, αυτού του οριζόντιου αντιλαϊκού και εξουθενωτικού φόρου.

Κλείνοντας, θέλω να υπογραμμίσω ότι η «Πλεύση Ελευθερίας», έχει καταθέσει τον τελευταίο χρόνο προτάσεις που δείχνουν ξεκάθαρα ότι απορρίπτουμε την αδιέξοδη οικονομική πολιτική της Κυβέρνησης Μητσοτάκη και θέτουμε ενώπιον του ελληνικού λαού μια εναλλακτική πολιτική ισχυρής ανάπτυξης, φορολογικής δικαιοσύνης, αναδιανομής του εισοδήματος και ουσιαστικής στήριξης του Κοινωνικού Κράτους.

Θα συνοψίσω το περίγραμμα των προτάσεων αυτών, σε τέσσερις αλληλένδετους άξονες. Πρώτον, η «Πλεύση Ελευθερίας», υποστηρίζει σταθερά τη διαγραφή του Δημοσίου χρέους μέσα από μια στρατηγική πολιτικών και νομικών διεκδικήσεων, η οποία θα επιτρέψει στη χώρα να βγει από την παγίδα των υψηλών πρωτογενών πλεονασμάτων και της σκληρής και παρατεταμένης λιτότητας, που είναι η ρίζα του κακού για το μέλλον της Εθνικής μας οικονομίας.

Δεύτερον, προτείναμε τη ριζική αναμόρφωση του Φορολογικού Συστήματος, μέσα από 10 προτάσεις, τις οποίες απαρίθμησε η Ζωή Κωνσταντοπούλου την περασμένη Τετάρτη στη Βουλή, στη συζήτηση για τον νέο κώδικα του ΦΠΑ.

Αναφέρω ενδεικτικά. Προτείνουμε μείωση των συντελεστών ΦΠΑ στα τρόφιμα και στα είδη βασικής ανάγκης. Μείωση του ΦΠΑ στο αγροτικό πετρέλαιο και σε ένα φάσμα γεωργικών προϊόντων για την ενίσχυση των αγροτών. Μείωση ή κατάργηση του ΦΠΑ, στις ευάλωτες κοινωνικές ομάδες και στις περιοχές που επλήγησαν από τις φυσικές καταστροφές, ιδίως στη Θεσσαλία και στον Έβρο. Καθιέρωση μειωμένου ΦΠΑ, στα Δωδεκάνησα και στα ακριτικά νησιά. Κατάργηση του ΦΠΑ για την παροχή νομικών υπηρεσιών.

Επίσης, υποστηρίζουμε, τη γενναία φορολόγηση των υπερκερδών των τραπεζών που πέρσι πλησίασαν τα 4 δισ. ευρώ, δηλαδή, το μισό του Κρατικού Προϋπολογισμού για την Εθνική άμυνα και ζητούμε επίσης, την κατάργηση του τεκμαρτού εισοδήματος για τους αυτοαπασχολούμενους και τους ελεύθερους επαγγελματίες.

Τρίτον, για τη δίκαιη αναδιανομή του εισοδήματος, έχουμε καταθέσει πρόταση επαναφοράς του δέκατου τρίτου και δέκατου τέταρτου μισθού για τους Δημόσιους Υπαλλήλους.

Τέταρτον, υποστηρίζουμε τη ριζική αναθεώρηση των δαπανών του Προϋπολογισμού, με ιδιαίτερη έμφαση στην αύξηση των δαπανών για την Υγεία και την Παιδεία. Όπως αντιλαμβάνεστε κύριε Πρόεδρε, η πολιτική που προτείνει η «Πλεύση Ελευθερίας» είναι διαμετρικά αντίθετη σε σχέση με εκείνη που εφαρμόζει η Κυβέρνηση. Στηρίζεται στην απόρριψη της αέναης λιτότητας, θέτει στο επίκεντρο την επίτευξη υψηλής οικονομικής ανάπτυξης και τη βελτίωση του βιοτικού επιπέδου της πλειονότητας των πολιτών.

Τέλος, πρεσβεύει μια πολιτική δίκαιης αναδιανομής του Εθνικού εισοδήματος που θέτει τέλος στην Κυβερνητική πολιτική συσσώρευσης του Εθνικού πλούτου προς τα πάνω και αντικατάστασή της, με μία κοινωνική πολιτική που αναδιανέμει το Εθνικό εισόδημα δίκαια, δηλαδή, από πάνω προς τα κάτω.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς ευχαριστούμε κύριε συνάδελφε. Συνεχίζουμε με τον κ. Ανδρέα Βορύλλα.

**ΑΝΔΡΕΑΣ ΒΟΡΥΛΛΑΣ(Γενικός Εισηγητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ΄ΝΙΚΗ’») :** Ευχαριστώ κύριε Πρόεδρε. Κύριοι Υπουργοί. Κυρίες και κύριοι συνάδελφοι. Η σημερινή Συνεδρίαση έχει ως θέμα τη συζήτηση επί του προσχεδίου του Κρατικού Προϋπολογισμού το 2025, το οποίο κατατέθηκε στη διαρκή Επιτροπή Οικονομικών υποθέσεων από τον Υπουργό Εθνικής Οικονομίας και Οικονομικών, κ. Κωνσταντίνο Χατζηδάκη.

Πριν λίγες μέρες και με αφορμή την κύρωση της κωδικοποίησης του ΦΠΑ, βγήκε ανακοίνωση από το Υπουργείο Οικονομίας, με αναφορά στο πρωτοσέλιδο θέμα της εφημερίδας «Εστία» όπου μεταξύ άλλων, αναφέρεται ότι η κύρωση αφορά τη κωδικοποίηση υφιστάμενων διατάξεων και δεν προσθέτει νέες. Συνεπώς, η Διάταξη που προβλέπει μειωμένο ΦΠΑ στα νησιά που φιλοξενούν όσους αιτούνται άσυλο, δεν είναι νέα ρύθμιση, είναι διάταξη που ισχύει εδώ και αρκετά χρόνια. Πράγματι, πριν τρία έτη, η παράγραφος περί μειωμένων συντελεστών ΦΠΑ κατά 30% στα νησιά Λέρο, Λέσβο, Κω, Σάμο και Χίο που τα συσχετίζει με τη λειτουργία Κέντρων και Δομών μεταναστών, προστέθηκε στο άρθρο 21 του κώδικα ΦΠΑ Ν. 2859/2000, με την παράγραφο 1 του άρθρου 65 του Ν. 4812/2021, ΦΕΚ α 108/26.6. 2021 και ισχύει από 1/7/2021, σύμφωνα με την παράγραφο 3 του ίδιου άρθρου 65.

Δηλαδή, η τροποποίηση και συσχέτιση μειωμένων συντελεστών ΦΠΑ κατά 30% σε Κέντρα και Δομές μεταναστών, έγινε με νόμο της Κυβέρνησης της «Νέας Δημοκρατίας» την 25η Ιουνίου του 2021 και με υπογραφή του τότε Υπουργού Εργασίας κ. Κωνσταντίνου Χατζηδάκη.

Για εμάς το ερώτημα μας παραμένει αναπάντητο. Με ποια νομοθεσία της Ευρωπαϊκής Ένωσης προβλέπονται μειωμένοι συντελεστές ΦΠΑ κατά 30% για περιοχές με κέντρα και δομές φιλοξενίας μεταναστών και αν ισχύει, σε ποιες περιοχές της Ευρωπαϊκής Ένωσης εφαρμόζεται παρόμοια διάταξη; Αυτό είναι το ερώτημα μας.

Θα ήθελα, επίσης, να αναφερθώ στην πρόσφατη δήλωση του κυρίου Πρωθυπουργού Κυριάκου Μητσοτάκη, όπου μεταξύ άλλων ανέφερε τα εξής: «Συμπληρώθηκε μία ενδεκάδα αποκρατικοποιήσεων από τις εκλογές του 2023 με συνολικά έσοδα υπέρ του δημοσίου που θα φτάνουν τα 7,8 δισ. ευρώ. Με την ευκαιρία αυτή θα ήθελα να αναδείξω ότι τελικά οι στοχευμένες αποκρατικοποιήσεις λειτουργούν όχι μόνο προς όφελος των δημόσιων οικονομικών αλλά κάνουν και τη ζωή καλύτερη για όλους τους πολίτες».

Τα 7,8 δις που ανέφερε ο κύριος Πρωθυπουργός ως έσοδα προέρχονται κυρίως από την αποεπένδυση του ΤΧΣ στις συστημικές τράπεζες κατά 3,5 δισ. ευρώ και κατά 3 δισ. ευρώ από την παραχώρηση κατά 25 έτη της Αττικής Οδού.

Σε μία μελέτη του Κέντρου Προγραμματισμού και Οικονομικών Ερευνών, η οποία δημοσιοποιήθηκε τον Απρίλιο του 2023 με θέμα «Οι αρνητικές επιπτώσεις της αποεπένδυσης του ΤΧΣ από το ελληνικό τραπεζικό σύστημα» αναφέρεται, ότι με βάση το ποσό της συνολικής επένδυσης 46 δισ. ευρώ από το ΤΧΣ οι επενδυόμενες ζημιές ανέρχονται σε 42 με 43 δισ. ευρώ. Καταθέτω αντίγραφο στα πρακτικά της Επιτροπής.

Η προσπάθεια της Κυβέρνησης να παρουσιάζει τη ζημιά ως κέρδος δεν πείθει κανέναν. Ειδικότερα η αποεπένδυση του ΤΧΣ στις τράπεζες έγινε με ζημία του δημοσίου άνω του 90% επί της συνολικής επένδυσης.

Στο προοίμιο του προσχεδίου του Προϋπολογισμού 2025 αναφέρεται, ότι παρά τα σημάδια ανάκαμψης το διεθνές οικονομικό περιβάλλον χαρακτηρίζεται από αυξημένη αβεβαιότητα που συνδέεται με τις πρόσφατες γεωπολιτικές εξελίξεις στη Μέση Ανατολή, τον παρατεταμένο πόλεμο στην Ουκρανία, καθώς και με βραχυπρόθεσμους παράγοντες όπως οι σταλτικές νομισματικές πολιτικές και ο περιορισμός της δημοσιονομικής στήριξης διεθνώς μετά την πανδημία και την ενεργειακή κρίση, αλλά και με τις σημαντικές και επιταχυνόμενες επιπτώσεις της κλιματικής αλλαγής.

Ακολουθώντας τις κατευθύνσεις της Κομισιόν, όπως έκαναν και τα άλλα κράτη – μέλη, το προσχέδιο του Προϋπολογισμού έχει συνταχθεί με παραδοχή για τιμή πετρελαίου στα 80 δολάρια το βαρέλι και πληθωρισμό 2,2%. Με την επίθεση του Ιράν κατά του Ισραήλ σημειώθηκε αύξηση και οι τιμές έφτασαν τη 10η Οκτωβρίου του 2024 περίπου 79,2 δολάρια το βαρέλι το Mπρεντ. Προς το παρόν πάντως κυριαρχεί αβεβαιότητα σε πολύ μεγαλύτερο βαθμό από τους προηγούμενους μήνες της κρίσης στην περιοχή, κάτι που, δυστυχώς, δεν φαίνεται να λαμβάνεται υπόψη από την Ευρωπαϊκή Ένωση και από την Ελληνική Κυβέρνηση.

Στο Υπουργείο Εθνικής Οικονομίας δεν φαίνεται να έχει γίνει οποιαδήποτε προετοιμασία για το χειρότερο σενάριο ενεργειακής κρίσης παρόμοιο με αυτό που εξελίχθηκε σε συνέχεια της ρωσικής εισβολής στην Ουκρανία. Να θυμίσουμε ότι τότε οι δαπάνες εκτινάχθηκαν, καθώς όχι μόνο διογκώθηκαν τα πάγια έξοδα του δημοσίου, αλλά χρειάστηκε να ληφθούν και αντισταθμιστικά μέτρα, κυρίως η στήριξη των νοικοκυριών μέσω της επιδότησης της τιμής του ρεύματος.

Σύμφωνα με τους υπολογισμούς της κυβέρνησης τότε, το κόστος των μέτρων στήριξης το 2022 είχε φτάσει τα 12,5 δισ. ευρώ εκ των οποίων περίπου τα 10 δισ. ευρώ αφορούσαν επιδοτήσεις ρεύματος για νοικοκυριά και επιχειρήσεις.

Αν το Ισραήλ χτυπήσει πετρελαϊκές εγκαταστάσεις του Ιράν τότε πιθανότατα θα κλείσουν τα στενά του Ορμούζ για τη ναυσιπλοΐα. Οι ροές μέσω των στενών του Ορμούζ το 2023 και το πρώτο εξάμηνο του 2024 αντιπροσώπευαν περισσότερο από το 1/4 του συνολικού πετρελαίου που διακινείται δια θαλάσσης παγκοσμίως. Επιπλέον περίπου το 1/5 του παγκόσμιου εμπορίου υγροποιημένου φυσικού αερίου διήλθε επίσης από τα στενά σύμφωνα με το Αμερικανικό Υπουργείο Ενέργειας.

Στο παραπάνω εφιαλτικό σενάριο η Bank of America εκτιμά ότι το αργό πετρέλαιο θα μπορούσε να εκτιναχθεί πάνω από 250 δολάρια το βαρέλι. Αν έχουμε δυσμενείς εξελίξεις το παρόν προσχέδιο του Προϋπολογισμού καθίσταται ξεπερασμένο οπότε και ο Κρατικός Προϋπολογισμός θα πρέπει να τροποποιηθεί αναλόγως.

Θα θέλαμε να σταθούμε στα στοιχεία του χρέους όπως τα παρουσιάζει το προσχέδιο του Προϋπολογισμού. Αναφέρονται στην παράγραφο 3.1.1. τα εξής: Το χρέος της Γενικής Κυβέρνησης εκτιμάται ότι θα διαμορφωθεί σε 356,5 δισ. ευρώ ή 153,7 ως ποσοστό του ΑΕΠ στο τέλος του 2024 έναντι 356,6 δισ. ευρώ ή 161,9 ως ποσοστό του ΑΕΠ το 2023, παρουσιάζοντας μείωση κατά 8,2 ποσοστιαίες μονάδες έναντι του 2023.

Το 2025 το χρέος της Γενικής Κυβέρνησης προβλέπεται ότι θα διαμορφωθεί σε 361,4 δισ. ευρώ ή 149,1% ως ποσοστό του ΑΕΠ, παρουσιάζοντας μείωση κατά 4,6 ποσοστιαίες μονάδες του ΑΕΠ έναντι του 2024. Το δημόσιο χρέος προβλέπεται να μειωθεί στο 153,7% του ΑΕΠ φέτος και να υποχωρήσει περαιτέρω στο 149,1% το 2025 έναντι 152,7% και 146,3% αντιστοίχως, που προέβλεπε το Πρόγραμμα Σταθερότητας. Σε απόλυτο μέγεθος, ωστόσο εκτιμάμε ότι θα ανακοπεί η καθοδική πορεία του 2023-2024 και θα αυξηθεί από 356,5 δισ. ευρώ σε 361,4 δισ. ευρώ το 2025. Πριν λίγες ημέρες δημοσιοποιήθηκε ότι η Eurostat κατ’ εφαρμογή του νέου πλαισίου κανόνων μας επιβάλλει την ενσωμάτωση αναβαλλόμενων τόκων, το ύψος των οποίων εκτιμάται περίπου στα 12,5 δισ. ευρώ. Να σημειώσουμε ότι η απόφαση της Eurostat είναι οριστική και κοινοποιήθηκε στις ελληνικές αρχές πριν δύο εβδομάδες, γεγονός που δεν αναφέρεται στο εν λόγω προσχέδιο. Η ενσωμάτωση των τόκων θα οδηγήσει σε αναθεώρηση του λόγου χρέους προς ΑΕΠ κατά περίπου 5 ποσοστιαίες μονάδες, από 161,9% πέρυσι σε περίπου 167% ενώ δεν είναι ακόμη γνωστή η επίδραση για το 2024. Τον Ιούνιο του 2024 η Eurostat ζήτησε δημοσιονομικές προσαρμογές συνολικού ύψους 29,5 δισ. ευρώ θέτοντας θέμα για τα 17,5 δισ. ευρώ των εγγυήσεων του δημοσίου για το σχέδιο «ΗΡΑΚΛΗΣ», αλλά και για περίπου 12 δις από τους αναβαλλόμενους τόκους του δανείου των 96 δισ. ευρώ που πήρε η Ελλάδα από τον EFSF το 2011.

Στο προσχέδιο του Προϋπολογισμού αναφέρεται ότι σε απόλυτο μέγεθος το χρέος θα αυξηθεί από 356,5 δις ευρώ σε 361,4 δις ευρώ το 2025, δηλαδή μία αύξηση 5 δις. Ο Διοικητής της Τράπεζας της Ελλάδος, Γιάννης Στουρνάρας, έχει χτυπήσει εγκαίρως το καμπανάκι, για να αποτραπούν ή να περιορισθούν οι κίνδυνοι, όπως λέει, το δημόσιο χρέος πρέπει να μειώνεται όχι μόνο ως ποσοστό του ΑΕΠ, αλλά και σε απόλυτα μεγέθη. Μακροπρόθεσμα οι κίνδυνοι βιωσιμότητας του χρέους παραμένουν αυξημένοι, καθώς τα δάνεια με ευνοϊκούς όρους θα αναχρηματοδοτούνται σταδιακά με όρους αγοράς, με αποτέλεσμα να αυξηθεί η έκθεση της χώρας σε δυσμενείς διαταραχές και αυξήσεις επιτοκίων γεγονός που προϋποθέτει τη δέσμευσή μας για τη δημοσιονομική επαγρύπνηση. Ο κίνδυνος να επανέλθει η Eurostat και να ζητήσει δημοσιονομικές προσαρμογές θέτοντας θέμα για τα 17,5 δις ευρώ των εγγυήσεων του δημοσίου για το σχέδιο «ΗΡΑΚΛΗΣ» προς τις τράπεζες είναι υπαρκτός. Ο ίδιος κίνδυνος ελλοχεύει και για τις νέες εγγυήσεις του προγράμματος «ΗΡΑΚΛΗΣ ΙΙΙ» που θα δοθούν για να δημιουργηθεί ο λεγόμενος πέμπτος τραπεζικός πυλώνας, Τράπεζα Αττικής, Παγκρήτια Τράπεζα, να εγγραφούν στο δημόσιο χρέος ως δημοσιονομική προσαρμογή από την Eurostat.

Το κόμμα μας έχει εκφράσει εγκαίρως τον προβληματισμό του για το δημόσιο χρέος, συζήτηση στη Βουλή για τους νέους δημοσιονομικούς κανόνες της Ευρωπαϊκής Ένωσης.

Ενδιαφέρον έχουν τα έσοδα, όπως τα παρουσιάζει το προσχέδιο του Προϋπολογισμού. Η σημασία του φόρου προστιθέμενης αξίας για τα κρατικά έσοδα είναι σημαντική και καθοριστική, αφού διαχρονικά είναι ο πρώτος φόρος σε απόδοση προς τα κρατικά ταμεία. Για το 2024 ενώ τα έσοδα από ΦΠΑ προϋπολογίζονταν σε 24,4 δις ευρώ, η εκτίμηση είναι πως τελικά θα ανέλθουν στα 25,3 δις ευρώ, δηλαδή σχεδόν 900 εκατομμύρια περισσότερα από τα αναμενόμενα. Στον Κρατικό Προϋπολογισμό του 2025 τα έσοδα από ΦΠΑ υπολογίζονται σε 26,5 δις ευρώ, δηλαδή θα είναι αυξημένα σε σχέση με τα εκτεινόμενα έσοδα του 2024 κατά 1,2 δις ευρώ. Η Κυβέρνηση υποστηρίζει πως η αύξηση των εσόδων από ΦΠΑ είναι αποτέλεσμα της καταπολέμησης της φοροδιαφυγής, παραβλέποντας όμως ότι οι έμμεσοι φόροι υπεραποδίδουν έσοδα σε περιόδους ακρίβειας πλήττοντας τα χαμηλά εισοδηματικά στρώματα της κοινωνίας. Τα 1,2 δις ευρώ αυξημένα έσοδα από τον ΦΠΑ που βλέπουμε στον Κρατικό Προϋπολογισμό του 2025, φοβόμαστε πως θα έχουν αρνητική επίπτωση στα χαμηλά εισοδηματικά στρώματα της κοινωνίας μας διευρύνοντας τις οικονομικές ανισότητες. Σύμφωνα με τα στοιχεία της Eurostat στην προτελευταία θέση της Ευρωπαϊκής Ένωσης των 27 βρίσκεται η Ελλάδα το 2023, όσον αφορά το κατά κεφαλήν Ακαθάριστο Εγχώριο Προϊόν, με επίδοση στο 67% του μέσου όρου της Ευρωπαϊκής Ένωσης, με τη Βουλγαρία να είναι η μοναδική χώρα με τη χαμηλότερη επίδοση με 64%. Στην τέταρτη χειρότερη θέση της Ευρωπαϊκής Ένωσης βρίσκεται η Ελλάδα, όσον αφορά τον κίνδυνο φτώχειας και κοινωνικού αποκλεισμού που αντιμετωπίζουν οι πολίτες μας σύμφωνα με τα στοιχεία της Eurostat για το 2023. Συγκεκριμένα παραπάνω από ένας στους τέσσερις ανθρώπους στην Ελλάδα ζουν στο όριο της φτώχειας και του κοινωνικού αποκλεισμού ενώ συνολικά στην Ευρωπαϊκή Ένωση η αναλογία είναι περίπου δυο στους δέκα.

Στην Ελλάδα ο κανονικός συντελεστής ΦΠΑ παραμένει στο μνημονιακό επίπεδο του 24%, δηλαδή 2,4% πάνω από το μέσο κανονικό συντελεστή ΦΠΑ της Ευρωπαϊκής Ένωσης. Η Κυβέρνηση απορρίπτει σθεναρά οποιαδήποτε σκέψη για τη μείωση των συντελεστών του ΦΠΑ και παρότι η χώρα έχει βγει από την εποπτεία της τρόικας επιμένει να το διατηρήσει σε μνημονιακά επίπεδα. Η μείωση του ΦΠΑ ήταν ένα από τα δημοσιονομικά μέτρα που χρησιμοποίησαν αρκετές Ευρωπαϊκές Κυβερνήσεις για να μετριάσουν τις επιπτώσεις των πρόσφατων οικονομικών κλυδωνισμών.

Ενδιαφέρον έχουν και τα έξοδα όπως τα παρουσιάζει το προσχέδιο του Προϋπολογισμού για το 2025. Το σύνολο των δαπανών που υπολογίζονται σε 80,6 δισ. ευρώ με μεγαλύτερο δαπάνη τις μεταβιβάσεις ποσό 34,2 δισ. ευρώ. Στον Πίνακα 2.1 Ισοζύγιο Γενικής Κυβέρνησης στον υποπίνακα Ισοζύγιο Οργανισμών Κοινωνικής Ασφάλισης βλέπουμε τα εξής: έσοδα από ασφαλιστικές εισφορές 27,4 δισ. ευρώ, κοινωνικές παροχές – συντάξεις 34,6 δισ. ευρώ, κοινωνικές παροχές σε είδος 5,5 δισ. ευρώ. Τα παραπάνω δείχνουν μια τεράστια τρύπα στο ασφαλιστικό σύστημα που χρηματοδοτείται από τον κρατικό προϋπολογισμό. Αν αθροίσουμε τις συντάξεις με τις παροχές σε είδος δηλαδή νοσήλια και φαρμακευτικές δαπάνες αυτές ξεπερνάνε τα έσοδα από ασφαλιστικές εισφορές κατά 12,7 δισ. ευρώ. Ένα υγιές ασφαλιστικό σύστημα απαιτεί τα έσοδα από ασφαλιστικές εισφορές να είναι μεγαλύτερα από τις παρεχόμενες συντάξεις και τις παροχές σε είδος. Η Κυβέρνηση αποκρύπτει την ζοφερή πραγματικότητα που επικρατεί στο ασφαλιστικό μας σύστημα -σχεδόν δεν την παρουσιάζει- ενώ λείπουν οι σοβαρές δράσεις για την αντιμετώπιση ενός τόσο σοβαρού προβλήματος.

Η κακή κατάσταση του ασφαλιστικού μας συστήματος οφείλεται σε τρεις λόγους την υπογεννητικότητα -γήρανση του πληθυσμού-, την εισφοροδιαφυγή και τη μη εκμετάλλευση των περιουσιακών στοιχείων των ασφαλιστικών ταμείων. Σύμφωνα με τα πλέον πρόσφατα στοιχεία η Ελλάδα εμφανίζει ένα από τα χαμηλότερα ποσοστά γεννήσεων στην Ευρώπη. Το 2023 ο δείκτης γονιμότητας έφτασε μόλις 1,3 παιδιά ανά γυναίκα αρκετά κάτω από το απαιτούμενο επίπεδο αντικατάστασης του πληθυσμού που βρίσκεται στο 2,1. Αυτό σημαίνει ότι η φυσική αναπλήρωση του πληθυσμού είναι ανέφικτη χωρίς δραστικές αλλαγές ενώ η σταθερή γήρανση του πληθυσμού οδηγεί σε αυξανόμενους κινδύνους για το ασφαλιστικό σύστημα και την αγορά εργασίας. Σχεδόν το 22% του πληθυσμού είναι πλέον άνω των 65 ετών ενώ ταυτόχρονα ο ενεργός εργασιακά πληθυσμός μειώνεται σταθερά. Οι παρεμβάσεις αντιμετώπισης του δημογραφικού προβλήματος όπως παρουσιάζονται στην παράγραφο 2.3.2 του προσχεδίου είναι άτολμες και αποκαρδιωτικές. Το συνολικό κόστος των 416.000.000 ευρώ δεν είναι ικανό να φέρει εμφανή αποτελέσματα. Είναι ντροπή εδώ και δεκαετίες ότι τα ασφαλιστικά ταμεία δεν καλύπτουν τα έξοδα γέννησης ενός παιδιού. Ένα ζευγάρι που αποκτά παιδί την ημέρα αποχώρησης από το μαιευτήριο θα πρέπει να περάσει πρώτα από το λογιστήριο και να εξοφλήσει τα νοσήλια των μερικών χιλιάδων ευρώ. Εκείνη τη στιγμή το κράτος είναι ο μεγάλος απών.

Όσον αφορά τα περιουσιακά στοιχεία των ασφαλιστικών ταμείων η εκμετάλλευσή τους είναι σε χαμηλά επίπεδα. Χαρακτηριστικό παράδειγμα το κτίριο του πρώην Ταμείου Ασφαλίσεως Εμπόρων στην οδό Βουλής στο Σύνταγμα, που παραμένει κλειστό εδώ και δεκαετίες μόλις 500 μέτρα από τη Βουλή των Ελλήνων. Μεγάλη πληγή για την κοινωνική ασφάλιση αποτελεί η εισφοροδιαφυγή καθώς η έλλειψη ή υπολειτουργία μηχανισμών ελέγχων στα ασφαλιστικά ταμεία διαιωνίζει το πρόβλημα καθιστώντας ατελέσφορα τα οποιαδήποτε μέτρα για την εξυγίανση του Συστήματος Κοινωνικής Ασφάλισης.

Στις παρεμβάσεις αντιμετώπισης του στεγαστικού προβλήματος που παρουσιάζονται στην παράγραφο 2.3.3 θα θέλαμε να προστεθούν επιπλέον δράσεις όπως δεδομένου ότι 400.000 ακίνητα παραμένουν κλειστά λόγω χρεών και είναι ιδιοκτησίας εταιρειών διαχείρισης πιστώσεων δηλαδή των funds και των τραπεζών προτείνουμε την επιβολή ετήσιου τέλους επί κενών κατοικιών στις παραπάνω εταιρείες. Λόγω της μεγάλης αύξησης του κόστους κατασκευής προτείνουμε για ορισμένα βασικά οικοδομικά υλικά ο συντελεστής ΦΠΑ να μειωθεί στο 13% έστω και προσωρινά για μια τριετία. Να δημιουργηθεί ένας αποτελεσματικός φορέας στεγαστικής πολιτικής, ο οποίος να έχει την εποπτεία για όλα τα θέματα στέγασης, να συλλέγει δεδομένα, να μελετά, να σχεδιάζει, να υλοποιεί εν μέρει και να παρακολουθεί βραχυπρόθεσμα μέτρα και μέσω μακροπρόθεσμες πολιτικές.

Όσον αφορά τις παρεμβάσεις για τις φυσικές καταστροφές όπως παρουσιάζονται στην παράγραφο 2.3.4 του προσχεδίου ακόμα και σήμερα δεν γνωρίζουμε το κόστος των φυσικών καταστροφών που προκάλεσε η πλημμύρα Daniel στη Θεσσαλία. Ενώ αναφέρεται ότι χρηματοδοτούνται από Π.Δ.Ε. και Ταμείο Ανάκαμψης έργα υποδομών στη Θεσσαλία σχετιζόμενα με το οδικό δίκτυο και τον σιδηρόδρομο ύψους άνω του 1 δισ. ευρώ, ενώ προβλέπεται νέο πρόγραμμα έργων ορεινής σιδηροδρομίας με προϋπολογισμό ύψους 200.000.000 ευρώ δεν προβλέπονται έργα για τη λίμνη Κάρλα και τις γύρω περιοχές όπως η διάνοιξη της σήραγγας προς το Αιγαίο για τη γρήγορη άντληση των υδάτων.

Στο προσχέδιο του Κρατικού Προϋπολογισμού 2025 η Κυβέρνηση εξακολουθεί να έχει στο επίκεντρο της πολιτικής της την αύξηση των έμμεσων φόρων, παρόλο που αυτή η πολιτική δρα καταστροφικά για τα χαμηλά εισοδήματα.

Η οικονομία της Ελλάδας συνεχίζει να μεγεθύνεται σε ετήσια βάση για το δωδέκατο συνεχόμενο τρίμηνο βασιζόμενη στην ισχυρή συμβολή των επενδύσεων και της ιδιωτικής κατανάλωσης, ενώ αρνητικά επέδρασαν οι καθαρές εξαγωγές αγαθών και υπηρεσιών. Στην πραγματικότητα, έχουμε να κάνουμε με ένα σχέδιο Προϋπολογισμού απλής λογιστικής διαχείρισης που προσπαθεί να ανταποκριθεί κατά βάση στους στόχους του Συμφώνου Σταθερότητας, δηλαδή, να μην αποκλίνει η χώρα από τους δημοσιονομικούς στόχους.

Το κόμμα μας υποστηρίζει ότι ο πρωταρχικός στόχος του Σχεδίου Προϋπολογισμού θα πρέπει να είναι η οικονομική ανάπτυξη με αύξηση του πραγματικού πλούτου της χώρας μας μέσω μαζικών επενδύσεων στις ΑΠΕ, στα δίκτυα ενέργειας και στην εκμετάλλευση των θαλασσίων κοιτασμάτων φυσικού αερίου και πετρελαίου στην ΑΟΖ μας. Θα πρέπει να αναλάβει δράσεις αίροντας κάθε εμπόδιο και βοηθώντας στην υλοποίηση των επενδυτικών σχεδίων.

Εν κατακλείδι, χρειάζονται σοβαρές αλλαγές και μεταρρυθμίσεις, ώστε να μπορέσει η Ελλάδα να πάρει τη θέση που της αξίζει στον παγκόσμιο επενδυτικό χάρτη.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Γενικός Εισηγητής της Κ.Ο. «ΣΠΑΡΤΙΑΤΕΣ»):** Ευχαριστώ, κ. Πρόεδρε. Τα τελευταία 25 έτη υπήρξαν καθοριστικά για την οικονομική πορεία της χώρας αφού επήλθαν αλλαγές σε πολλά επίπεδα, από την ένταξη της χώρας μας στην Ευρωζώνη μέχρι τις επιπτώσεις της παγκόσμιας χρηματοπιστωτικής κρίσης που βύθισαν την Ελλάδα σε μία παρατεταμένη ύφεση και την πανδημική κρίση που έδρασε ανασταλτικά για την ανάπτυξη.

Ο ρυθμός ανάπτυξης της ελληνικής οικονομίας επηρεάστηκε σημαντικά λόγω αυτών των εξελίξεων στο διεθνές περιβάλλον. Όπως φαίνεται από τα αντίστοιχα στοιχεία, γράφημα 1 και εδώ να αναφέρω ότι μετά το πέρας της ομιλίας μου θα καταθέσω στα πρακτικά τους πίνακες που θα σας αναφέρω τώρα και προέρχονται όλα τα στοιχεία από την Παγκόσμια Τράπεζα, η ελληνική οικονομία συρρικνώθηκε σημαντικά μετά το 2009 και παρ’ όλο που η Ευρώπη ανέκαμψε σχεδόν αμέσως, η ύφεση της Ελλάδας διήρκησε μέχρι το 2015, οπότε και ανέκαμψε η οικονομία.

Ωστόσο, η πανδημική κρίση βύθισε ξανά σε ύφεση όλες τις ευρωπαϊκές οικονομίες με την Ελλάδα αυτή τη φορά να καταφέρνει να συμβαδίσει με τον ευρωπαϊκό μέσο όρο. Το 2022 σημειώνεται ρυθμός ανάκαμψης για πρώτη φορά σε επίπεδα προ κρίσης. Από το 2023, όμως, αν και θετικός ο ρυθμός ανάπτυξης της Ελλάδας, επιβραδύνεται σηματοδοτώντας το τέλος μιας εποχής. Επιτάσσοντας την ανάγκη για λήψη διαρθρωτικών μέτρων για ριζική αλλαγή του παραγωγικού μας μοντέλου.

Παρά τους θετικούς ρυθμούς ανάκαμψης της ελληνικής οικονομίας το ΑΕΠ της χώρας εξακολουθεί να βρίσκεται σε επίπεδα χαμηλότερα από την προ κρίσης εποχή. Το πραγματικό ΑΕΠ παρουσιάζει σύγκλιση με το ονομαστικό από το 2015 και μετά, παραμένοντας ωστόσο σε σχετικά χαμηλά επίπεδα. Γράφημα 2.

Παρόμοια τάση παρατηρούμε και στο κατά κεφαλήν ΑΕΠ, γράφημα 3 ,το οποίο, όμως, έχει επηρεαστεί σημαντικά από τη μείωση του πληθυσμού της χώρας τα τελευταία χρόνια. Τα τελευταία στοιχεία από την Παγκόσμια Τράπεζα φανερώνουν μια μείωση του γενικού πληθυσμού της χώρας σχεδόν κατά 4% την τελευταία 25ετία. Σημειώνεται ότι τα στοιχεία αυτά αφορούν τους κατοίκους εντός των συνόρων της χώρας ανεξαρτήτως της εθνικότητας και του καθεστώτος νόμιμου ή μη διαμονής τους.

Ο πληθυσμός του ελληνικού έθνους έχει συρρικνωθεί ακόμα περισσότερο, αλλά σε αυτό το θέμα θα γίνει εκτενής αναφορά σε επόμενη συνεδρίαση. Η αργή ανάπτυξη της ελληνικής οικονομίας ειδικά σε σχέση με άλλες ευρωπαϊκές οικονομίες ερμηνεύεται από τη διαχρονική εξέλιξη των συνιστωσών αυτού. Όπως τονίζει το Υπουργείο Εθνικής Οικονομίας και Οικονομικών στην έκθεση για το προσχέδιο του Προϋπολογισμού η ανάπτυξη της ελληνικής οικονομίας στηρίζεται κυρίως στις επενδύσεις και την ιδιωτική κατανάλωση, παραλείποντας ωστόσο άλλες δύο βασικές συνιστώσες, τη δημόσια κατανάλωση και το εμπορικό ισοζύγιο.

Η ιδιωτική κατανάλωση όντως κρίνεται σημαντικός παράγοντας οικονομικής μεγέθυνσης, αφού βαίνει αυξανόμενη τα τελευταία χρόνια, γεγονός που αποτυπώνεται από την καθοδική τάση στις ιδιωτικές αποταμιεύσεις. Τα στοιχεία, γράφημα 4, αποτυπώνουν ξεκάθαρα το χαμηλό επίπεδο των αποταμιεύσεων των νοικοκυριών που είναι και σημαντικά χαμηλότερες από τον ευρωπαϊκό μέσο όρο.

Μόλις πέρυσι η Ελλάδα σημείωσε, για πρώτη φορά στα οικονομικά χρονικά της, αρνητικό ρυθμό αποταμίευσης, γεγονός που αποκαλύπτει ότι πλέον οι πολίτες δαπανούν αποταμιευμένα ποσά προκειμένου να καλύψουν καθημερινές ανάγκες.

Οι επενδύσεις από την άλλη πλευρά φαίνεται να έχουν ανακάμψει σε σχέση με την περίοδο της κρίσης. Ο ρυθμός σχηματισμού κεφαλαίου είναι θετικός από το 2015 και μετά, ενώ έγινε οριακά αρνητικός κατά την περίοδο της πανδημίας (γράφημα 5). Μετά το πέρας αυτής της προβληματικής περιόδου από το 2020 και μετά, η Ελλάδα σημειώνει σημαντικά υψηλούς ρυθμούς σχηματισμού κεφαλαίου και κυρίως πάγιου κεφαλαίου, υψηλότερους από τον ευρωπαϊκό μέσο όρο. Σε ονομαστικές τιμές η Ελλάδα έχει ακόμα περιθώριο για σύγκλιση με την Ευρωπαϊκή Ένωση σε αυτόν τον τομέα, αφού ο σχηματισμός κεφαλαίου ως ποσοστό του ΑΕΠ υπολείπεται του ευρωπαϊκού μέσου όρου (γράφημα 6).

Οι άλλες δύο συνιστώσες του ΑΕΠ, ήτοι η δημόσια κατανάλωση και το εμπορικό ισοζύγιο, επηρεάζουν αρνητικά την εξελικτική πορεία του ΑΕΠ της Ελλάδας. Η πρακτική πολιτικών λιτότητας που επιβλήθηκε με την ακύρωση των μνημονίων επηρέασε τη δημόσια κατανάλωση, ενώ οι συνεχείς ιδιωτικοποιήσεις επικερδών κρατικών φορέων μείωσαν τις καταναλωτικές δυνατότητες του κράτους. Η δημόσια κατανάλωση μειώθηκε δραματικά μετά το πρώτο μνημόνιο το 2009 και παγιώθηκε σε χαμηλά επίπεδα μέχρι το 2019.

Η αρχή της πανδημίας έδρασε θετικά στις δημόσιες δαπάνες αφού σηματοδότησε την αρχή της αλλαγής της ευρωπαϊκής οικονομικής πολιτικής (γράφημα 7). Εντός αυτής της δύσκολης περιόδου για όλον τον κόσμο, η Ευρωπαϊκή Ένωση, της οποίας οι ισχυρότερες οικονομίες επλήγησαν βαθιά, αναθεώρησε τη στάση της ως προς τη λιτότητα και τους δημοσιονομικούς περιορισμούς, με αποτέλεσμα να γίνουν πιο ελαστικές οι ακολουθούμενες οικονομικές πολιτικές ειδικά από δημοσιονομικής πλευράς. Η αλλαγή στάσης οδήγησε στο νέο Σύμφωνο Δημοσιονομικής Σταθερότητας που δρα εποικοδομητικά για την ελληνική οικονομία, ειδικά λόγω της μη επιμέτρησης της επιβάρυνσης λόγω δαπανών για άμυνα και ασφάλεια στη διαμόρφωση του πρωτογενούς δημοσιονομικού αποτελέσματος. Οι αμυντικές δαπάνες στην Ελλάδα, ως ποσοστό των συνολικών δημοσίων δαπανών, μειώθηκαν κατά την περίοδο της οικονομικής ύφεσης (γράφημα 8). Ωστόσο, με τις συνεχιζόμενες εξωτερικές απειλές σε δύο μέτωπα - Ουκρανία και Μέση Ανατολή - οι αμυντικές δαπάνες αυξήθηκαν και η τροποποίηση των ευρωπαϊκών δημοσιονομικών κανόνων δεν επηρεάζει αρνητικά τον κρατικό προϋπολογισμό και τα αναμενόμενα οικονομικά αποτελέσματα.

Το εμπορικό ισοζύγιο παραμένει σταθερά ελλειμματικό για την Ελλάδα και η όποια μείωση εισαγωγών και αύξηση εξαγωγών δεν επαρκεί για την κάλυψη του συγκεκριμένου ελλείμματος (γράφημα 9). Με εξαίρεση την περίοδο 2014 - 2020 που το εμπορικό ισοζύγιο μειώθηκε σημαντικά σημειώνοντας ιστορικά χαμηλά ποσοστά, τα τελευταία χρόνια παρατηρείται μία εκ νέου αύξηση αυτού. Σε αυτό συμβάλλουν πέρα από τη συρρίκνωση της εγχώριας παραγωγής λόγω των οικολογικών καταστροφών - πλημμύρες στη Θεσσαλία, πυρκαγιές στη Θράκη κτλ. - οι δυσμενείς οικονομικές συνθήκες παγκοσμίως, παραδείγματος χάρη αύξηση τιμών πετρελαίου, φυσικού αερίου, αφού εκτινάσσουν και το κόστος των εισαγόμενων αγαθών που αποτελούν απαραίτητα αγαθά στον μεταποιητικό τομέα, τα προϊόντα του οποίου στη συνέχεια εξάγουμε.

Στο αρνητικό εμπορικό ισοζύγιο συμβάλλει αρνητικά και ο αυξανόμενος τουρισμός. Παρά την αύξηση των τουριστικών ροών προς τη χώρα μας, η ιδιωτική κατανάλωση των τουριστών έπεσε, όπως δείχνει η μείωση των ταξιδιωτικών εισπράξεων κατά 4,3%. Οι τουρίστες είναι περισσότεροι, αλλά ξοδεύουν λιγότερα. Το πρόβλημα του υπερτουρισμού, ωστόσο, επιφέρει και άλλες αρνητικές συνέπειες στην ελληνική οικονομία, πέραν της προφανούς μόλυνσης των αστικών και επαρχιακών περιβαλλόντων και του περιορισμού προσφοράς κατοικιών στην ελληνική επικράτεια. Εκτός, λοιπόν, από την επιβάρυνση των προϋπολογισμών των Οργανισμών Τοπικής Αυτοδιοίκησης λόγω αυξημένων αναγκών καθαριότητας, η εγχώρια παραγωγή δεν επαρκεί για να καλύψει ακόμα και βασικές διατροφικές ανάγκες τουριστών, με αποτέλεσμα η Ελλάδα να εισάγει προϊόντα για να καλυφθεί η ζήτηση. Αυτό επιφέρει ακόμα μεγαλύτερο πλήγμα στο εμπορικό ισοζύγιο, πλήγμα που δεν αντισταθμίζεται επ’ ουδενί από το πλεόνασμα στο ισοζύγιο υπηρεσιών, συμβάλλοντας με αυτόν τον τρόπο αρνητικά στην οικονομική ανάπτυξη της χώρας.

Το προσχέδιο του Προϋπολογισμού ακολουθεί στις προβλέψεις του τις ίδιες αρχές και παράγει τα ίδια αναμενόμενα αποτελέσματα με το μεσοπρόθεσμο δημοσιονομικό σχέδιο που κυρώθηκε πρόσφατα και αποτελεί δεσμευτική συνθήκη για την μελλοντική άσκηση οικονομικής πολιτικής στο εσωτερικό της χώρας.

Ο ρυθμός ανάπτυξης αναμενεται να οριστικοποιηθεί στο 2,8% για το 2024, ενώ αναμένεται να διαμορφωθεί σε 2,1% το 2025. Παρόλο που ρυθμός ανάπτυξης παραμένει θετικός, εμφανίζεται μειούμενος, τα επόμενα έτη, υποδεικνύοντας μη ελαστικές παραγωγικές δυνατότητες της ελληνικής οικονομίας. Οι προβλέψεις αυτές στηρίζονται στην αύξηση της ιδιωτικής κατανάλωσης των επενδύσεων και των εξαγωγών, βάσει του σχεδιασμού της Κυβέρνησης.

Ωστόσο, τα διαχρονικά στοιχεία δείχνουν ότι η ιδιωτική κατανάλωση αυξάνεται, όχι λόγω βελτίωσης του βιοτικού επιπέδου των Ελλήνων, αλλά κυρίως λόγω του αυξημένου κόστους ζωής στη σημερινή οικονομία. Οι αυξήσεις των τιμών σε βασικά αγαθά διατροφής, αλλά και των ενοικίων, διαμορφώνουν δυσμενείς οικονομικές συνθήκες για τη διαβίωση των πολιτών, οδηγώντας αναγκαστικά στην αύξηση της ιδιωτικής κατανάλωσης σε ονομαστικούς όρους. Πρόκειται για βεβιασμένη οικονομική ανάκαμψη, χρησιμοποιώντας καταχρηστικά αυτή τη συνιστώσα του ΑΕΠ, η οποία όμως εξυπηρετεί και τη διαμόρφωση υψηλών πρωτογενών πλεονασμάτων, αφού επηρεάζουν τα φορολογικά έσοδα, κυρίως λόγω της επιβολής ΦΠΑ. Το ποσοστό, που καταλαμβάνουν τα έσοδα από φορολόγηση, επί του ΑΕΠ παραμένει διαχρονικά υψηλό στην Ελλάδα, ειδικά σε σχέση με τον ευρωπαϊκό μέσο όρο. (γράφημα 10).

Μέχρι το 2009, υπήρχε σχετική σύγκλιση των δύο αυτών ποσοστών. Ωστόσο, τα τελευταία χρόνια και παρόλο που ο ευρωπαϊκός μέσος όρος παραμένει σταθερός, το ποσοστό στην Ελλάδα διαρκώς αυξάνεται, αγγίζοντας σχεδόν το 30%, στα τέλη 2022, ενώ οι προβλέψεις για το 2024 δείχνουν ότι θα είναι ακόμα υψηλότερος -κοντά στο 40%.

Το μεγαλύτερο μέρος αυτών των φορολογικών εσόδων προκύπτει από τον ΦΠΑ, που παραμένει πολύ υψηλό και από την αύξηση της φορολογίας εισοδήματος, ειδικά μετά και την εφαρμογή του τεκμαρτού εισοδήματος στη φορολόγηση των ελευθέρων επαγγελματιών. Οι υψηλές τιμές συμβάλλουν καθοριστικά τόσο στη φαινομενική αύξηση της ιδιωτικής κατανάλωσης, όσο και στην αύξηση των εσόδων από φορολογία, που οδηγεί στη διαμόρφωση των πρωτογενών πλεονασμάτων, 2,4% του ΑΕΠ για το 2024, σε αντίθεση με το προβλεπόμενο 1,9% του Προϋπολογισμού για το αντίστοιχο έτος και 2,5% του ΑΕΠ για το 2025. Ειδικά για το 2024, η αύξηση παρατηρείται έναντι της αντίστοιχης περσινής πρόβλεψης, οφείλεται στην αύξηση των εσόδων κατά 5,7%, που ήταν κατά πολύ μεγαλύτερα από τα αναμενόμενα, και στη μείωση των εξόδων κατά 4,7%, που ήταν μικρότερα από τα αναμενόμενα. Κοινώς, το κράτος παίρνει πολλά περισσότερα από όσα πίστευε, ενώ ταυτόχρονα δεν δίνει τίποτα πίσω, περιορίζοντας κατά πολύ τις μεταβιβαστικές πληρωμές, τη στιγμή που το βιοτικό επίπεδο των πολιτών της Ελλάδας υποβαθμίζεται διαρκώς.

Παρά τις όποιες προσπάθειες της Κυβέρνησης για βελτίωση του βιοτικού επιπέδου των Ελλήνων, τα αποτελέσματα δείχνουν ότι η στόχευση αφορά ξεκάθαρα στην αύξηση των δημόσιων εσόδων, παρά στη βελτίωση καθαυτή. Χαρακτηριστικό παράδειγμα της ακολουθούμενης πολιτικής αποτελεί η αύξηση του κατώτατου μισθού, η οποία ήταν οριακή αφού δεν προστέθηκαν περισσότερα από 30 ευρώ, καθαρά μηνιαίως, στις αμοιβές των εργαζομένων και η οποία επέφερε επιπλέον 837 εκατομμύρια ευρώ στα κρατικά ταμεία, μέσω φορολογίας και ασφαλιστικών εισφορών, σε σχέση με όσα είχαν προϋπολογιστεί.

 Αναφορικά με την επίδραση των επενδύσεων στο ΑΕΠ, παρατηρούμε ότι γίνονται εντατικές προσπάθειες για την πλήρη απορρόφηση των πόρων από το Ταμείο Ανάκαμψης και Ανθεκτικότητας. Ωστόσο, δεν μπορούν να επιλύσουν δομικά ζητήματα παραγωγής. Με βάση το προσχέδιο του Προϋπολογισμού, αναμένεται αύξηση των επενδύσεων κατά 8,4% το 2025, γεγονός που μειώνει το ύψος του επενδυτικού κοινού μεταξύ Ελλάδας και Ευρωζώνης.

 Ωστόσο, τα θεμέλια αυτής της αύξησης είναι σαθρά, αφού οι προβλέψεις για ανάγκη περισσότερων επενδύσεων στηρίζονται στις προβλέψεις για αυξημένη ιδιωτική κατανάλωση, οι οποίες -όπως αναλύσαμε, παραπάνω- αποτελούν μάλλον ευσεβή πόθο της Κυβέρνησης. Σε κάθε περίπτωση, η αύξηση πηγάζει από το ολοένα αυξανόμενο κόστος διαβίωσης, εντός της χώρας.

Επίσης, προβλέπεται να επηρεάσει θετικά τις επενδύσεις και η επίσπευση ολοκλήρωσης των Προγραμμάτων Δημοσίων Επενδύσεων, η οποία όμως στοχεύει σε πυλώνες της οικονομίας που δεν αποδίδουν επαρκώς οφέλη και δεν συμβάλλουν ικανοποιητικά στην οικονομική ανάπτυξη του τόπου.

Με βάση το σχεδιασμό της Κυβέρνησης προκρίνονται οι τομείς της Εκπαίδευσης και της Κατάρτισης, της Πολιτικής Προστασίας και της Διοικητικής Μεταρρύθμισης του Κράτους. Ναι μεν υπάρχει ανάγκη ενίσχυσης αυτών των τομέων, αλλά δε μπορούν να θεωρηθούν επενδύσεις, αφού δεν αποδίδουν κάποιο όφελος στο άμεσο ή έμμεσο μέλλον. Τα αποτελέσματα αυτών των επενδύσεων μπορεί να είναι ποιοτικά, αλλά δε λογιστικοποιούνται, οπότε και δε μπορούμε να αξιολογήσουμε την επίδρασή τους στο ΑΕΠ της χώρας. Είναι σημαντικό να ενισχυθεί η παραγωγή, ώστε να ενισχυθούν και οι εξαγωγικές δυνατότητες της Ελληνικής Οικονομίας, πρόθεση η οποία δε διαφαίνεται να υπάρχει στο σχεδιασμό της Κυβέρνησης ούτε για το επόμενο έτος.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κι εμείς, κ. συνάδελφε.

Κλείνουμε τη σημερινή συνεδρίαση με μια σύντομη τοποθέτηση του Υφυπουργού Εθνικής Οικονομίας και Οικονομικών, του κ. Αθανασίου Πετραλιά.

Ορίστε, κ. Υφυπουργέ, έχετε το λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κ. Πρόεδρε.

Καταρχήν, θα ήθελα να ευχαριστήσω τους Γενικούς Εισηγητές, για την πολιτισμένη και ουσιαστική συζήτηση που είχαμε. Πραγματικά, αυτό το έχουμε καταφέρει εδώ με τη βοήθειά σας Πρόεδρε στην Επιτροπή Οικονομικών Υποθέσεων, πρέπει να το καταθέσω.

Επίσης, είχα σκοπό σήμερα να κάνω την τοποθέτησή μου, θα την κάνω αύριο, γιατί έχει περάσει η ώρα και ο χρόνος. Απλά, να απαντήσω σε ορισμένα σχόλια που ακούστηκαν.

Ξεκινάω από τον κ. Μαμουλάκη, από το ΣΥΡΙΖΑ για την αύξηση ανισοτήτων. Να αναφέρω ότι αύριο θα κατατεθεί το Draft Budgetary Plan στην Ευρωπαϊκή Επιτροπή που είναι, ουσιαστικά, το προσχέδιο στα αγγλικά με κάποιους επιπλέον πίνακες και στοιχεία που χρειάζεται η Επιτροπή. Σε αυτό έχουμε κεφάλαιο για τις ανισότητες και αντίστοιχο κεφάλαιο έχουμε βάλει και στο τελικό σχέδιο του Προϋπολογισμού που είχαμε συζητήσει με τον κ. Κουκουλόπουλο πέρυσι και μπήκε και πλέον, θα έχει πάλι κεφάλαιο ο Προϋπολογισμός για τις ανισότητες.

Καταρχήν, πέρυσι στη σελίδα 192 του Προϋπολογισμού θα δείτε ότι με τα μέτρα μας το 2024 μειώθηκαν σημαντικά όλοι οι δείκτες κοινωνικών ανισοτήτων και μειώθηκε και η φτώχεια από το 17,5 η προβολή είναι μείωση 0,7 μονάδες με τα περσινά στοιχεία. Αντίστοιχη άλλη τόση μείωση θα έχουμε το 2025. Θα το δείτε αύριο στα στοιχεία του Draft Budgetary Plan που περιλαμβάνει τη μείωση των ασφαλιστικών εισφορών, την κατάργηση του Τέλους Επιτηδεύματος, την αύξηση του μισθού των Δημοσίων Υπαλλήλων, την αναμόρφωση των επιδομάτων. Όλα αυτά φέρνουν μείωση των ανισοτήτων.

Άρα, αυτή είναι η προσπάθεια κάθε χρόνο, να μειώνονται οι ανισότητες. Η δεύτερη παρατήρηση τέθηκε και από το ΣΥΡΙΖΑ και από εκπροσώπους άλλων Κομμάτων για το ισοζύγιο αγαθών και υπηρεσιών. Όντως, είναι ελλειμματικό - από πάντοτε ήταν - της χώρας μας, να πούμε ότι το 2022 εντάθηκε αυτό, γιατί είχαμε την ενεργειακή κρίση, οπότε εισάγαμε πολύ ακριβό φυσικό αέριο και πετρέλαιο. Έφτασε το ισοζύγιο των πληρωμών να έχει έλλειμμα 10,6. Αυτό, όμως, σταδιακά μειώνεται. Το 2022 ήταν 10,6, το 2023 γίνεται 5,8 το 2024 5,2 και το 2025 4,8 το έλλειμμα, πάντα, με βάση τις προβλέψεις της Ευρωπαϊκής Επιτροπής, γιατί αυτές υιοθετεί και το προσχέδιο. Αυτό παραιτείται και από το γεγονός ότι οι εξαγωγές είναι παραπάνω από τις εισαγωγές και το 2024 και το 2023 και το 2025, και τα 3 έτη οι εξαγωγές μας αγαθών και υπηρεσιών σε σταθερές τιμές είναι παραπάνω από τις εισαγωγές. Πέρυσι 3,7 και 2,2 οι εισαγωγές, φέτος 4,2 οι εξαγωγές και 3,8 οι εισαγωγές, του χρόνου 4% οι εξαγωγές και 3,6 οι εισαγωγές. Άρα, μειώνεται το έλλειμμα του ισοζυγίου σταθερά.

Επειδή αναφέρθηκε για το Δείκτη Καταναλωτικής Εμπιστοσύνης, στην ίδια μελέτη του ΙΟΒΕ του Σεπτεμβρίου ο πρώτος δείκτης, ο δείκτης οικονομικού κλίματος δείχνει θεαματική βελτίωση για το Σεπτέμβριο, από το 106,1 στο 110,2. Οπότε να κοιτάμε όλη τη μελέτη, τι λέει.

Τώρα, αναφορικά με τον κ. Κουκουλόπουλου του ΠΑΣΟΚ, καταρχήν, θέλω να πω ότι χαιρετίζω αυτό που είπε ότι «όποιος παίζει με τη δημοσιονομική σταθερότητα είναι αντίπαλός μας». Είναι υπεύθυνο και το χαιρετίζουμε κι από την πλευρά μας.

Να πούμε 2 στοιχεία που ανέφερε. Πρώτον, για τις επενδύσεις παγίου κεφαλαίου ότι «είμαστε στις τελευταίες θέσεις», να πούμε ότι - όπως ανέφερα και στον κ. Τσακαλώτο – βελτιωνόμαστε. Από 8% επενδύσεις ως προς ΑΕΠ που είμαστε το 2019, έχουμε φτάσει στο 15,8% φέτος. Έχουμε κλείσει τη μισή απόσταση. Το 51% του επενδυτικού κενού με την Ευρώπη έχει κλείσει. Έχουμε καλύψει τη μισή απόσταση σε όσα συγκλίνουμε με την Ευρώπη. Αυτό κάνουμε. Ναι, θέλει κι άλλη προσπάθεια και αυτό γίνεται συνεχώς.

Για τις τιμές του ηλεκτρικού ρεύματος, όντως αυτές ειδικά τον Αύγουστο και τον Σεπτέμβριο που είδατε μια διαφορά στον πληθωρισμό της Ελλάδας με την Ευρώπη, αν κάνετε την ανάλυση, εν πολλοίς οφείλεται σε αυτό που συνέβη στα Βαλκάνια από την Ουγγαρία μέχρι κάτω, που παρατηρήθηκαν πολύ αυξημένες τιμές ηλεκτρικού ρεύματος σε αυτούς τους δύο μήνες, σε σχέση με την υπόλοιπη Ευρώπη. Εκεί πού είναι τα προβλήματα στη σύνδεση των δικτύων ηλεκτρικού ρεύματος. Τον Οκτώβριο, άμα δείτε τον αντίστοιχο χάρτη, έχουν εξομαλυνθεί. Αλλά όντως αυτό ήταν κάτι που μας επηρέασε και γι’ αυτό είναι και οι δράσεις που κάνει ο Πρωθυπουργός σε ευρωπαϊκό επίπεδο, για να λυθεί αυτό το θέμα της σύνδεσης των δικτύων.

Να πω ότι η μάχη για το κόστος ζωής όντως είναι συνεχής και αυτός είναι ο στόχος μας. Επίσης, η μείωση της φοροδιαφυγής όντως είναι αυτό που μπορεί να δημιουργήσει και άλλο χώρο και δημιουργεί.

 Στην ερώτηση για τους πόρους του Ταμείου Ανάκαμψης έχουν ακουστεί κάποιους ιστορίες για την απορρόφηση σε σχέση με αυτά που εισπράττουμε ότι γίνονται repos. Κατ’ αρχήν να πούμε ότι όσον αφορά τις επιχορηγήσεις, έχουν εισπραχθεί μέχρι χθες 7,5 δις και έχουν δαπανηθεί 6,5. Προφανώς δεν είναι το πρόβλημα το 1 δις όταν έχεις 35 ή 37 δις ταμειακά διαθέσιμα. Εντός της εβδομάδας θα έρθει και το άλλο 1 δις της 4ης δόσης. Ο στόχος είναι να έχουμε φτάσει πάνω από τα 8 με 8,5 δις απορρόφηση έως τον Δεκέμβριο. Άρα, δεν μένει κάποια ουσιαστική διαφορά στις επιχορηγήσεις και προφανώς ό,τι είναι, είναι στα τραπεζικά διαθέσιμα της Τράπεζας της Ελλάδος. Αυτά δεν γίνονται repos, γιατί είναι για να αναλωθούν ακριβώς τους επόμενους μήνες.

Επίσης, στο Ταμείο Ανάκαμψης δεν μετράνε τα έσοδα και τα έξοδα. Είναι δημοσιονομικά ουδέτερο με βάση τους κανόνες της Eurostat. Άρα, δεν έχεις κανένα λόγο να πεις ότι έχω παραπάνω έσοδα από ότι έξοδα. Αντισταθμίζονται κατευθείαν από την Eurostat, ώστε να είναι δημοσιονομικά ουδέτερο. Δηλαδή, αν εισπράξεις και δεν δαπανήσεις τίποτα, θα θεωρούν ότι τα δαπάνησες. Αν δαπανήσεις και δεν έχεις εισπράξει, πάλι θα θεωρήσουν έσοδα. Αντισταθμίζονται ώστε να είναι δημοσιονομικά ουδέτερο κάθε χρόνο στο 26. Δεν παίζει κανένα ρόλο στο πρωτογενές το Ταμείο Ανάκαμψης.

Όσον αφορά στο ΚΚΕ που ανέφερε για τα νομικά πρόσωπα, να πούμε ότι είχαμε 1,1 δις υπεραπόδοση και προβλέπουμε άλλα 170 εκατομμύρια αύξηση των εσόδων το επόμενο έτος. Δεν είναι τόσο μεγάλη αύξηση σε σχέση με φέτος, γιατί τώρα που είχαμε την υπεραπόδοση, πλήρωσαν και προκαταβολή φόρου για το επόμενο έτος και αυτό διπλώνει στην εκτίμηση που κάνεις. Οπότε είναι και τεχνικός ο λόγος που δεν είναι τόσο μεγάλη η αύξηση. Ήταν μεγάλη η αύξηση φέτος.

Όπως αναφέραμε και για τα μπλοκάκια, καταργείται το τέλος επιτηδεύματος και προφανώς όταν μειώνονται οι ασφαλιστικές εισφορές, αυξάνονται οι καθαρές αποδοχές. Είναι σαφές. Το 0,5 είναι από την πλευρά του εργαζομένου.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Άρα, το μεικτό μειώνεται.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών)**: Το καθαρό αυξάνεται.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Καλό θα ήταν εκεί που λέτε για νομικά πρόσωπα και φόρους ας γίνει ένας διαχωρισμός πόσες από αυτές είναι ανώνυμες εταιρείες, πόσες Ο.Ε., για να φανεί και ο όγκος συμμετοχής του κάθε μορφή νομικού προσώπου στα φορολογικά έσοδα.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών)**: Σωστή παρατήρηση. Αυτά βγαίνουν και στα στατιστικά της ΑΑΔΕ. Αν μπείτε μέσα στα δημοσιευμένα είναι μήνα-μήνα η εκτέλεση, αλλά βεβαίως.

Για τον ΕΝΦΙΑ 35%. Το 35% είναι μείωση της βεβαίωσης του ΕΝΦΙΑ μετά τις αναπροσαρμογές των αντικειμενικών αξιών. Ουσιαστικά οι συντελεστές έχουν πέσει πάνω από 60%. Το 35%, λοιπόν, είναι καθαρή βεβαίωση του ΕΝΦΙΑ μετά την αναπροσαρμογή των αντικειμενικών. Οι συντελεστές πέσανε ακόμη παραπάνω από το 35%. Εισπράτταμε ΕΝΦΙΑ περίπου 3 δις και τώρα είναι γύρω στα 2 δις.

Αν τα ληξιπρόθεσμα μετράνε. Ναι, στο πρωτογενές πλεόνασμα μπαίνουν τα ληξιπρόθεσμα. Με το που μπαίνουν στο μητρώο δεσμεύσεων, γράφονται στο πρωτογενές πλεόνασμα ή έλλειμμα στα δημοσιονομικά ασχέτως αν τα πληρώνεις ή όχι. Μπαίνουν κατευθείαν σαν να τα πλήρωσες. Μετράνε ήδη στο πρωτογενές τα 2,5 δις ληξιπρόθεσμα.

 Στα οποία ληξιπρόθεσμα, να αναφέρουμε, όπως έχετε παρατηρήσει στο τελευταίο τρίμηνο, υπάρχει μια σταδιακή μείωση 100 εκατομμύρια περίπου το μήνα στα ληξιπρόθεσμα των νοσοκομείων γιατί ενεργοποιήθηκε επιτέλους η μεταρρύθμιση της Εθνικής Κεντρικής Αρχής Προμηθειών Υγείας και πλέον όλες οι προμήθειες φαρμάκων γίνονται από την ΕΚΑΠΥ και δεν δημιουργούνται πλέον νέα ληξιπρόθεσμα ως προς τα φάρμακα που αγοράζουν τα νοσοκομεία. Είναι μια μεγάλη μεταρρύθμιση και φαίνεται στον πίνακα σταδιακά από τον Απρίλιο και μετά η σταδιακή πτώση.

Όσον αφορά τους τόκους του FCF αν μετράν στο πρωτογενές. Οι τόκοι αποπληρωμής χρέους και εσόδων χρέους είναι χρηματοοικονομική συναλλαγή, μετράν στο συνολικό έλλειμμα, όχι στο πρωτογενές.

Οι εκκρεμείς συντάξεις είναι στα ληξιπρόθεσμα, αλλά το ποσό τους έχει μειωθεί πάρα πολύ. Κάποιες δεκάδες εκατομμύρια αφού έχουν εκκαθαριστεί. Τα έσοδα από τόκους σε όλους τους φορείς και τους ΟΤΑ γράφονται στους πιστωτικούς τόκους και ειδικά στους Οργανισμούς Κοινής Ασφάλισης στις αποδόσεις περιουσίας. Το βλέπετε και στον πίνακα, 1,4 δις.

Τα εξοπλιστικά καταγράφονται με τις φυσικές τους παραλαβές. Προφανώς όταν έρθει η Belharra θα καταγραφεί όταν έρθει. Μετά από κάποια χρόνια δηλαδή, δεν είναι στον προϋπολογισμό του 2025. Είναι με τη φυσική παραλαβή. Απαντάω σε όλα τα θέματα που τέθηκαν.

Τώρα, στον κύριο Καζαμία, θα τα πούμε σε λίγο στην απάντηση της επερώτησης. Μόνο να πω, ότι η μείωση του χρέους από τα 186% το 2018 στο 153% τώρα, πάνω από 30 μονάδες, ότι δεν είναι τίποτα, συγγνώμη αυτό είναι μηδενισμός. Και επειδή ήμουν μάρτυρας και πέρυσι και πρόπερσι στα IMF meeting στην Ουάσιγκτον όταν έβγαλε το IMF και έδειχνε ότι η Ελλάδα είναι η πρώτη, η νούμερο 1 χώρα στον κόσμο σε ποσοστό μείωσης του χρέους και έλεγε «Πρωταθλητές στη μείωση χρέους», συγγνώμη είναι μηδενισμός να λες, ότι δεν είναι σημαντική η μείωση του χρέους. Και επίσης, είναι μηδενισμός να λες, ότι η ανεργία που έχει μειωθεί από το 19% που την παραλάβαμε στο 9% δεν είναι σημαντικό. Συγγνώμη, μιλάμε για τις ζωές 500 χιλιάδων οικογενειών εδώ.

Στον κ. Βορύλλα για τον Daniel μια απάντηση. Ως τώρα το κόστος εκτιμάται χοντρικά περίπου στα 3,5 δις. Περίπου 600 εκατομμύρια και πιστεύω μέχρι το τέλος της χρονιάς μπορεί να αγγίξει και τα 700 εκατομμύρια, έχουν δοθεί για τις αποζημιώσεις πληγέντων. Όταν θα τελειώσει η κρατική αρωγή γιατί τώρα φτιάχνουν και τα σπίτια θα είναι περίπου 1 δις οι αποζημιώσεις όλων των πληγέντων. Άρα, έχουν δοθεί περίπου τα 600 και μέχρι τον Δεκέμβριο 700 εκατομμύρια από το 1 δις σε αποζημιώσεις. Και έχουμε άλλα 2,5 δις περίπου έργα. Όντως, μέσα στον προϋπολογισμό λέμε ένα δις που είναι τα έργα Ταμείου Ανάκαμψης που μπήκαν με την αναθεώρηση 600 εκατομμύρια και 440 που ήταν τα έργα για τα οδικά δίκτυα από το Εθνικό Πρόγραμμα Δημοσίων Επενδύσεων που έχουν μπει. Επιπλέον αυτών, λέμε 200 εκατομμύρια που είναι τα έργα ορεινής υδρονομίας που τώρα μπήκαν. Και έχουμε επιπλέον από αυτά πάνω από 1 δις έργα. Για παράδειγμα 420 ή 440 εκατομμύρια είναι το φράγμα της Σκοπιάς που είναι ΣΔΙΤ στο Εθνικό Πρόγραμμα Δημοσίων Επενδύσεων που είναι ήδη μέσα. Έχουμε και άλλα έργα και τα άλλα φράγματα που σταδιακά μπαίνουν ή είναι μέσα στο ΕΣΠΑ κτλ., πολλά έργα των ΟΤΑ αρκετά εκατοντάδες εκατομμύρια. Άρα, συνολικά μιλάμε για περίπου 1 δις αποζημιώσεις και περίπου 2,5 δις έργα. Για να έχετε μια εικόνα της συνολικής ζημιάς.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε Υφυπουργέ.

Στο σημείο αυτό ολοκληρώθηκε η σημερινή συνεδρίαση της Επιτροπής. Επόμενη συνεδρίαση αύριο εδώ στην ίδια αίθουσα στις 13:00.

Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καραμανλή Άννα, Λοβέρδος Ιωάννης – Μιχαήλ (Γιάννης), Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη και Χαλκιάς Αθανάσιος.

Τέλος και περί ώρα 16.55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**